text:
Down load
the whole Bible from http://www.online-bible.com/
MGA SALMO
CAPITLO 1
1 ¶ Bulahan ang tawo nga wala magalakaw sa tambag sa mga dautan, Ni
magatindog sa dalan sa mga makasasala, Ni magalingkod sa mga lingkoranan
sa mga mayubiton:
2 Kondili anaa sa Kasugoan ni Jehova ang iyang kalipay; Ug sa
Kasugoan niya nagapalandong siya sa adlaw ug sa gabii.
3 Ug siya mahisama sa kahoy nga natanum sa daplin sa kasapaan
sa tubig, Nga nagadala sa iyang bunga sa iyang panahon, Kansang dahon usab
dili malaya, Ug bisan unsa nga ginabuhat niya magamauswagon.
4 ¶ Dili ingon niini ang mga dautan, Kondili ingon sa uhot nga
ginapalid sa hangin.
5 Busa dili magatindog ang mga dautan sa paghukom, Ni ang mga
makasasala diha sa katilingban sa mga matarung.
6 Kay naila ni Jehova ang dalan sa mga matarung; Apan ang dalan
sa mga dautan mawala.
CAPITLO 2
1 ¶ Ngano nga nagalungotlungot ang mga nasud, Ug ang mga katawohan
nagapalandong sa butang nga kawang?
2 Ang mga hari sa yuta nanagpahamutang sa ilang kaugalingon,
Ug ang mga punoan nanagsabutsabut sa tingub, Batok kang Jehova ug batok
sa iyang dinihog, nga nagaingon:
3 Pagabugtoon nato ang ilang mga talikala, Ug igasalibay ta gikan
kanato ang ilang mga igtatakgus.
4 Siya nga nagalingkod sa kalangitan magakatawa: Ang Ginoo magahimo
kanila nga yubitonon.
5 Unya siya magasulti kanila diha sa iyang kaligutgut, Ug diha
sa iyang kapungot siya magagubot kanila.
6 Ngani nga gibutang ko ang akong hari Ibabaw sa Sion, ang akong
bungtod nga balaan.
7 ¶ Magamantala ako sa sugo: Si Jehova nag-ingon kanako: Ikaw
mao ang akong anak; gianak ko ikaw niining adlawa.
8 Kanako mangayo ka, ug kanimo igahatag ko ang mga nasud nga
imong panulondon, Ug mapanag-iya mo ang mga kinatumyang dapit sa yuta.
9 Pagadugmokon mo sila sa sungkod nga puthaw: Pagapulpugon mo
sila ingon sa banga sa magkokolon.
10 ¶ Busa karon, Oh mga hari, magmaalamon kamo, Magpatudlo kamo,
mga maghuhukom sa yuta.
11 Sa kahadlok, umalagad kamo kang Jehova, Ug managlipay kamo
uban ang pagkurog.
12 Humalok kamo sa anak, aron siya dili masuko, ug mangawala
kamo diha sa dalan, Kay ang kapungot niya mosilaub sa dili madugay. Bulahan
kadtong tanan nga modangup diha kaniya.
CAPITLO 3
1 ¶ Oh Jehova, daw unsa ang pagkadaghan sa akong mga kaaway! Daghan
sila nga mga mingtindog batok kanako.
2 Daghan ang nagaingon mahatungod sa akong kalag: Walay tabang
alang kaniya diha sa Dios. (Selah)
3 Apan ikaw, Oh Jehova, mao ang taming nga nagalibut kanako,
Ang himaya ko ug ang magbabangon sa akong ulo.
4 ¶ Sa akong tingog nagatu-aw ako kang Jehova, Ug siya nagatubag
kanako gikan sa iyang bungtod nga balaan. (Selah)
5 Mihigda ako ug nakatulog, Nahigmata ako; kay nagasagang kanako
si Jehova.
6 Dili ako mahadlok sa napulo ka libo sa katawohan Nga misulong
nga milikus batok kanako.
7 Tumindog ka, Oh Jehova, luwasa ako, Oh Dios ko; Kay gihampak
mo sa apapangig ang tanan ko nga mga kaaway: Ang mga ngipon sa mga dautan
gipanugmok nimo.
8 Iya ni Jehova ang kaluwasan: Ang imong panalangin anaa sa ibabaw
sa imong katawohan. (Selah)
CAPITLO 4
1 ¶ Tubagon mo ako sa diha nga magtawag ako, Oh Dios sa akong pagkamatarung;
Gibuhian mo ako sa diha ako sa akong kalisdanan: Kaloy-i ako ug patalinghugan
mo ang akong pag-ampo.
2 Oh kamo nga mga anak sa mga tawo, hangtud ba anus-a nga pagabalihon
ninyo ang akong himaya ngadto sa pagkatalamayon? Hangtud anus-a ba ang
paghigugma ninyo sa kakawangan, ug ang pagpangita ninyo sa kabakakan? (Selah)
3 Apan hibaloi nga si Jehova nagpinig alang kaniya sa tawo nga
diosnon: Si Jehova magapatalinghug sa diha nga magatawag ako kaniya.
4 Tumindog kamo nga may pagkurog, ug dili kamo magpakasala: Makigsulti
kamo sa inyong kaugalingong kasingkasing diha sa inyong higdaanan, ug maghilum
kamo. (Selah)
5 Panghalad kamo ug mga halad sa pagkamatarung, Ug ibutang ang
inyong pagsalig diha kang Jehova.
6 ¶ Daghan ang mga nagaingon: Kinsa ang magapakita kanato ug butang
maayo? Ibanwag, Oh Jehova, ang kahayag sa imong nawong sa ibabaw namo.
7 Nagbutang ikaw ug kalipay sa akong kasingkasing, Labaw pa kay
sa ilang hingbatonan sa panahon nga midaghan ang ilang trigo ug ang ilang
duga sa parras.
8 Sa pakigdait magahigda ako, ug magakatulog ako: Kay ikaw lamang,
Jehova, ang nagapapuyo kanako sa walay kabilinggan.
CAPITLO 5
1 ¶ Patalinghugi, Oh Jehova, ang akong mga pulong; Tulotimbanga ang
akong pagpalandong.
2 Pamatia ang tingog sa akong pagtu-aw, Hari ko ug Dios ko: Kay
kanimo nagaampo ako.
3 Oh Jehova, sa buntag magapatalinghug ka sa akong tingog; Sa
buntag pasakaon ko ang akong pag-ampo nganha kanimo ug magahulat ako.
4 Kay ikaw dili mao ang Dios nga may kalipay diha sa kadautan:
Ang dautan dili magapuyo uban kanimo.
5 Ang mga mapahitas-on dili magatindog sa atubangan sa imong
mga mata: Nagadumot ikaw sa tanang mga mamumuhat sa kasal-anan.
6 Pagalaglagon mo kadto sila nga nagasulti ug mga bakak: Si Jehova
nagadumot sa giuhaw sa dugo ug sa tawo nga malimbongon.
7 ¶ Apan mahitungod kanako, diha sa kadagaya sa imong mahigugmaong-kalolot,
mosulod ako sa imong balay: Sa pagkahadlok kanimo, magasimba ako sa atubangan
sa imong templo nga balaan.
8 Mandoi ako, Oh Jehova, sa imong pagkamatarung tungod sa akong
mga kaaway; Tul-iron mo sa akong atubangan ang imong dalan.
9 Kay sa ilang baba walay pagkamatinumanon; Sa ilang sulod nga
bahin lonlon mga kadautan; Ang ilang totonlan maoy usa ka lubnganan nga
inablihan: Magaulog-ulog sila uban sa ilang dila.
10 Hukmi sila nga sad-an, Oh Dios; Ipahulog sila pinaagi sa ilang
kaugalingong tambag: Tungod sa pagkadaghan sa ilang mga kalapasan itukmod
sila; Kay mingsukol sila batok kanimo.
11 Apan papaglipaya kadtong tanan nga nanagsalig kanimo; Sa gihapon
pasinggita sila sa kalipay, tungod kay ginalabanan mo sila: Pasagdi nga
maglipay usab diha kanimo ang mga nahagugma sa imong ngalan.
12 Kay ikaw magapanalangin sa mga matarung; Oh Jehova, ikaw magalikus
kaniya uban sa kalooy ingon nga usa ka taming.
CAPITLO 6
1 ¶ Oh Jehova, ayaw ako pagbadlonga diha sa imong kapungot, Ni pagcastigohon
mo ako diha sa imong mainit nga kaligutgut.
2 Malooy ikaw kanako, Oh Jehova; kay nalaya ako: Ayohon mo ako,
Oh Jehova, kay ang akong mga bukog nangatay-og.
3 Ang akong kalag usab nagubot sa hilabihan gayud: Ug ikaw, Oh
Jehova, hangtud ba anus-a?
4 Bumalik ka, Oh Jehova, luwasa ang akong kalag: Luwason mo ako
tungod sa imong mahigugmaong-kalolot.
5 Kay diha sa kamatayon walay paghandum mahitungod kanimo: Kinsa
ba ang magapasalamat kanimo didto sa Sheol?
6 Gikapuyan na ako sa akong pagagulo: Sa matag-gabii ginapalunopan
ko ang akong higdaanan; Ang akong kama ginabisibisan ko sa akong mga luha;
7 Ang akong mata namad-an na tungod sa kaguol; Nahalap kini tungod
sa tanan ko nga mga kaaway.
8 ¶ Pahalayo kanako, ngatanan kamo nga mamumuhat sa kasal-anan:
Kay si Jehova nagpatalinghug sa tingog sa akong paghilak.
9 Si Jehova nagpatalinghug sa akong pagpangaliyupo; Si Jehova
magadawat sa kong pag-ampo.
10 Mangaulaw ug mangalisang sa hilabihan ang tanan ko nga mga
kaaway: Sila motalikod, sila pagapakaulawan sa kalit gayud.
CAPITLO 7
1 ¶ Oh Jehova nga akong Dios, diha kanimo midangup ako: Luwasa ako
gikan sa tanan nga mga nagalutos kanako, ug bawi-on mo ako,
2 Kay tingali unya ingon sa leon magagisi sila sa akong kalag,
Nga magawataswatas niini samtang nga walay bisan kinsa nga magaluwas.
3 Oh Jehova nga akong Dios, kong akong gibuhat kini: Kong sa
akong mga kamot adunay kasal-anan:
4 Kong ako nagbalus ug dautan kaniya nga diha sa pakigdatit uban
kanako; (Oo, akong gitugyan siya nga sa walay gipasikaran nahimong akong
kabatok);
5 Ipalutos sa kaaway ang akong kalag, ug hiagpasan kini; Oo,
patumbi kaniya ngadto sa yuta ang akong kinabuhi, Ug ang akong himaya ibutang
diha sa abug. (Selah
6 Tumindog ka, Oh Jehova, diha sa imong kasuko: Bumangon ka batok
sa kapungot sa akong mga kabatok: Ug magmata ka alang kanako; ikaw nga
nagsugo sa paghukom.
7 Paalironga libut kanimo ang katilingban sa mga katawohan; Ug
sa ibabaw nila, bumalik ka sa kahitas-an.
8 Si Jehova nagpahamtang ug hukom sa mga katawohan: Hukman mo
ako, Oh Jehova, sumala sa akong pagkamatarung, ug sumala sa akong pagkahingpit
nga ania kanako.
9 Oh laglagon mo ang kadautan sa mga dautan, apan patindogon
mo ang matarung, Kay ang Dios nga matarung nagasusi sa mga hunahuna ug
sa mga kasingkasing.
10 ¶ Ang akong taming anaa sa Dios, Nga nagaluwas sa mga matul-id
sa kasingkasing.
11 Ang Dios mao ang maghuhukom nga matarung: Oo, usa ka Dios
nga batok sa mga dautan may kaligutgut sa matag-adlaw.
12 Kong ang usa ka tawo dili makabig, pagabairon niya ang iyang
espada; Gibawog niya ang iyang pana, ug giandam niya kini;
13 Giandam usab niya alang kaniya ang mga hinagiban sa kamatayon:
Gibuhat niya ang iyang mga udyong nga mga mahait.
14 Ania karon, magaanak siya uban sa kasal-anan; Oo, nanamkon
siya ug limbong, ug nagaanak ug bakak.
15 Nagbuhat siya ug atabay, ug nagkalot niini: Ug siya nahulog
ngadto sa kalut nga iyang gibuhat.
16 Ang iyang dautang buhat magabalik sa ibabaw sa iyang ulo,
Ug ang iyang kabangis mahulog sa iyang alimpulo.
17 Magapasalamat ako kang Jehova sumala sa iyang pagkamatarung,
Ug magaawit ako sa pagdayeg sa ngalan ni Jehova, ang Hataas Uyamut.
CAPITLO 8
1 ¶ Oh Jehova nga Ginoo namo, Pagkahalangdon sa imong ngalan sa tibook
nga yuta, Nga gibutang mo ang imong himaya sa ibabaw sa mga langit!
2 Gikan sa baba sa mga magagmayng bata ug sa mga nagasuso gipahamutang
mo ang kalig-on, Tungod sa imong mga kabatok, Aron ikaw makapahilum sa
kaaway ug sa tigpanimalus.
3 ¶ Sa magapalandong ako sa imong mga langit, sa buhat sa imong
mga tudlo, Sa bulan ug sa mga bitoon nga imong gibut-an;
4 Unsa ba ang tawo, nga ikaw matinagdanon man kaniya? Ug ang
anak sa tawo, nga ikaw nagdu-aw man kaniya?
5 Kay gibuhat mo siya nga ubos lamang ug diyutay kay sa mga manolonda,
Ug gipurongpurongan mo siya uban sa himaya ug dungog.
6 Binuhat mo siya nga agalon sa mga binuhat sa imong mga kamot;
Ang tanan gibutang mo sa ilalum sa iyang mga tiil:
7 Tanang mga carnero ug mga vaca, Oo, ug ang mga mananap sa kapatagan,
8 Ang mga langgam sa kalangitan, ug ang mga isda sa dagat, Bisan
unsa nga moagi sa mga alagianan sa kadagatan.
9 Oh Jehova, nga among Ginoo, Pagkahalangdon sa imong ngalan
sa tibook nga yuta!
CAPITLO 9
1 ¶ Pasalamatan ko ikaw, Oh Jehova, sa bug-os ko nga kasingkasing;
Igapakita ko ang tanan nimong mga buhat nga katingalahan.
2 Magahimaya ako ug magakalipay ako diha kanimo; Magaawit ako
sa pagdayeg sa imong ngalan, Oh ikaw nga Hataas Uyamut.
3 Sa diha nga motalikod ang akong mga kaaway, Mangapukan ug mangawala
sila sa imong presencia.
4 Kay nagalaban ka sa akong katungod ug sa akong baruganan; Nagalingkod
ka sa trono sa paghukom nga matarung gayud.
5 Gibadlong mo ang mga nasud, gilaglag mo ang mga dautan; Gipala
mo ang ilang ngalan sa gihapon ug sa walay katapusan.
6 Ang mga kaaway miabut na sa katapusan, gilaglag sila sa dayon;
Ug ang mga ciudad nga gipanlumpag nimo, Ang mao gayud nga handumanan nila
nahanaw na.
7 Apan si Jehova nagalingkod ingon nga Hari sa walay katapusan:
Siya nagaandam sa iyang trono alang sa paghukom;
8 Ug sa pagkamatarung magahukom siya sa kalibutan, Sa katul-id
magapahamtang siya ug paghukom sa mga katawohan.
9 Si Jehova mahimo usab nga usa ko ka hataas nga torre nga dalangpanan
alang sa mga linupigan, Usa ka hataas nga torre sa mga panahon sa kagul-anan;
10 Ug kanimo managsalig ang mga nakaila sa imong ngalan, Kay
ikaw, Oh Jehova, wala mobiya niadtong mga nanagpangita kanimo.
11 ¶ Mag-awit kamo ug mga pagdayeg kang Jehova, nga nagapuyo sa
Sion: Ipahayag ninyo sa katawohan ang iyang mga buhat.
12 Kay siya nga nagahimo ug panimalus tungod sa dugo, nahanumdum
kanila; Siya wala malimot sa pagtu-aw sa mga kabus.
13 Kaloy-an mo ako, Oh Jehova; Tan-awa ang akong kaguol nga akong
ginaantus tungod kanila nga nagadumot kanako, Ikaw nga nagtuboy kanako
gikan sa mga ganghaan sa kamatayon:
14 Aron igapahayag ko ang bug-os mong pagdayeg. Sa mga ganghaan
sa anak nga babaye sa Sion Ako magakalipay diha sa imong kaluwasan.
15 Nangahulog ang mga nasud sa gahong nga ilang gibuhat: Sa pukot
nga ilang gitagoan, nagapus ang ilang kaugalingong tiil.
16 Nagpaila si Jehova sa iyang kaugalingon, nagpahamtang siya
ug paghukom: Ang dautan nalit-agan sa buhat sa iyang kaugalingong mga kamot
(Higgaion. Selah Higgaion: Selah mga ngalan sa musica nga ginagamit sa
mga Hebreohanon lamang.
17 Ang mga dautan pabalikon ngadto sa Sheol, Lakip ang tanang
mga nasud nga nalimot sa Dios.
18 Kay ang kabus sa kanunay dili hikalimtan, Ni ang paglaum sa
mga kabus mawala nga dayon.
19 Tumindog ka, Oh Jehova; dili mo itugot nga ang tawo modaug:
Papahukmi ang mga nasud diha sa atubangan nimo.
20 Iibutang mo sila sa kahadlok, Oh Jehova: Pailha ang mga nasud
nga sila mga tawo lamang. (Selah)
CAPITLO 10
1 ¶ Ngano nga nagatindog ka sa halayo, Oh Jehova? Ngano ba nga nagatago
ka sa panahon sa kagul-anan?
2 Sa palabilabi sa dautan ang kabus gilutos sa mainit gayud;
Ipabitik sila diha sa mga lalang nga ilang gimugna.
3 Kay nangandak ang dautan tungod sa pangandoy sa iyang q2 kasingkasing,
Ug ang masinahon nagasalikway, oo, nagatamay kang Jehova,
4 Ang dautan, tungod sa palabilabi sa iyang nawong, nagaingon:
Siya dili maningil niini Ang tanan niya nga paghunahuna mao: Walay Dios.
5 Ang iyang mga dalan hilabihan kalig-on sa tanan nga panahon;
Ang imong mga paghukom hataas da kaayo ibabaw sa iyang pagtan-aw: Mahatungod
sa iyang mga kabatok nga tanan, siya nagakantalita kanila.
6 Nagaingon siya sa iyang kasingkasing: Dili ako matarug; Ngadto
sa tanang kaliwatan dili ako mahamutang sa kalisud.
7 Ang iyang baba napuno sa pagtunglo, ug mga bakak ug pagdaugdaug:
Sa ilalum sa iyang dila anaa ang pagdaut ug ang kasal-anan.
8 Nagalingkod siya sa mga dapit nga hup-anan sa mga kabalangayan;
Sa mga hilit nga dapit ginapatay niya ang inocente; Ang iyang mga mata
nagapaniid batok sa tawong walay tabang.
9 Nagahupo siya sa tago ingon sa leon diha sa iyang lubganan;
Nagahab-on siya sa pagdakup sa kabus: Gidakup niya ang kabus pinaagi sa
pagsikup kaniya sa iyang pukot.
10 Siya miukoy, siya miyukbo, Ug ang walay tabang nahulog tungod
sa iyang mga malig-ong kuko.
11 Nagaingon siya sa sulod sa iyang kasingkasing: Ang Dios nahikalimot
na, Gitagoan niya ang iyang nawong, dili na gayud siya makakita niini.
12 ¶ Tumindog ka, Oh Jehova; Oh Dios, bayawa ang imong kamot:
Ayaw hikalimti ang mga kabus.
13 Ngano ba nga ang dautan nagatamay sa Dios, Ug nagaingon sa
sulod sa iyang kasingkasing: Dili ka ba maningil niini?
14 Ikaw nakakita niini; kay ginatan-aw mo ang buhat nga dautan
ug ang dautang pagbati, aron sa pagpanimalus niini pinaagi sa imong kamot:
Kanimo nagadangup ang tawong walay tabang; Ikaw mao ang magtatabang sa
mga ilo.
15 Dugmoka ang bukton sa dautan; Ug mahatungod sa tawo nga dautan,
magapangita ka sa iyang kadautan, hangtud nga wala na gayud ing makaplagan.
16 Si Jehova, mao ang Hari nga dayon ug sa walay katapusan: Gikan
sa iyang yuta nangalaglag ang mga nasud.
17 Jehova, ikaw nagpatalinghug sa tinguha sa maaghup: Ikaw magaandam
sa ilang kasingkasing, ug magpatalinghug ka sa imong igdulungog;
18 Sa paghukom sa mga ilo ug sa mga linupigan, Aron nga ang tawo
nga iya sa yuta dili na mahimong kalisangan.
CAPITLO 11
1 ¶ Kang Jehova midangup ako: Unsaon ninyo pag-ingon sa akong kalag:
Kumalagiw ka ngadto sa bukid ingon sa usa ka langgam;
2 Kay, ania karon, ang mga dautan nagabawog sa pana, Ginaandam
nila ang ilang mga udyong sa ibabaw sa pisi, Aron sa pagpana gikan sa kangitngit
niadtong mga matul-id sa kasingkasing;
3 Kong ang mga patukoranan pagagun-obon, Unsa man ang arang mahimo
sa matarung?
4 ¶ Si Jehova anaa sa iyang templo nga balaan; Si Jehova, ang
iyang trono atua sa langit; Ang iyang mga mata nagatan-aw, ang iyang mga
tabontabon nagasulay sa mga anak sa mga tawo.
5 Si Jehova nagasulay sa matarung; Apan ang dautan ug ang nahagugma
sa pagpanlupig, ginadumtan sa iyang kalag.
6 Sa ibabaw sa mga dautan magapaulan siya ug mga lit-ag: Kalayo
ug azufre, ug hangin nga makasunog, mao ang bahin sa ilang copa.
7 Kay si Jehova matarung; siya nahagugma sa pagkamatarung: Ang
matarung magatan-aw sa iyang nawong.
CAPITLO 12
1 ¶ Tabangi, Oh Jehova, kay ang tawo nga diosnon nahurot; Kay ang
matinumanon nagakawagtang gikan sa taliwala sa mga anak sa mga tawo.
2 Sila nagasulti ug bakak tagsatagsa kanila sa iyang silingan;
Uban sa ngabil nga maulog-ulogon, ug inubanan sa kasingkasing nga palingpaling,
nagasulti sila.
3 Pagaputlon ni Jehova ang tanang mga ngabil nga maulog-ulogon,
Ang dila nga nagasulti ug mga dagkung butang;
4 Nga nanag-ingon: Tungod sa among dila modaug kami; Ang among
mga ngabil kaugalingon namo: kinsa ba ang ginoo sa ibabaw namo?
5 Tungod sa mga kabus nga gilupigan, tungod sa panghupaw sa mga
hangul, Karon motindog ako, nagaingon si Jehova; Igabutang ko siya sa kasigurohan
nga iyang gipangandoy.
6 Ang mga pulong ni Jehova maoy mga pulong nga putli; Ingon sa
salapi nga inulay diha sa hasohasan sa ibabaw sa yuta, Giulay sa nakapito
ka pilo.
7 Ikaw, Oh Jehova magabantay kanila, Pagabantayan mo sila sa
walay katapusan gikan niining kaliwatana.
8 Ang mga datuan nagalakaw sa bisan diin dapit, Sa diha nga ginapahataas
ang kangil-aran sa taliwala sa mga anak sa mga tawo.
CAPITLO 13
1 ¶ Hangtud anus-a ba, Oh Jehova? hikalimtan mo ako sa walay katapusan?
Hantud anus-a ba pagatagoon mo ang imong nawong gikan kanako?
2 Hangtud anus-a ba magapakitambag ako sa akong kalag, Nga adunay
kaguol sa akong kasingkasing sa tibook nga adlaw? Hangtud anus-a ba pagabayawon
ang akong kaaway sa ibabaw nako?
3 Palandunga, ug tubaga ako, Oh Jehova nga Dios ko: Hayagan mo
ang akong mga mata, kay tingali unya mahikatulog ako sa paghikatulog nga
sa kamatayon;
4 Aron dili magaingon ang akong kaaway. Gidaug ko siya; Tingali
unya ang akong mga kabatok managkalipay sa diha nga matarug ako.
5 Apan sa imong mahigugmaong-kalolot misalig ako; Ang akong kasingkasing
magakalipay sa imong kaluwasan.
6 Magaawit ako kang Jehova, Tungod kay nagatagad siya kanako
sa madagayaon gayud.
CAPITLO 14
1 ¶ Ang buang diha sa iyang kasingkasing miingon: Walay Dios. Mga
dunot sila, nanagbuhat sila sa mga buhat nga makaluod; Walay bisan kinsa
nga nagabuhat ug maayo.
2 Si Jehova nagsud-ong sukad sa langit sa ibabaw sa mga anak
sa mga tawo, Sa pagtan-aw kong may usa ba nga nakasabut, Nga nangita sa
Dios.
3 Silang tanan nanghisalaag, nangadunot sila sa tingub; Walay
bisan kinsa nga nagabuhat ug maayo, wala, walay bisan usa.
4 ¶ Wala bay kahibalo ang tanan nga mamumuhat sa kadautan, Nga
nanaglamoy sa akong katawohan sama sa nagakaon sila ug tinapay, Ug kang
Jehova wala sila managtawag?
5 Anaa sila sa dakung kahadlok; Kay ang Dios anaa man sa kaliwatan
sa mga matarung.
6 Ang tambag sa kabus gipakaulawan ninyo, Tungod kay si Jehova
mao ang iyang dalangpanan.
7 Agad pa unta nga ang kaluwasan sa Israel moabut gikan sa Sion!
Sa diha nga si Jehova magabawi sa pagkabinihag sa iyang katawohan, Unya
si Jacob magakalipay ug ang Israel magamaya.
CAPITLO 15
1 ¶ Oh Jehova, kinsa man ang magapuyo sa imong tabernaculo? Kinsa
man ang magapuyo sa imong bungtod nga balaan?
2 Siya nga nagalakaw sa matul-id gayud ug nagabuhat sa pagkamatarung,
Ug siya nga nagasulti sa kamatuoran diha sa iyang kasingkasing;
3 Siya nga dili magbutang-butang uban sa iyang dila. Ni magabuhat
ug kadautan sa iyang higala, Ni magpasipala batok sa iyang isigkatawo;
4 Sa kang kinsang mga mata ginatamay ang tawo nga dunot ug kasingkasing;
Apan nagatahud siya sa mga nagakahadlok kang Jehova; Siya nga nagapanumpa
batok sa iyang kaugalingon, ug siya dili mausab;
5 Siya nga wala magapahulam sa iyang salapi aron patuboan, Ni
magdawat ug ganti batok niadtong inocente. Siya nga nagabuhat niining mga
butanga dili gayud matarug.
CAPITLO 16
1 ¶ Bantayan mo ako, Oh Dios, kay kanimo midangup ako.
2 Oh kalag ko, ikaw miingon kay Jehova: Ikaw mao ang Ginoo ko:
Ako walay kaayohan gawas kanimo.
3 Mahitungod sa mga balaan nga ania sa yuta, Sila mao ang mga
matarung nga kanila anaa ang bug-os ko nga kalipay.
4 Pagapilo-piloon ang ilang mga kasub-anan niadtong nanghatag
ug mga gasa sa lain nga dios: Dili ko igahalad ang ilang mga halad-nga-ilimnon
sa dugo, Ni pagadawaton ang ilang mga ngalan sa akong mga ngabil.
5 Si Jehova mao ang akong bahin sa akong panulondon ug sa akong
copa; Ikaw nagapadayon sa akong kapalaran.
6 Ang mga pitik nanghibahin kanako sa mga dapit nga malipayon;
Oo, aduna akoy panulondon nga maayo.
7 Magadayeg ako kang Jehova, nga nagahatag kanako ug tambag;
Oo, ang akong kasingkasing nagapahamangno kanako sa mga panahon sa kagabhion.
8 ¶ Si Jehova gibutang ko sa kanunay sa atubangan nako: Tungod
kay ania siya sa akong toong kamot, ako dili matarug.
9 Busa nagamaya ang akong kasingkasing, ug nagakalipay ang akong
himaya: Ang akong unod usab magapuyo sa kasigurohan.
10 Tungod kay dili mo pagabiyaan ang akong kalag sa Sheol; Ni
motugot ka nga ang imong balaan makakita sa pagkadunot.
11 Igapakita mo kanako ang dalan sa kinabuhi: Sa imong presencia
anaa ang kahupnganan sa kalipay; Sa imong toong kamot adunay mga kalipayan
nga sa walay katapusan.
CAPITLO 17
1 ¶ Patalinghugi, Oh Jehova, ang matarung, patalinghugi ang akong
pagtu-aw; Patalinghugan mo ang akong pagampo nga wala magagula sa mga ngabil
nga malimbongon.
2 Patunghaa ang akong hukom gikan sa imong presencia; Ipatan-aw
sa imong mga mata ang katul-id.
3 Ikaw nagsulay sa akong kasingkasing; nagdu-aw ka kanako sa
kagabhion; Nasulayan mo ako, ug walay dautan nga hingkaplagan mo; Gisaad
ko nga ang akong baba dili magalapas.
4 Mahatungod sa mga buhat sa mga tawo, pinaagi sa pulong sa imong
mga ngabil Naglikay ako sa mga dalan sa mga malupigon.
5 Ang akong mga lakang nanagpadayon sa imong mga alagianan, Ang
akong mga tiil wala mahadalin-as.
6 Ako nagtawag kanimo, kay ikaw motubag kanako, Oh Dios: Ikiling
kanako ang imong igdulungog, ug patalinghugi ang akong pulong.
7 Ipakita ang imong katingalahan nga mahigugmaong-kalolot, Oh
ikaw nga nagaluwas pinaagi sa imong toong kamot, kanila nga nagadangup
kanimo Gikan niadtong mga mingtindog batok kanila.
8 ¶ Bantayan mo ako ingon sa kalimutaw sa mata: Tagoon mo ako
sa ilalum sa landong sa imong mga pako,
9 Gikan sa mga dautan nga nanglupig kanako, Gikan sa mga mabangis
ko nga mga kaaway, nga nagalibut kanako.
10 Nalukban sila sa kaugalingon nilang tambok: Uban sa ilang
baba nagasulti sila sa pagkamapahitas-on.
11 Sila karon nanaglibut kanamo sa among mga lakang; Sila nanagtutok
sa ilang mga mata aron sa pagbanlod, kanamo sa yuta.
12 Siya sama sa leon nga nagahinamhinam sa iyang tukbonon, Ug
ingon sa leon nga itoy nga nagahupo sa mga dapit nga tago.
13 Tumindog ka, Oh Jehova, Asdangon mo siya, ilambos mo siya:
Luwason mo ang akong kalag gikan sa dautan, pinaagi sa imong espada;
14 Gikan sa mga tawo, pinaagi sa imong kamot, Oh Jehova, Gikan
sa mga tawo sa kalibutan, kansang bahin ania niining kinabuhia, Ug kansang
tiyan gibusog mo sa imong bahandi: Sila nangabusog sa mga anak, Ug igabilin
nila ang salin sa ilang bahandi ngadto sa ilang mga bata.
15 Mahatungod kanako magatan-aw ako sa imong nawong sa pagkamatarung;
Matagbaw ako, sa diha nga mahigmata ako, sa pagtan-aw sa imong dagway.
CAPITLO 18
1 ¶ Gihigugma ko ikaw, Oh Jehova, ikaw ang akong kusog.
2 Si Jehova mao ang akong bato, ug akong kuta, ug ang akong manluluwas;
Dios ko, akong bato nga kanimo modangup ako; Taming ko, ug ang sungay sa
akong kaluwasan, ang akong hataas nga torre.
3 Magatawag ako kang Jehova, nga mao ang takus pagadayegon: Busa
maluwas ako gikan sa akong mga kaaway.
4 Ang mga gapu sa kamatayon milikus kanako, Ug ang mga baha sa
pagkadilidiosnon nagapahadlok kanako,
5 Ang mga gapus sa Sheol milibut kanako; Ang mga lit-ag sa kamatayon
midangat kanako.
6 Sa akong kagul-anan nagsangpit ako kang Jehova, Ug nagtu-aw
ako sa akong Dios: Siya nagpatalinghug sa akong tingog gikan sa iyang templo,
Ug ang akong pagtu-aw sa atubangan niya midangat sa iyang mga igdulungog.
7 Unya ang yuta miuyog ug mikurog; Ang mga patukoranan usab sa
mga bukid minglinog Ug nangauyog sila tungod sa iyang kasuko.
8 May miutbo nga aso gikan sa iyang ilong, Ug gikan sa iyang
baba ang kalayo milamoy: Ang mga baga gisiga niini.
9 Gibawog usab niya ang mga langit, ug mikunsad siya. Ug ang
mabaga nga kangitngit diha sa ilalum sa iyang mga tiil.
10 Ug siya mikabayo sa ibabaw sa usa ka querubin ug milupad;
Oo, naglupad-lupad siya sa ibabaw sa mga pako sa hangin.
11 Gibuhat niya ang kangitngit nga iyang tagoanan, nga maoy iyang
tabil nga nagalibut kaniya, Kangitngit sa mga tubig, mga mabagang dag-um
sa kalangitan.
12 Sa kasilaw sa atubangan niya, ang iyang mabagang dag-um nanagpangangi,
Ulan-nga-yelo ug mga baga sa kalayo.
13 Si Jehova usab midalugdog didto sa kalangitan, Ug ang Hataas
Uyamut misinggit sa iyang tingog, Ulan-nga-yelo ug mga baga sa kalayo.
14 Ug gipana niya ang iyang mga udyong, ug gipatibulaag niya
sila; Oo, mga kilat nga daghanan uyamut, ug nakabungkag kanila.
15 Unya mitungha ang mga kahiladman sa mga tubig, Ug ang mga
patukoranan sa kalibutan naablihan, Sa imong pagbadlong, Oh Jehova, Tungod
sa gininhawa sa imong ilong.
16 Mipadala siya gikan sa itaas, gikuha niya ako; Gihaw-as niya
ako gikan sa daghang mga tubig.
17 Giluwas niya ako gikan sa akong gamhanan nga kaaway, ug gikan
niadtong mga nanagdumot kanako; kay sila hilabihan sa pagkakusganon alang
kanako.
18 Sila mingdangat kanako sa adlaw sa akong kalisud; Apan si
Jehova mao ang akong sandiganan.
19 Gipagawas usab ako ni Jehova ngadto sa dapit nga halapad;
Giluwas niya ako, kay siya nahamuot kanako.
20 ¶ Nagbalus si Jehova kanako sumala sa akong pagkamatarung;
Sumala sa pagkalinis sa akong mga kamot, gitumbasan niya ako.
21 Kay gibantayan ko ang mga dalan ni Jehova, Ug sa pagkadautan
wala ako mobulag sa akong Dios.
22 Kay ang tanan niyang mga tulomanon ania sa atubangan ko, Ug
wala ko isalikway ang iyang kabalaoran gikan kanako.
23 Uban kaniya hingpit man usab ako, Ug naglikway ako gikan sa
akong kadautan.
24 Busa gitumbasan ako ni Jehova sumala sa akong pagkamatarung,
Sumala sa pagkalinis sa akong mga kamot diha sa atubangan sa iyang mga
mata.
25 Sa mga maloloy-on magapakita ikaw nga maloloy-on; Uban sa
tawong hingpit, magapakita ikaw nga hingpit;
26 Uban sa maputli magapakita ikaw nga maputli; Ug uban sa hiwi,
magapakita ikaw nga sukwahi.
27 Kay ikaw magaluwas sa katawohan nga dinaugdaug; Apan pagapaubson
mo ang mga mata nga palabilabihon.
28 Kay ikaw magadagkut sa akong lamparahan: Si Jehova nga akong
Dios magahayag sa akong kangitngit.
29 ¶ Kay uban kanimo magabungkag ako ug mga kasundalohan; Ug uban
sa akong Dios molukso ako ibabaw sa usa ka kuta.
30 Mahitungod sa Dios, ang iyang dalan hingpit man: Ang pulong
ni Jehova inulay; Siya mao ang taming sa tanang mga modangup kaniya.
31 Kay kinsa ang laing Dios, gawas kang Jehova? Ug kinsa man
ang usa ka bato gawas sa atong Dios,
32 Ang Dios nga nagabakus kanako sa kusog, Ug nagahingpit sa
akong dalan?
33 Siya ang nagahimo sa akong mga tiil nga ingon sa mga tiil
sa lagsaw: Ug nagabutang kanako ibabaw sa akong mga dapit nga hataas.
34 Siya nagatudlo sa akong mga kamot sa pagpanggubat; Sa pagkaagi
nga ang akong mga bukton nagabusog sa pana nga tumbaga.
35 Ikaw usab nagahatag kanako sa taming sa imong kaluwasan; Ug
ang imong toong kamot ang nagasagang kanako, Ug ang imong pagka-mapuangoron
nagapadaku kanako.
36 Gipahalapad mo ang akong mga lakang sa ubos ko, Ug wala mahadalin-as
ang akong mga tiil.
37 Pagagukdon ko ang akong mga kaaway, ug agpason ko sila; Dili
ako motalikod nangtud nga mangaut-ut sila.
38 Pagapatyon ko sila, sa pagkaagi nga dili na sila arang makatindog:
Mangapukan sila sa ilalum sa akong mga tiil.
39 Kay gibaksan mo ako sa kusog alang sa pagpanggubat: Gidaug
mo tungod kanako kadtong mga mingtindog batok kanako.
40 Gipatalikod mo usab kanako ang mga bukobuko sa akong mga kaaway,
Aron maputol ko sila nga mga nanagdumot kanako.
41 Mingtuaw sila, apan walay bisan kinsa nga maluwas kanila:
Bisan pa ngadto kang Jehova, apan siya wala motubag kanila.
42 Unya gidugmok ko sila ingon sa abug sa atubangan sa hangin;
Giyabyab ko sila ingon sa lapuk sa kadalanan.
43 Giluwas mo ako gikan sa mga pakigbugno sa katawohan; Gibuhat
mo ako nga pangulo sa mga nasud: Usa ka katawohan nga wala ko hiilhi magaalagad
kanako.
44 Sa diha nga makadungog sila mahitungod kanako, magapasakup
sila kanako; Ang mga dumuloong managpanugyan sa ilang kaugalingon kanako.
45 Ang mga dumuloong magakahanaw, Ug manggula nga magakurog gikan
sa ilang mga dapit nga tinakpan.
46 Buhi man si Jehova; ug dalayegon ang akong bato; Ug igapahitaas
ang Dios sa akong kaluwasan,
47 Bisan ang Dios nga nagapahamtang ug panimalus alang kanako,
Ug nagasakup ug mga katawohan sa ilalum nako.
48 Siya magaluwas kanako gikan sa akong mga kaaway; Oo, gituboy
mo ako ibabaw kanila nga mingtindog batok kanako; Giluwas mo ako gikan
sa tawo nga malupigon.
49 Busa pagapasalamatan ko ikaw sa taliwala sa mga nasud, Oh
Jehova, Ug pagaawiton ko ang mga pagdayeg sa imong ngalan.
50 Dakung kaluwasan gihatag niya sa iyang hari, Ug nagapakita
ug mahigugmaongkalolot sa iyang dinihog, Kang David ug sa iyang kaliwat
hangtud sa walay katapusan.
CAPITLO 19
1 ¶ Ang mga langit nagapahayag sa himaya sa Dios; Ug ang hawan nagapadayag
sa buhat sa iyang mga kamot.
2 Ang adlaw ngadto sa adlaw nagapamulong, Ug ang gabii ngadto
sa gabii nagapadayag ug kinaadman.
3 Walay sinultihan ni pinulongan; Ang ilang tingog dili hidunggan.
4 Sa tibook nga yuta migula ang ilang latid, Ug sa kinatumyan
sa kalibutan ang ilang mga pulong. Diha kanila gibutang niya ang usa ka
balong-balong sa adlaw,
5 Nga ingon sa usa ka kaslonon nga nagagula gikan sa iyang higdaanan,
Ug nagakalipay siya ingon sa usa ka tawong kusgan sa pagdalagan sa iyang
dalaganan.
6 Gikan sa usa ka kinatumyan sa mga langit mao ang iyang paggikan,
Ug ang iyang paglibut ngadto sa mga kinatumyan niini; Ug walay bisan unsa
nga natago gikan sa iyang kainit.
7 ¶ Ang Kasugoan ni Jehova hingpit, nga nagapabag-o sa kalag:
Ang pagpamatuod ni Jehova matinumanon, nga nagahimo nga maalam sa mga walay-pagtagad.
8 Ang mga sugo ni Jehova mga matul-id, nga nagalipay sa kasingkasing:
Ang sugo ni Jehova ulay man, nga nagahayag sa mga mata.
9 Ang kahadlok kang Jehova malinis, nga nagapadayon sa walay
katapusan: Ang mga tulomanon ni Jehova mga matuod, ang tanan lonlon matarung.
10 Kini labing tinguhaon kay sa bulawan, oo, labi kay sa daghang
bulawan nga hamili; Matam-is usab labi kay sa dugos, ug sa mga tinulo sa
dugos sa udlan.
11 Labut pa ang imong ulipon ginatambagan pinaagi kanila: Nga
sa pagbantay kanila adunay dakung balus.
12 Sa mga sayup niya, kinsa ba ang makasabut? Kuhaan mo ako sa
mga sala nga natago.
13 Ingon man usab pugngan mo ang imong ulipon gikan sa mga sala
sa pagpalabilabi; Nga dili magagahum sila sa ibabaw kanako: Nan magamatarung
ako, Ug pagakuhaan ako sa dakung kalapasan.
14 Itugot nga ang mga pulong sa akong baba, ug ang pagpalandong
sa akong kasingkasing. Mahimong kahimut-an sa imong mga mata, Oh Jehova,
bato ko, ug mamamawi ko.
CAPITLO 20
1 ¶ Si Jehova motubag kanimo sa adlaw sa kasamok; Ang ngalan sa Dios
ni Jacob magatuboy kanimo sa itaas;
2 Magapadala kanimo ug tabang gikan sa balaang puloy-anan, Ug
gikan sa Sion pagalig-onon ikaw;
3 Hinumduman mo ang tanan mong mga halad, Ug dawaton ang imong
halad-nga-sinunog; (Selah
4 Hatagan ikaw ingon sa tinguha sa imong kasingkasing, Ug tumanon
ang bug-os mong tambag.
5 Kami makadaug diha sa imong kaluwasan, Ug sa ngalan sa among
Dios, magapakayab kami sa among mga bandila: Si Jehova magatuman sa tanan
mong mga pangayo.
6 ¶ Karon nahibalo ako nga si Jehova nagaluwas sa iyang dinihog;
Siya magatubag kaniya gikan sa iyang langit nga balaan Uban sa kusog sa
kaluwasan sa iyang toong kamot.
7 Ang uban nagasalig sa mga carro, ug ang uban sa mga kabayo;
Apan kami magahisgut sa ngalan ni Jehova nga among Dios.
8 Ginapaluhod sila ug nangapukan; Apan kami nagatindog, ug nagabarug
nga matul-id.
9 Luwasa, Oh Jehova: Patubaga ang Hari, sa diha nga magatawag
kami kaniya.
CAPITLO 21
1 ¶ Magakalipay ang hari diha sa imong kusog, Oh Jehova; Ug diha sa
imong kaluwasan daw unsa ka daku gayud ang iyang kalipay!
2 Ikaw nagahatag kaniya sa tinguha sa iyang kasingkasing, Ug
wala mo pagdumilii sa gipangayo sa iyang mga ngabil. (Selah
3 Kay migula ka sa pagsugat kaniya uban ang mga panalangin sa
kaayohan: Nagabutang ka ug purongpurong sa lunsay nga bulawan sa ibabaw
sa iyang ulo.
4 Kinabuhi gipangayo niya kanimo ug gihatagan mo siya, Bisan
sa pahalugway sa mga adlaw sa mga katuigan nga walay katapusan.
5 Ang iyang himaya daku sa imong kaluwasan: Dungog ug pagkahalangdon
ginabutang mo sa ibabaw niya.
6 Kay gihimo mo siya nga labing bulahan nga walay katapusan:
Sa imong presencia gipuno mo siya sa kalipay.
7 ¶ Kay ang hari nagasalig kang Jehova; Ug pinaagi sa mahigugmaong-kalolot
sa Hataas Uyamut, dili siya matarug.
8 Hipalgan sa imong kamot ang tanan nimong mga kaaway; Hipalgan
sa imong toong kamot kadtong mga nanagdumot kanimo.
9 Pagabuhaton mo sila ingon sa hasohasan sa kalayo sa panahon
sa imong kaligutgut: Si Jehova magatulon kanila sa iyang kapungot, Ug ang
kalayo magalamoy kanila.
10 Ang ilang bunga pagalaglagon mo gikan sa yuta, Ug ang ilang
kaliwat gikan sa mga anak sa mga tawo.
11 Kay gitinguha nila ang dautan batok kanimo; Nanaghunahuna
sila ug usa ka lalang nga dili sila makahimo sa pagbuhat.
12 Kay ikaw magapatalikod kanila; Magaandam ka uban sa imong
mga pisi sa pana batok sa ilang nawong.
13 Pagabayawon ka, Oh Jehova, diha sa imong kusog: Sa ingon niini
kami magaawit ug magadayeg sa imong gahum.
CAPITLO 22
1 ¶ Dios ko, Dios ko, nganong gibi yaan mo ako? Ngano nga halayo ka
kaayo gikan sa pagtabang kanako, ug sa mga pulong sa akong pag-agulo?
2 Oh Dios ko, nagatu-aw ako sa adlaw, apan wala ka magapatalinghug
kanako; Ug sa panahon sa kagabhion, ug wala ako magahilum.
3 Apan ikaw balaan man, Oh ikaw nga nagapuyo sa taliwala sa mga
pagdayeg sa Israel.
4 Kanimo mingsalig ang among mga amahan: Mingsalig sila ug ikaw
nagluwas kanila.
5 Mingtu-aw sila kanimo, ug giluwas sila: Minglaum sila kanimo,
ug sila wala ibutang sa kaulawan.
6 Apan ako usa ka ulod, ug dili tawo; Usa ka kaulawan sa mga
tawo, ug tinamay sa katawohan.
7 Ang tanan nga nakakita kanako nagakatawa sa pagtamay kanako:
Gibudlot ang ilang ngabil, ginalingolingo ang ilang ulo, nga nagaingon:
8 Itugyan mo ang imong kaugalingon kang Jehova; siya paluwasa
kaniya: Siya patabanga kaniya sanglit siya nagapahimuot kaniya.
9 Apan ikaw mao ang nagkuha kanako gikan sa tagoangkan; Ikaw
ang nagpasalig kanako sa diha pa ako sa mga suso sa akong inahan.
10 Kanimo nahimugso ako gikan sa tagoangkan; Ikaw mao ang akong
Dios Sukad ianak ako sa akong inahan.
11 ¶ Ayaw pagpahilayo kanako; kay ang kasamok haduol; Kay walay
bisan kinsa nga magatabang.
12 Gilibutan ako sa daghanan nga mga vaca nga lake; Mga kusganon
nga mga vaca nga lake sa Basan ang nanaglibut kanako.
13 Ginganga nila kanako ang ilang baba, Ingon sa manunubad ug
sa nagangulob nga leon.
14 Gibubo ako sama sa tubig, Ug ang tanan ko nga kabukogan nangalisa:
Ang akong kasingkasing sama sa talo; Kini natunaw sa sulod nako.
15 Miuga sama sa usa ka bika ang akong kusog; Ug ang akong dila
mitapot sa akong mga apapangig; Ug gidala mo ako ngadto sa abug sa kamatayon.
16 Kay ang mga iro nanaglibut kanako: Usa ka panon sa mamumuhat
sa kadautan nanaglikus kanako; Gipalagbasan nila ang akong mga kamot ug
ang akong mga tiil.
17 Arang ko nga maisip ang tanan ko nga mga bukog. Sila nagatan-aw
ug nagatutok kanako;
18 Gibahinbahin nila ang akong mga bisti sa taliwala nila, Ug
sa akong kupo nanagrifa sila.
19 Apan ikaw, Oh Jehova, dili ka magpahilayo: Oh ikaw nga magtatabang,
dumali ka sa pagtabang kanako.
20 Luwason mo ang akong kalag gikan sa espada, Ang akong minahal
nga kinabuhi gikan sa gahum sa iro.
21 Luwasa ako gikan sa baba sa leon; Oo, gikan sa mga sungay
sa mga ihalas nga vaca ikaw nagatubag kanako.
22 ¶ Igapahayag ko ang imong ngalan ngadto sa akong kaigsoonan;
Sa kinataliwad-an sa katilingban pagadayegon ko ikaw.
23 Kamo nga nahadlok kang Jehova, dayegon ninyo siya; Ngatanan
kamo nga kaliwat ni Jacob, himayaon ninyo siya; Ug tumindog sa kataha tungod
kaniya, ngatanan kamo nga kaliwat sa Israel.
24 Kay wala niya pagtamaya ni pagdumti ang kagul-anan sa sinakit;
Wala usab pagtagoa gikan kaniya ang iyang nawong; Apan sa diha nga nagtu-aw
sa iya ngadto kaniya, iyang gipatalinghugan siya.
25 Mahitungod kanimo nagaabut ang akong pagdayeg sa kinataliwadan
sa daku nga katilingban: Akong pagatumanon ang akong mga panaad sa atubangan
sa mga nangahadlok kaniya.
26 Ang maaghup magakaon ug mabusog; Magadayeg kang Jehova sila
nga nagapangita kaniya; Palungtara ang inyong kasingkasing sa walay katapusan.
27 Ang tanang mga kinatumyan sa yuta mahinumdum ug managbalik
ngadto kang Jehova; Ug ang tanang mga kabanayan sa mga kanasuran managsimba
sa atubangan mo.
28 Kay iya ni Jehova ang gingharian; Ug siya mao ang magmamando
ibabaw sa mga nasud,
29 Ang tanang mga matambok sa yuta magakaon ug magasimba sila:
Ngatanan sila nga nanaug ngadto sa abug manghapa sa atubangan niya, Bisan
siya nga dili arang makatipig sa iyang kalag nga buhi.
30 Usa ka kaliwat magaalagad kaniya; Kini igasugilon ni Jehova
ngadto sa sunod nga kaliwatan.
31 Mangabut sila ug managmantala mahatungod sa iyang pagkamatarung
Ngadto sa usa ka katawohan nga matawo, nga siya nagbuhat niini.
CAPITLO 23
1 ¶ Si Jehova mao ang akong magbalantay; Walay makulang kanako.
2 Siya nagapahigda kanako sa mga sibsibanan nga malunhaw; Siya
nagatultol kanako sa daplin sa mga tubig nga malinaw.
3 Gipalig-on niya ang akong kalag: Ginamandoan niya ako sa mga
dalan sa pagkamatarung tungod sa iyang ngalan.
4 Oo, bisan magalakaw ako latas sa walog sa landong sa kamatayon,
Ako walay kahadlok sa bisan unsa nga dautan; Kay ikaw nagauban kanako;
Ang imong baras ug ang imong sungkod, kini nagapalig-on kanako.
5 Ikaw nagaandam ug pagkaon sa atubangan ko tinambongan sa akong
mga kaaway: Gidihog mo ang akong ulo sa lana; Ang akong copa nagaawas.
6 Sa pagkamatuod ang kaayo ug ang mahigugmaong-kalolot magasunod
kanako sa adlaw ngatanan sa akong kinabuhi; Ug sa balay ni Jehova magapuyo
ako sa walay katapusan.
CAPITLO 24
1 ¶ Iya ni Jehova ang yuta ug ang pagkapuno niana; Ang kalibutan,
ug sila nga mga nanagpuyo niini;
2 Kay siya ang nagtukod niana sa ibabaw sa kadagatan, Ug gipalig-on
niya sa ibabaw sa katubigan.
3 ¶ Kinsa ang mosaka ngadto sa bungtod ni Jehova? Ug kinsa ba
ang motindog sa iyang dapit nga balaan?
4 Siya nga malinis ug mga kamot ug may usa ka putli nga kasingkasing;
Siya nga wala magbayaw sa iyang kalag ngadto sa kabakakan, Ug wala makapanumpa
sa malimbongon.
5 Siya magadawat ug panalangin gikan kang Jehova, Ug pagkamatarung
gikan sa Dios sa iyang kaluwasan.
6 Kini mao ang kaliwatan kanila nga nanagpangita kaniya, Nga
nagapangita sa imong nawong, bisan si Jacob. (Selah
7 ¶ Sakwata ninyo, Oh mga ganghaan, ang inyong mga ulo; Ug sakwata
ninyo ang inyong kaugalingon, mga pultahan nga walay katapusan: Ug ang
Hari sa himaya mosulod.
8 Kinsa ba kining Hari sa himaya? Si Jehova ang kusgan ug makagagahum,
Si Jehova ang makagagahum sa panggubatan.
9 Sakwata ninyo, Oh mga ganghaan, ang inyong mga ulo; Oo, sakwata
ninyo sila, kamong mga pultahan nga walay katapusan: Ug ang Hari sa himaya
mosulod.
10 Kinsa ba kining Hari sa himaya? Si Jehova sa mga panon, Siya
mao ang Hari sa himaya (Selah)
CAPITLO 25
1 ¶ Kanimo, Oh Jehova, bayawon ko ang akong kalag.
2 Oh Dios ko, kanimo misalig ako, Ayaw ako ibutang sa kaulawan;
Dili mo ako ipadaug sa akong mga kaaway.
3 Oo, walay bisan kinsa nga nagapaabut alang kanimo nga igabutang
mo sa kaulawan: Sila pagapakaulawan nga nagabudhi sa walay kapasikaran.
4 Ipakita mo kanako, Oh Jehova, ang imong mga dalan; Itudlo mo
kanako ang imong mga alagianan.
5 Tultoli ako sa imong kamatuoran, ug tudloi ako; Kay ikaw mao
ang Dios sa akong kaluwasan; Kanimo nagapaabut ako sa tibook nga adlaw.
6 Hinumdumi, Oh Jehova, ang imong malomong mga kalooy ug ang
imong mga mahigugmaong-kalolot; Kay sila diha kanimo sukad pa sa mga tuig
sa katuigan.
7 Ayaw paghinumdumi ang mga sala sa akong pagkabatan-on, ni ang
akong mga kalapasan: Sumala sa imong mahigugmaong-kalolot hinumduman mo
ako, Tungod sa imong kaayo, Oh Jehova.
8 ¶ Maayo ug matul-id si Jehova: Busa, pahamangnoon niya sa dalan
ang mga makasasala.
9 Sa mga maaghup siya magatultol ngadto sa dalan sa justicia;
Ug ang maaghup pagatudloan niya sa iyang dalan.
10 Ang tanang mga alagianan ni Jehova lonlon mahigugmaong-kalolot
ug kamatuoran Alang sa mga nagabantay sa iyang tugon ug sa iyang mga pagpamatuod.
11 Tungod sa gugma sa imong ngalan, Oh Jehova, Pasayloa ako sa
akong sala, kay kini hilabihan pagkadaku.
12 Unsa bang tawohana nga mahadlok man kang Jehova? Kaniya ipahimangno
niya ang dalan nga iyang pagapilion.
13 Ang iyang kalag magapuyo sa kasayon; Ug ang iyang kaliwat
magapanunod sa yuta.
14 Ang pagpakig-abyan ni Jehova anaa kanila nga nahadlok kaniya;
Ug kanila igapadayag niya ang iyang tugon.
15 ¶ Ang akong mga mata sa gihapon gitutuk ngadto kang Jehova;
Kay pagahulboton niya ang akong mga tiil gikan sa pukot.
16 Lingia ako ug malooy ka kanako; Kay ako biniyaan ug sinakit.
17 Ang mga kasamok sa akong kasingkasing nagakadaku: Oh kuhaon
mo ako gikan sa akong mga kagul-anan.
18 Sud-onga ang akong kasakit ug ang akong pag-antus; Ug pasayloa
ang tanan ko nga mga sala.
19 Sud-onga ang akong mga kaaway, kay sila daghan uyamut; Ug
nanagdumot sila kanako sa mabangis gayud nga pagdumot.
20 Oh bantayan mo ang akong kalag, ug luwason mo ako: Ayaw ako
pag-ibutang sa kaulawan, kay ako midangup kanimo.
21 Pabantaya kanako ang pagkahingpit-sa-kasingkasing ug ang pagkatul-id,
Kay kanimo nagapaabut ako.
22 Tubson mo, Oh Dios, ang Israel, Gikan sa tanan niyang mga
kalisdanan.
CAPITLO 26
1 ¶ Hukmi ako, Oh Jehova, kay naglakaw ako sa akong pagkahingpit-sa-kasingkasing:
Ako misalig usab kang Jehova sa walay pagduhaduha,
2 Sutaon mo ako, Oh Jehova, ug sulayan mo ako; Sulayi ang akong
kasingkasing ug ang akong salabutan.
3 Kay ang imong mahigugmaongkalolot anaa sa atubangan sa akong
mga mata; Ug sa imong kamatuoran naglakaw ako.
4 Wala ako maglingkod uban sa mga tawo sa kabakakan; Ni mosulod
ako uban sa mga salingkapaw.
5 Gidumtan ko ang katilingban sa mga mamumuhat sa dautan, Ug
ako dili molingkod uban sa mga tawong dautan.
6 ¶ Ako manghunaw sa akong mga kamot sa pagka-walay sala: Sa ingon
niana magalakaw ako libut sa imong halaran, Oh Jehova;
7 Aron ikapabati ko ang tingog sa pagpasalamat, Ug ikasugilon
ko ang tanan nimong mga buhat nga katingalahan.
8 Oh Jehova, nahagugma ako sa puloy-anan sa imong balay, Ug sa
dapit diin magpuyo ang imong himaya.
9 Ayaw itipon ang kalag ko sa mga makasasala, Ni itipon mo ang
kinabuhi ko sa mga tawo sa dugo;
10 Kang Kinsang mga kamot anaa ang kadautan, Ug ang ilang toong
kamot napuno sa mga hiphip.
11 Apan alang kanako, magalakaw ako sa akong kaugalingong pagkahingpit-sa-kasingkasing:
Tubson mo ako, ug magmaloloy-on ikaw kanako.
12 Ang akong tiil nagatindog sa dapit nga patag: Sa mga katilingban
magadayeg ako kang Jehova.
CAPITLO 27
1 ¶ Si Jehova mao ang akong kahayag ug ang akong kaluwasan; Kinsa
man ang akong pagakahadlokan? Si Jehova mao ang kusog sa akong kinabuhi;
Kang kinsa man ako malisang?
2 Sa diha nga nagtigum batok kanako ang mga mamumuhat sa kadautan
sa pagkaon sa akong unod, Bisan ang akong mga kabatok ug mga kaaway, sila
nanghipangdol ug nangapukan.
3 Bisan ang usa ka dakung panon magapahamutang batok kanako,
Dili mahadlok ang akong kasingkasing: Bisan ang gubat patindogon batok
kanako, Bisan pa niini ako masaligon.
4 Usa ka butang ang gipangayo ko kang Jehova, nga pagapangitaon
Ko: Nga makapuyo ako sa balay ni Jehova sa tanang mga adlaw sa akong kinabuhi,
Aron sa pagtan-aw sa katahum ni Jehova. Ug sa pagpakisayud sa iyang templo.
5 Kay sa adlaw sa kasamok pagatagoan niya ako sa iyang puloyanan:
Diha sa tabil sa iyang balongbalong pagatagoan niya ako; Ituboy niya ako
sa ibabaw sa usa ka bato.
6 Ug karon pagabayawon ang ulo ko sa ibabaw sa akong mga kaaway
nga nagalibut kanako; Ug magahalad ako diha sa iyang balong-balong, mga
halad sa kalipay; Ako magaawit, oo, magaawit ako ug mga pagdayeg ngadto
kang Jehova.
7 ¶ Magpatalinghug ka, Oh Jehova, kong magatu-aw ako uban sa akong
tingog: Malooy ka usab kanako, ug tubagon mo ako.
8 Sa diha nga ikaw moingon: Pangitaa ninyo ang akong nawong;
ang akong kasingkasing miingon kanimo. Ang nawong nimo, Oh Jehova, ang
pagapangitaon ko.
9 Ayaw pagtagoa ang imong nawong gikan kanako; Ayaw pag-isalikway
ang imong ulipon sa kaligutgut: Ikaw mao ang akong panabang; Ayaw ako pag-itukmod,
ayaw pagbiyai, Oh Dios sa akong kaluwasan.
10 Kong ako pagabiyaan sa akong amahan ug sa akong inahan, Unya
si Jehova ang magadawat kanako.
11 Tudloi ako sa imong dalan, Oh Jehova; Ug mandoi ako sa alagianan
nga matul-id, Tungod sa akong mga kaaway.
12 Dili mo ako itugyan sa kabubuton sa akong mga kabatok: Kay
ang mga saksi nga bakakon nanindog batok kanako, Ug ingon man ang mga nanagpangusmo
ug kabangis.
13 Napunawan unta ako, kong wala pa akoy pagtoo sa pagtan-aw
sa kaayo ni Jehova Sa yuta sa mga buhi.
14 Maghulat ka kang Jehova: Magmalig-on ka, ug paisugon mo ang
imong kasingkasing; Oo, maghulat ka kang Jehova.
CAPITLO 28
1 ¶ Kanimo magatu-aw ako, Oh Jehova: Bato ko, ayaw pagpakabungol kanako;
Tingali unya kong ikaw maghilum kanako, Mahimo ako nga sama kanila nga
nanganaug sa lubnganan.
2 Patalinghugi ang tingog sa akong mga pangaliyupo, sa diha nga
magatu-aw ako kanimo, Sa diha nga magabayaw ako sa akong mga kamot paingon
sa imong balaan nga dapit.
3 Dili mo ako ibutang uban sa mga dautan, Ug uban sa mga nagabuhat
ug hilabihang kadautan: Nga nagasulti ug pakigdait sa ilang isigkatawo,
Apan ang pagkadautan anaa sa mga kasingkasing nila.
4 Hatagan mo sila sumala sa buhat nila, ug sumala sa kadautan
sa ilang mga gibuhat: Hatagan mo sila sumala sa buhat sa ilang mga kamot;
Hatagan mo sila sa ilang igong bayad.
5 Kay wala sila managtagad sa mga buhat ni Jehova, Ni sa buhat
sa iyang mga kamot; Siya magabungkag kanila, ug sila dili niya pagapatindogon.
6 ¶ Dalayegon si Jehova, Kay siya nagpatalinghug sa tingog sa
akong mga pangaliyupo.
7 Si Jehova mao ang akong kusog ug ang akong taming; Ang akong
kasingkasing kaniya misalig, ug gitabangan ako: Busa nalipay ug daku ang
akong kasingkasing; Ug sa akong awit pagadayegon ko siya.
8 Si Jehova mao ang ilang kusog, Ug siya ang dalangpanan sa kaluwasan
sa iyang dinihog.
9 Luwasa ang imong katawohan, ug panalangini ang imong panulondon:
Mamagbalantay ka usab, ug sapnayon mo sila sa walay katapusan.
CAPITLO 29
1 ¶ Ihatag ninyo kang Jehova, Oh kamo nga mga anak sa gamhanan, Ihatag
ninyo kang Jehova ang himaya ug ang kusog.
2 Ihatag ninyo kang Jehova ang himaya nga angay sa iyang ngalan;
Simbaha ninyo si Jehova sa katahum sa pagkabalaan.
3 Ang tingog ni Jehova anaa sa ibabaw sa mga tubig: Ang Dios
sa himaya nagadalugdug, Bisan si Jehova sa ibabaw sa daghang mga tubig.
4 Ang tingog ni Jehova gamhanan, Ang tingog ni Jehova napuno
sa pagkahalangdon.
5 Ang tingog ni Jehova nagapukan sa mga cedro; Oo, gipulpog ni
Jehova ang mga cedro sa Libano.
6 Ug gipalukso niya sila sama sa mga nati nga vaca; Ang Libano
ug ang Sirion sama sa usa ka nating vaca nga ihalas.
7 Ang tingog ni Jehova nagapabilin sa mga siga sa kalayo.
8 Ang tingog ni Jehova nagauyog sa kamingawan: Si Jehova nagauyog
sa kamingawan sa Cades.
9 Ang tingog ni Jehova nagapahamugso sa mga lagsaw nga baye,
Ug gihukasan niya ang mga kalasangan: Ug sa sulod sa iyang templo ang tagsatagsa
ka butang nagaingon: Himaya.
10 Si Jehova milingkod ingon nga Hari ibabaw sa Lunop; Oo, si
Jehova nagalingkod ingon nga hari sa walay katapusan.
11 Si Jehova magahatag ug kusog sa iyang katawohan: Si Jehova
magapanalangin sa iyang katawohan sa pakigdait.
CAPITLO 30
1 ¶ Pagadayegon ko ikaw, Oh Jehova; kay gisakwat mo ako, Ug wala mo
pagbuhata nga magkalipay ang akong mga kaaway sa ibabaw nako.
2 Oh Jehova nga akong Dios, Kanimo nagtu-aw ako, ikaw nagayo
kanako.
3 Oh Jehova, ikaw nagkuha sa kalag ko gikan sa Sheol; Gibantayan
mo ako nga buhi aron dili ako makakanaug sa lubnganan.
4 Manag-awit kamo ug pagdayeg kang Jehova, Oh kamong mga balaan
niya, Ug managpasalamat sa iyang balaang halandumon nga ngalan.
5 Kay ang iyang kasuko umalagi lamang; Ang iyang kalooy alang
sa tibook kinabuhi: Ang paghilak mopabilin sa kagabhion, Apan ang kalipay
moabut sa kabuntagon.
6 ¶ Mahitungod kanako, nag-ingon ako sa akong kauswagan, Dili
gayud ako matarug.
7 Ikaw, Oh Jehova, tungod sa imong kalooy gipatindog mo ang akong
bukid nga adunay kalig-on; Gitagoan mo ang imong nawong; nasamok ako.
8 Kanimo, Oh Jehova, nagtu-aw ako; Ug kang Jehova nagpangaliyupo
ako:
9 Unsay kapuslanan niining akong dugo, sa diha nga manaug ako
sa lubnganan? Magadayeg ba kanimo ang abug? igamantala ba niini ang imong
kamatuoran?
10 Patalinghugi, Oh Jehova, ug malooy ka kanako: Oh Jehova, mahimo
ka unta nga magtatabang kanako.
11 Ang akong pagbalata gibayloan mo ug sayaw; Gihukas mo ang
akong bisti nga sako, ug gibaksan mo ako sa kalipay;
12 Sa tuyo nga ang akong himaya magaawit ug pagdayeg kanimo,
ug dili magapakahilum. Oh Jehova nga Dios ko, pasalamatan ko ikaw sa walay
katapusan.
CAPITLO 31
1 ¶ Kanimo, Oh Jehova, midangup man ako; Ayaw gayud itugot nga pakaulawan
ako: Luwason mo ako diha sa imong pagkamatarung.
2 Ikiling kanako ang imong igdulungog; luwason mo ako sa madali:
Bato nga malig-on ikaw alang kanako. Usa ka kuta nga dalangpanan sa pagluwas
kanako,
3 Kay ikaw mao ang akong bato ug ang akong kuta; Busa mandoi
ako, ug tutoli ako.
4 Agawon mo ako gikan sa pukot nga ilang giladlad sa tago alang
kanako; Kay ikaw mao ang akong maligong salipdanan.
5 Sa imong kamot nagatugyan ako sa akong espiritu: Nagtubos ikaw
kanako, Oh Jehova, ikaw ang Dios sa kamatuoran.
6 Gidumtan ko ang mga nanagtagad sa kakawangan nga malimbongon;
Apan ako kang Jehova nagasalig.
7 Mahinangup ako ug magakalipay sa imong mahigugmaong-kalolot;
Kay nasud-ong mo ang akong kagulanan: Naila mo ang akong kalag nga anaa
sa mga kalisdanan.
8 Ug wala mo ako palukbi sa kamot sa kaaway; Gipahamutang mo
ang akong mga tiil sa kinalapdan.
9 ¶ Malooy ka kanako, Oh Jehova, kay ania ako sa kagul-anan: Ginaut-ut
sa kasakit ang akong mata, oo, ang akong kalag ug ang akong lawas.
10 Kay ang akong kinabuhi nagaantus sa kasakit, Ug ang akong
mga tuig sa pagpanghupaw: Ang akong kusog naluya tungod sa akong kasal-anan,
Ug ang akong mga bukog nagakaut-ut.
11 Tungod sa tanan ko nga mga kabatok nahimo ako nga usa ka talamayon,
Oo, talamayon nga hilabihan sa akong isigkatawo, Ug usa ka kalisang ako
sa akong mga kaila: Ang mga nakakita kanako sa gawas, nanagpangalagiw gikan
kanako.
12 Hingkalimtan ako ingon sa usa ka minatay nga wala nay handumanan:
Nahimo ako nga sama sa usa ka sudlanan nga nabuak.
13 Kay nadungog ko ang pagtamay sa daghan, Kahadlok sa tagsatagsa
nga kiliran: Samtang nanagsabut sila pagtingub batok kanako, Nanaglalang
sila sa pagkuha sa akong kinabuhi.
14 Apan misalig ako kanimo, Oh Jehova: Miingon ako: Ikaw mao
ang akong Dios.
15 Sa imong kamot anaa ang akong panahon: Luwason mo ako gikan
sa kamot sa akong mga kaaway, ug gikan sa akong mga manlulutos.
16 Pasidlaka ang imong nawong sa ibabaw sa imong ulipon: Luwason
mo ako tungod sa imong mahigugmaong-kalolot.
17 Ayaw ako itugot nga mahamutang sa kaulaw, Oh Jehova; kay nagpakitabang
ako kanimo: Ipabutang ang dautan sa kaulawan, pahiluma sila didto sa Sheol.
18 Ipahimo nga amang ang mga ngabil nga bakakon, Nga nagasulti
sa pagpanamastamas, batok sa matarung. Nga adunay palabilabi ug pagtamay.
19 ¶ Oh pagkadaku sa imong kaayo, Nga gitagana mo sa mga magakahadlok
kanimo, Nga gibuhat mo alang kanila nga nagadangup kanimo, Sa atubangan
sa mga anak nga lalake sa mga tawo!
20 Sa tagoanan sa imong presencia pagatipigan mo sila gikan sa
mga hikay nga mabudhion sa tawo: Pagatagoon mo gayud sila sa usa ka puloy-anan
gikan sa paglalis sa mga dila.
21 Bulahan ni Jehova; Kay gipakita niya kanako ang iyang katingalahan
nga mahigugmaong-kalolot Sa ciudad nga malig-on.
22 Mahitungod kanako, miingon ako sa pagdali, Gipapahawa ako
gikan sa atubangan sa imong mga mata: Apan, bisan pa niini, gipatalinghugan
mo ang tingog sa akong mga pangaliyuyo, Sa diha nga nagtu-aw ako kanimo.
23 Oh higugmaon ninyo si Jehova, kamong tanan nga mga balaan
niya: Si Jehova magabantay sa mga matinumanon, Ug panimaslan niya sa makadaghan
gayud ang nagabuhat nga adunay palabilabi.
24 Magmalig-on kamo, ug padasiga ang inyong kasingkasing, Ngatanan
kamo nga may paglaum kang Jehova.
CAPITLO 32
1 ¶ Bulahan siya kang kinsang kalapasan gipasaylo, Kang kinsang sala
gitabonan.
2 Bulahan ang tawo nga kaniya wala pag-isipa ni Jehova ang kasalanan,
Ug diha sa iyang espiritu walay limbong.
3 Sa nagpakahilum ako, nagkaut-ut ang akong mga bukog Pinaagi
sa akong pag-agulo sa tibook nga adlaw.
4 Kay sa adlaw ug sa gabii ang imong kamot nagpabug-at sa ibabaw
nako: Ang kaumog ko nailisan ingon sa pagkamala sa ting-init. (Selah)
5 Giila ko ang akong sala nganha kanimo, Ug wala ko tagoi ang
akong kasal-anan: Miingon ako: Igasugid ko kang Jehova ang akong mga kalapasan;
Ug imong gipasaylo ang pagkadautan sa akong sala. (Selah)
6 Tungod niini ang tagsatagsa nga diosnon magaampo kanimo sa
usa ka panahon nga ikaw mahimo nga makaplagan: Sa pagkamatuod sa paglunop
sa daghang mga tubig sila dili makaabut kaniya.
7 ¶ Ikaw ang akong tagoanan; pagabantayan mo ako gikan sa kagul-anan;
Uban sa mga alawiton sa kaluwasan pagalibutan mo ako. (Selah
8 Igapahamatngon ko kanimo, ug igatudlo ko kanimo ang dalan nga
imong pagalaktan: Sa ibabaw nimo igatutuk ko ang akong mga mata sa pagtambag
kanimo.
9 Ayaw kamo pagpanig-ingon sa kabayo kun sa mula, nga walay salabutan;
Kang kansang ulo ug baba sa rinda ug bocado pagapugngan, Aron dili sila
magaduol nganha kanimo.
10 Daghan ang mga kasubo nga modangat sa mga tawong dautan; Apan
siya nga magasalig kang Jehova, pagalikusan sa mahigugmaong-kalolot.
11 Managkalipay kamo kang Jehova, ug managmaya kamo, kamo nga
mga matarung; Ug managhugyaw kamo tungod sa kalipay, ngatanan kamong mga
matul-id ug kasingkasing.
CAPITLO 33
1 ¶ Managkalipay kamo kang Jehova, Oh kamong mga matarung: Kay sa
mga matul-id matahum ang pagdayeg.
2 Managpasalamat kamo kang Jehova nga adunay alpa: Manag-awit
kamo ug mga pagdayeg kaniya nga adunay tulonggon nga may napulo ka kuldas.
3 Manag-awit kamo haniya sa usa ka alawiton nga bag-o; Managtugtug
kamo sa dakung kabatid uban sa usa ka makusog nga paningog.
4 Kay ang pulong ni Jehova matulid man; Ug ang tanan niya nga
buhat sa pagkamatinumanon gibuhat.
5 Siya nahagugma sa pagkamatarung ug sa justicia: Ang yuta napuno
sa mahigugmaong-kalolot ni Jehova.
6 Pinaagi sa pulong ni Jehova nabuhat ang mga langit, Ug ang
tanan nga panon nila pinaagi sa gininhawa sa iyang baba.
7 Gitigum niya ingon sa usa ka pinundok ang mga tubig sa dagat:
Gibutang niya ang mga kahiladman sulod sa mga dapa.
8 Pahadloka kang Jehova ang tibook nga yuta: Patindoga nga may
kataha kaniya ang tanang mga pumoluyo sa kalibutan.
9 Kay siya misulti, ug kini nahimo; Siya misugo, ug kini milungtad.
10 Gipawalay bili ni Jehova ang tambag sa mga nasud; Gihimo niya
ang pagpakyas sa mga hunahuna sa katawohan.
11 Ang tambag ni Jehova nagapadayon sa walay katapusan, Ang mga
hunahuna sa iyang kasingkasing ngadto sa tanang mga kaliwatan.
12 ¶ Bulahan ang nasud nga si Jehova mao ang Dios, Ang katawohan
nga gipili niya alang sa iyang kaugalingong panulondon.
13 Gikan sa langit nagsud-ong si Jehova; Nakita niya ang tanang
mga anak sa mga tawo;
14 Gikan sa dapit sa iyang puloyanan nagasud-ong siya Sa ibabaw
sa tanang mga pumoluyo sa yuta.
15 Siya nga nagaumol sa kasingkasing nila ngatanan, Nga nagapalandong
sa tanan nila nga mga buhat.
16 Walay hari nga maluwas pinaagi sa panon sa kasundalohan: Ang
tawong gamhanan dili makagawas pinaagi sa daku nga kusog.
17 Usa ka butang nga kawang ang usa ka kabayo alang sa pagluwas;
Pinaagi sa kadaku sa iyang gahum dili siya makaluwas kang bisan kinsa.
18 Ania karon, ang mata ni Jehova anaa sa ibabaw sa mga nagakahadlok
kaniya, Sa ibabaw sa mga nagasalig sa iyang mahigugmaong-kalolot;
19 Aron sa pagluwas sa ilang kalag gikan sa kamatayon, Ug aron
sa pagbantay kanila nga buhi sa panahon sa gutom.
20 Ang among kalag nagahulat kang Jehova: Siya mao ang among
katabang ug ang among taming.
21 Kay kaniya magakalipay ang among kasingkasing, Kay sa iyang
balaan nga ngalan misalig kami.
22 Ibutang sa ibabaw namo ang imong mahigugmaong-kalolot, Oh
Jehova, Sumala sa among paglaum kanimo.
CAPITLO 34
1 ¶ Pagadayegon ko si Jehova sa tanang mga panahon: Ang pagdayeg kaniya
magakanunay sa akong baba.
2 Ang akong kalag magapangandak tungod kang Jehova: Managpatalinghug
niini ang mga maaghup, ug managkalipay sila.
3 Oh padakuon ninyo si Jehova uban kanako, Ug usahan ta ang pagbayaw
sa iyang ngalan.
4 Gipangita ko si Jehova, ug gitubag niya ako, Ug giluwas niya
ako gikan sa tanan ko nga mga kahadlok.
5 Nanagtutuk sila kaniya, ug gihayagan sila; Ug ang ilang mga
nawong dili gayud maulawan.
6 Kining kabus nga tawo nagtu-aw, ug gipatalinghugan siya ni
Jehova, Ug giluwas siya gikan sa tanang mga kalisdanan niya.
7 Ang manolonda ni Jehova magapahaluna sa paglibut sa mga nangahadlok
kaniya, Ug magaluwas kanila.
8 Oh tilawi ug tan-awa ninyo nga si Jehova maayo: Bulahan ang
tawo nga modangup kaniya.
9 Pangahadlok kamo kang Jehova, Oh kamong mga balaan niya; Kay
sa mga nangahadlok kaniya wala ing makulang.
10 Ang mga magagmay nga leon makulangan, ug nag-antus sa kagutom;
Apan ang mga nagapangita kang Jehova dili makulangan sa bisan unsang butang
nga maayo.
11 ¶ Umari kamo, mga anak, patalinghug kamo kanako: Ang pagkahadlok
kang Jehova igatudlo ko kaninyo.
12 Kinsa ba ang tawo nga magatinguha ug kinabuhi, Ug mahagugma
sa daghang mga adlaw, aron makita niya ang maayo?
13 Bantayi ang imong dila gikan sa dautan, Ug ang imong ngabil
gikan sa pagsulti ug limbong.
14 Pahalayo ka gikan sa dautan, ug buhaton mo ang maayo; Pangitaon
mo ang pakigdait, ug sundon mo kini.
15 Ang mga mata ni Jehova anaa sa ibabaw sa mga matarung, Ug
nagapatalinghug ang iyang mga igdulungog sa ilang pagtu-aw.
16 Ang nawong ni Jehova batok sa mga nagabuhat ug dautan, Aron
sa pagputol sa handumanan nila gikan sa yuta.
17 Nanagtu-aw ang mga matarung, ug nagpatalinghug si Jehova,
Ug nagluwas kanila gikan sa tanan nilang mga kalisdanan.
18 Si Jehova haduol niadtong mga dugmok ug kasingkasing, Ug nagaluwas
siya niadtong mahinulsulon sa espiritu.
19 Daghan ang mga kagul-anan sa matarung; Apan si Jehova magaluwas
kaniya gikan kanilang tanan.
20 Siya nagabantay sa tanan niyang mga bukog: Walay usa kanila
nga madugmok.
21 Ang dautan magapatay sa dautan; Ug ang nagadumot sa tawong
matarung pagahukman sa silot.
22 Si Jehova nagatubos sa kalag sa iyang mga ulipon; Ug walay
mausa sa modangup kaniya nga pagahukman sa silot.
CAPITLO 35
1 ¶ Awaya, Oh Jehova, ang mga nagapakig-away batok kanako: Gubaton
mo ang mga nakiggubat batok kanako.
2 Kumupot ka sa taming ug kalasag, Ug tumindog ka nga katabang
nako.
3 Bakyawa usab ang bangkaw, ug lukbi ang dalan batok sa mga nagalutos
kanako: Ipamulong mo sa akong kalag: Ako mao ang imong kaluwasan.
4 Ibutang sila sa kaulawan ug dad-a sa pagka-walay kadungganan
ang mga nagapangita sa akong kalag: Pasibuga sila ug libuga ang mga nagalalang
ug kadautan kanako.
5 Himoa silang ingon sa tahop sa atubangan sa hangin, Ug ang
manolonda ni Jehova magaabog kanila.
6 Himoang mangitngit ug padangloga ang ilang dalan, Ug ang manolonda
ni Jehova magagukod kanila.
7 Kay sa walay gipasikaran nanagtago sila alang kanako ug usa
ka pukot sa usa ka gahong; Sa walay gipasikaran nagkalot sila ug usa ka
gahong alang sa akong kalag.
8 Padangata sa ibabaw kaniya ang pagkalaglag sa walay pagpanghibalo;
Ug himoa nga ang iyang pukot nga iyang gitagoan molimis sa iyang kaugalingon:
Niining maong pagkalaglag huloga siya.
9 Ug ang akong kalag magakalipay kang Jehova: Kini magakalipay
diha sa iyang kaluwasan.
10 Ang tanan ko nga mga bukog manag-ingon: Jehova, kinsa ba ang
sama kanimo, Nga ginaluwas mo ang mga kabus gikan kaniya nga labi pang
kusgan kay kaniya, Oo, ang kabus ug ang hangul gikan kaniya nga nagatulis
kaniya?
11 ¶ Nanagpanindog ang mga saksi nga dili-matarung; Nangutana
sila kanako mahitungod sa mga butang nga wala ko hibaloi.
12 Gibalusan nila ako ug dautan tungod sa maayo, Aron sa pagpaguol
sa akong kalag.
13 Apan mahitungod kanako, sa nanagmasakiton sila, nagbisti ako
ug sako: Gisakit ko ang akong kalag nga may pagpuasa; Ug ang akong pag-ampo
nagabalikbalik sa akong sabakan.
14 Naggawi ako nga daw ingon nga kini akong higala kun akong
igsoon: Nagpailub ako nga nagbalata, ingon sa usa nga nagminatay tungod
sa iyang inahan.
15 Apan sila nanagkalipay sa akong kagul-anan, ug nanagtigum
sila sa tingub: Ang mga talamayon nanagtigum batok kanako, ug ako wala
mahibalo niini; Gikuniskunis nila ako ug wala sila mohunong:
16 Sama sa mga himalikas nga mayubiton didto sa mga fiesta, Sila
nanagpakagot sa ilang mga ngipon batok kanako.
17 ¶ Ginoo, hangtud anus-a ba nga ikaw magasud-ong niini? Bawia
ang akong kalag gikan sa ilang mga paglaglag, Ang akong mahal nga kinabuhi
gikan sa mga leon.
18 Magapasalamat ako kanimo diha sa daku nga katilingban: Pagadayegon
ko ikaw sa taliwala sa daghang katawohan.
19 Ayaw itugot nga sila nga akong mga kaaway managkalipay nga
dili matarung sa ibabaw nako; Ni pakidhaton mo ang mga nanagdumot kanako
sa walay gipasikaran.
20 Kay dili sila magasulti sa pakigdait; Kondili batok sa mga
maaghup sa yuta nagalalang sila ug mga malimbongong mga pulong.
21 Oo, ginga-nga nila ang ilang baba batok kanako: Nanag-ingon
sila: Aha! Aha! ang among mata nakakita niana.
22 Ikaw nakakita, Oh Jehova; ayaw pagpakahilum; Oh Ginoo, dili
ka magpahalayo gikan kanako.
23 Lumihok ka, ug magmata ka sa paghatag ug justicia nga angay
kanako, Bisan alang sa akong katungod, Dios ko ug Ginoo ko.
24 Hukman mo ako sumala sa imong pagkamatarung Oh Jehova nga
Dios ko; Ug dili mo itugot nga managkalipay sila batok kanako.
25 Ayaw itugot nga moingon sila sa ilang kasingkasing: Aha! matuman
ang among tinguha: Ayaw itugot nga moingon sila: Nasubad siya namo.
26 Ipabutang sila sa kaulawan, ug sa kagubot, ang mga nagakalipay
sa tingub tungod sa akong kadautan: Pasul-obi sila sa kaulawan ug sa pagkawalay
dungog kadto nga mga nagapakadaku batok kanako.
27 Pasinggita sila sa kalipay, ug papagmayaa ang mga nagalaban
sa akong matarung nga katungod: Oo, pasultiha sila sa kanunay, si Jehova
pagapadakuon, Nga nahamuot sa kauswagon sa iyang ulipon.
28 Ug ang akong dila magasulti mahitungod sa imong pagkamatarung
ug sa imong pagdayeg sa tibook nga adlaw.
CAPITLO 36
1 ¶ Ang kalapasan sa dautan nagaingon sulod sa akong kasingkasing:
Walay kahadlok sa Dios sa atubangan sa iyang mga mata.
2 Kay nagaulog-ulog siya sa iyang kaugalingon nga mga mata, Nga
ang iyang kadautan dili hikaplagan ug dili pagadumtan.
3 Ang mga pulong sa iyang baba mao ang kasal-anan ug limbong:
Mihunong siya sa pagkamasinabuton ug sa pagbuhat ug maayo.
4 Sa iyang higdaanan nagalalang siya ug kadautan; Nagapahamutang
siya sa usa ka dalan nga dili maayo; Ug sa dautan wala siya magadumot.
5 ¶ Oh Jehova, ang imong mahigugmaong-kalolot anaa sa mga langit;
Ang imong pagkamatinumanon nagaabut ngadto sa mga langit.
6 Ang imong pagkamatarung sama sa mga bukid sa Dios; Ang imong
mga paghukom usa ka dakung kahiladman: Oh Jehova, sa tawo ug sa mananap
ikaw nagabantay.
7 Pagkabilihon sa imong mahigugmaong-kalolot, Oh Dios! Tungod
niana ang mga anak sa mga tawo mingdangup sa ilalum sa landong sa imong
mga pako.
8 Sila pagabusgon sa madagayaon gayud sa tambok sa imong balay;
Ug ikaw magpainum kanila sa sapa sa imong mga kalipay.
9 Kay kanimo anaa ang tuburan sa kinabuhi: Sa imong kahayag makakita
kami ug kahayag.
10 Padayonon mo ang imong mahigugmaong-kalolot niadtong mga nakaila
kanimo, Ug ang imong pagkamatarung niadtong mga matul-id sa kasingkasing.
11 Ayaw itugot nga moabut batok kanako ang tiil sa palabilabi,
Ug ang kamot sa dautan dili unta mohingilin kanako.
12 Didto ang mga mamumuhat sa kadautan nangapukan: Gipanukmod
sila ug dili sila arang makatindog.
CAPITLO 37
1 ¶ Dili ka magkaguol tungod sa mga mamumuhat sa dautan, Ni masina
ikaw batok niadtong mga nagabuhat ug dilimatarung.
2 Kay sa madali pagaputlon sila ingon sa balili, Ug mangalaya
sila ingon sa lunhaw nga bunglayon.
3 Magsalig ka kang Jehova, ug magbuhat ka ug maayo; Magpuyo ka
sa yuta, ug magkaon ka sa iyang pagkamatinumanon.
4 Magkalipay ka usab kang Jehova, Ug siya magahatag kanimo sa
mga tinguha sa imong kasingkasing.
5 Itugyan mo kang Jehova ang imong dalan; Ug sumalig ka usab
kaniya, ug siya magabuhat niana.
6 Ug siya magapahayag sa imong pagkamatarung ingon sa suga, Ug
sa imong katul-id ingon sa udto sa adlaw.
7 ¶ Mopahulay ka kang Jehova ug maghulat ka kaniya: Dili ka magkaguol
tungod kaniya nga nagamauswagon sa iyang dalan, Tungod sa tawo nga nagapahanabo
sa dautan nga mga paglalang.
8 Biyaan mo ang kasuko, ug ayran mo ang kaligutgut: Dili ka makaguol,
kay kana nagapaingon ngadto sa buhat nga dautan.
9 Kay ang mga mamumuhat sa dautan pagalaglagon; Apan ang mga
nagahulat kang Jehova, sila magapanunod sa yuta.
10 Kay sa dili madugay ang mga dautan mangawala: Oo, pagasusihon
mo sa dakung kakugi ang iyang dapit, ug siya mawala diha.
11 Apan ang mga maaghup magapanunod sa yuta, Ug magakalipay sa
ilang kaugalingon tungod sa kadagaya sa pakigdait.
12 Nagalalang ang dautan batok sa matarung, Ug nagakagut ang
iyang mga ngipon tungod kaniya.
13 Ang Ginoo magakatawa kaniya; Kay siya nagatan-aw nga umaabut
ang iyang adlaw.
14 Ang mga dautan nanag-ibut sa pinuti ug nanagbingat sa ilang
pana, Sa pagpukan sa kabus ug sa hangul, Sa pagpatay niadtong mga mutal-id
diha sa dalan.
15 Ang pinuti nila molagbas sa ilang kaugalingon nga kasingkasing,
Ug ang ilang pana pagabali-on.
16 Maayo pa ang diyutay nga gibatoan sa matarung Kay sa kadagaya
sa daghan nga mga makasasala.
17 Kay ang mga bukton sa mga dautan pagadugmokon; Apan si Jehova
magasapnay sa mga matarung.
18 Si Jehova nahibalo sa mga adlaw sa mga hingpit; Ug ang ilang
panulondon magapadayon sa walay katapusan.
19 Dili sila maulawan sa panahon nga dautan; Ug sa mga adlaw
sa gutom pagabusgon sila.
20 Apan ang mga dautan mangawala, Ug ang mga kaaway ni Jehova
maingon sa tambok sa mga nating carnero: Pagahutdon sila; mangahanaw sila
sama sa aso.
21 ¶ Ang dautan nagapangutang, ug dili na mobayad; Apan ang matarung
adunay kalooy ug nagahatag.
22 Kay kutob sa mga gipanalanginan niya magapanunod sa yuta;
Ug sila nga mga gitunglo niya pagalaglagon.
23 Ang mga paglakaw sa tawo gitukod ni Jehova; Ug siya nagakalipay
sa iyang dalan.
24 Bisan siya mapukan, dili siya mohay-ad nga dayon; Kay si Jehova
magasapnay kaniya sa iyang kamot.
25 Nabata ako kaniadto, ug karon ako tigulang na; Apan wala ako
makakita sa matarung nga gibayaan, Ni magpakilimos ug tinapay ang iyang
kaliwat.
26 Sa tibook nga adlaw aduna siyay kalooy ug nagapahulam; Ug
ang iyang kaliwat gipanalanginan.
27 Pahalayo ka sa dautan, ug buhuta ang maayo; Ug magpuyo ka
sa walay katapusan.
28 Kay si Jehova nahigugma sa justicia, Ug dili mobiya sa iyang
mga balaan; Gibantayan sila sa walay katapusan: Apan ang kaliwat sa mga
dautan pagalaglagon.
29 Ang mga matarung magapanunod sa yuta, Ug magapuyo sila sa
ibabaw niini sa walay katapusan.
30 Ang baba sa matarung magasulti ug kaalam, Ug ang iyang dila
magalitok ug justicia.
31 Ang Kasugoan sa iyang Dios anaa sa iyang kasingkasing; Sa
iyang mga lakang walay mahadalin-as.
32 Ang dautan nagapaniid ug maayo sa matarung, Ug nagatinguha
sa pagpatay kaniya.
33 Si Jehova dili mobiya kaniya sa iyang kamot, Ni magasilot
kaniya, kong magahukom na kaniya.
34 ¶ Paghulat kang Jehova, ug bantay sa iyang dalan, Ug siya magabayaw
kanimo sa pagpanunod sa yuta: Sa diha nga pagalaglagon ang mga makasasala,
ikaw makakita niana.
35 Nakita ko ang dautan nga anaa sa dakung gahum, Ug nagalambo
siya sa iyang kaugalingon sama sa usa ka kahoy nga lunhaw diha sa iyang
natugkan nga yuta.
36 Apan ang usa miagi, ug, ania karon, siya wala na: Oo, gipangita
ko siya, apan siya wala hikaplagi.
37 Timan-i ang tawong hingpit, ug tan-awa ang matarung; Kay adunay
malipayong kaulahian sa tawo sa pakigdait.
38 Apan alang sa mga malapason, sila pagalaglagon ngatanan sa
tingub. Ang katapusan sa mga dautan pagalaglagon.
39 Apan ang kaluwasan sa mga matarung anaa kang Jehova: Ug siya
mao ang ilang malig-ong dalangpanan sa panahon sa kalisdanan.
40 Ug si Jehova nagatabang kanila, ug nagaluwas kanila: Siya
nagabawi kanila gikan sa mga dautan, ug nagaluwas kanila, Kay sila mingdangup
kaniya.
CAPITLO 38
1 ¶ Oh Jehova, dili mo ako pagbadlongon diha sa imong kapungot; Ni
pagcastigohon mo diha sa imong mainit nga kasuko.
2 Kay ang imong mga udyong mingtaroy kanako, Ug sa ibabaw nako
nagadat-og ang imong kamot.
3 Walay pagkaayo sa akong unod tungod sa imong kaligutgut; Ni
may kalinaw ang akong mga bukog tungod sa akong sala.
4 Kay ang akong kasal-anan milapaw sa akong ulo: Ingon sa mabug-at
nga palas-anon, hilabihan da sila kabug-at alang kanako.
5 Nangadunot ug nangabaho ang akong mga samad, Tungod sa akong
kabuang.
6 Nasakitan ako, ug natikuko ako sa hilabihan gayud; Nagalakaw
ako nga nagabalata sa tibook nga adlaw.
7 Kay ang akong hawak napuno sa kainit; Ug walay pagkaayo sa
akong unod.
8 Napunawan ako ug nangapangos sa hilabihan gayud: Nagaagulo
ako tungod sa kagubot sa akong kasingkasing.
9 Ginoo, sa atubangan mo anaa ang tanan ko nga tinguha; Ug ang
akong mga pag-agulo wala matago gikan kanimo.
10 Ang akong kasingkasing nagaputok-putok, ug nawad-an ako sa
akong kusog: Mahitungod sa kahayag sa akong mga mata nawala usab kini kanako.
11 Ang akong mga hinigugma ug ang akong mga abyan nanagpahalayo
sa akong kasakit; Ug ang akong mga kabanayan nanagbarug sa halayo.
12 ¶ Sila usab nga mga nanagpangita sa akong kinabuhi nanagbutang
ug mga lit-ag alang kanako; Ug sila nga nanagtinguha sa akong pagkalaglag
nanagsulti ug mga buhat nga kadautan, Ug nanagpamalandong ug mga limbong
sa tibook nga adlaw.
13 Apan ako, ingon sa tawong bungol, wala makadungog; Ug ingon
ako sa usa ka amang nga wala magbuka sa iyang baba.
14 Oo, ako ingon sa usa ka tawo nga wala makadungog, Ug sa kang
kinsang baba walay mga pagbadlong.
15 Kay kanimo, Oh Jehova, nagalaum ako: Ikaw magatubag, Oh Ginoo,
Dios ko.
16 Kay miingon ako: Tingali unya managkalipay sila sa ibabaw
nako: Sa diha nga mahadalin-as ang akong tiil, sila managpadaku sa ilang
kaugalingon batok kanako.
17 Kay hapit na ako mapukan, Ug ang akong kasubo ania kanunay
sa atubangan ko.
18 Kay igapahayag ko ang akong kasal-anan; Magasubo ako tungod
sa akong sala.
19 Apan ang akong mga kaaway mga maabtik, ug mga kusgan; Ug sila
nga nanagdumot kanako sa walay gipasikaran gipadaghan.
20 Sila usab nga nanagbayad ug dautan sa maayo Mga kabatok nako,
tungod kay nagasunod man ako sa butang nga maayo.
21 Ayaw ako pagbiyai, Oh Jehova: Oh Dios ko, ayaw pagpahilayo
kanako.
22 Pagdali sa pagtabang kanako, Oh Ginoo, nga akong kaluwasan.
CAPITLO 39
1 ¶ Ako miingon: Pagamatngonan ko ang akong mga dalan, Aron dili ako
makasala uban sa akong dila: Pagabantayan ko ang akong baba uban sa bukado,
Samtang ang mga dautan ania sa atubangan nako.
2 Naamang ako, uban ang paghilum, mihilum ako, bisan pa tungod
sa maayo; Ug misamot ang akong kasakit.
3 Ang akong kasingkasing nag-init sa sulod nako; Samtang nagapalandong
ako, misiga ang kalayo; Unya misulti ako uban sa akong dila:
4 Jehova, pahibaloa ako sa akong katapusan, Ug sa sukod sa akong
mga adlaw; Pahibaloa ako sa akong kahuyang.
5 Ania karon, imong gipahamubo ang akong mga adlaw ingon sa mga
dapal sa akong mga kamot; Ug ang tibook ko nga kinabuhi ingon lamang sa
walay-bili sa imong atubangan: Sa pagkamatuod, ang tagsatagsa ka tawo diha
sa iyang labing maayong kahimtang maingon lamang sa kakawangan nga tim-os.
(Selah)
6 Sa pagkamatuod, ang tagsatagsa ka tawo nagalakaw ingon lamang
sa usa ka kawang nga talanawon; Sa pagkamatuod ang ilang kasaba kawang
lamang: Siya nagatigum ug mga bahandi, ug wala mahibalo kong kinsa ang
mahiagum kanila.
7 ¶ Ug karon, Ginoo, unsa ba ang ginapaabut ko! Ang akong paglaum
anaa kanimo.
8 Luwasa ako gikan sa tanan ko nga mga kalapasan: Ayaw ako himoa
nga yubitonon sa mga buang.
9 Naamang ako, wala ako magbuka sa akong baba; Kay ikaw ang nagbuhat
niini.
10 Kuhaa sa ibabaw nako ang imong hampak: Naut-ut ako pinaagi
sa pagbunal sa imong kamot.
11 Sa diha nga ikaw magasaway sa tawo tungod sa iyang kasal-anan,
Ikaw magapala sa iyang katahum sama sa usa ka anunogba: Sa pagkamatuod
ang tagsatagsa ka tawo maoy kakawangan lamang. (Selah)
12 Pamatia ang akong pag-ampo, Oh Jehova, ug patalinghugi ang
akong pagtu-aw; Ayaw pagpakahilum niining akong mga luha: Kay ako lumalangyaw
uban kanimo, Usa ka humalapit, ingon sa tanan ko nga mga amahan.
13 Oh tugoti ako, nga mahiulian ako ug kusog, Sa dili pa ako
mogikan ug mawagtang.
CAPITLO 40
1 ¶ Naghulat ako nga mapailubon gayud kang Jehova; Ug siya mikiling
kanako, ug nagpatalinghug sa akong pagtu-aw.
2 Siya nagkuha usab kanako gikan sa usa ka makalilisang nga gahong,
gikan sa lapokon nga yanang. Ug gipahamutang niya ang akong mga tiil sa
ibabaw sa bato, ug gitanos niya ang akong mga lakang.
3 Ug nagbutang siya sa akong baba ug alawiton nga bag-o, bisan
ang pagdayeg sa atong Dios: Makakita niini ang daghan, ug mangahadlok sila,
Ug sila magasalig kang Jehova.
4 Bulahan ang tawo nga kang Jehova anaa ang iyang pagsalig, Ug
dili magatahud sa mga palabilabihon, bisan sa mga mosunod ngadto sa kabakakan.
5 Daghanan, Oh Jehova nga Dios ko, ang mga katingalahang buhat
nga nahimo mo, Ug ang imong mga hunahuna nga sa kanunay nganhi kanamo:
Dili sila ikapahamutang diha kanimo; Kong ako magapahayag ug magasulti
tungod kanila, Daghan pa sila kay sa maihap.
6 ¶ Halad ug gasa wala mo kahamut-i; Ang akong mga igdulungog
gibuksan mo: Halad-nga-sinunog, ug halad-tungod sa-sala, wala mo kinahanglana.
7 Unya miingon ako: Ania karon mianhi ako; sa basahon nga linukot
nasulat kini mahatungod kanako:
8 Nagakalipay ako sa pagbuhat sa imong kabubut-on, Oh Dios ko;
Oo, ang imong Kasugoan ania sa sulod sa akong kasingkasing.
9 Nagmantala ako ug mga malipayong balita sa daku nga katilingban;
Ania karon, dili ko pagpugngan ang akong mga ngabil, Oh Jehova, ikaw nahibalo.
10 Wala ko pagtagoi ang imong pagkamatarung sa sulod sa akong
kasingkasing; Gipahayag ko ang imong pagkamatinumanon ug ang imong kaluwasan;
Wala ko pagtagol ang imong mahigugmaong-kalolot ug ang imong kamatuoran
gikan sa daku nga katilingban.
11 ¶ Ayaw ipahalayo ang imong mga malomong kalooy gikan kanako,
Oh Jehova; Pabantaya kanako sa kanunay ang imong mahigugmaong-kalolot ug
ang imong kamatuoran.
12 Kay dili maisip ang mga kadautan nga naglibut kanako; Ang
akong mga kasal-anan nakaagpas kanako sa paagi nga dili na ako arang makayahat
sa pagtan-aw; Daghan pa sila kay sa mga buhok sa akong ulo; Ug ang akong
kasingkasing nagluya kanako.
13 Mahamuot ka unta, Oh Jehova, sa pagluwas kanako: Dumali ka
sa pagtabang kanako, Oh Jehova.
14 Pakaulawi ug ipagubot sa tingub Ang mga nagapangita sa akong
kinabuhi aron sa paglaglag niini: Pasiboga sila ug pakaulawi ang mga nagapanghinaut
sa akong kadautan.
15 Ipalaglag sila, tungod sa ilang kaulaw Nga nagaingon kanako:
Aha! Aha!
16 Itugot nga ang tanan nga nagapangita kanimo, managmaya ug
managkalipay diha kanimo: Papamulonga sa kanunay ang mga nahagugma sa imong
kaluwasan, Si Jehova pagapadakuon.
17 Apan ako kabus ug hangul; Bisan pa niana si Jehova nagahunahuna
kanako: Ikaw mao ang akong katabang ug akong magbabawi; Dios ko, ayaw paglangan.
CAPITLO 41
1 ¶ Bulahan siya nga nagapalandong sa mga kabus: Si Jehova magaluwas
kaniya sa adlaw sa kadautan.
2 Si Jehova magabantay kaniya, ug magahatag kaniya ug kinabuhi,
Ug mabulahan siya sa ibabaw sa yuta; Ug dili mo siya igatugyan sa kabubut-on
sa iyang mga kaaway.
3 Si Jehova magapalig-on kaniya sa ibabaw sa higdaanan sa kasakit:
Pagahumokon mo ang tibook niyang higdaanan diha sa iyang balatian.
4 Ako miingon: Oh Jehova, malooy ka kanako: Ayuhon mo ang akong
kalag; kay nakasala ako batok kanimo.
5 ¶ Ang akong mga kaaway nagapumulong ug dautan batok kanako,
nga nagaingon: Anus-a ba siya mamatay, ug ma-hanaw ang iyang ngalan?
6 Ug kong siya moanhi sa pagpakigkita kanako, siya magasulti
ug bakak; Ang iyang kasingkasing nagatigum ug kasal-anan alang sa iyang
kaugalingon: Sa diha nga mopanaw siya sa halayong dapit, siya magasulti
niana.
7 Ang tanan nga nanagdumot kanako, nanaglibak batok kanako sa
tingub; Batok kanako nanaglalang sila alang sa akong kadautan.
8 Ang usa ka mangil-ad nga sakit, matud nila, motakud kaniya;
Ug karon nga siya nagahigda na, dili na siya makabalik sa pagbangon.
9 Oo, ang akong suod nga higala, nga gisaligan ko, Nga nakakaon
sa akong tinapay, Nag-alsa sa iyang tikod batok kanako.
10 Apan ikaw, Oh Jehova, malooy ka kanako, ug patindoga ako,
Aron igabayad ko kanila ang balus.
11 Pinaagi niini maila ko nga ikaw nahamuot kanako, Tungod kay
ang akong kaaway dili makadaug kanako.
12 Ug mahitungod kanako, ikaw nagasagang sa akong pagkatarung,
Ug nagapapuyo kanako sa atubangan sa imong nawong sa walay katapusan.
13 Bulahan si Jehova, ang Dios sa Israel, Gikan sa walay katapusan
ngadto sa walay katapusan. Hinaut unta, ug Hinaut unta.
CAPITLO 42
1 ¶ Ingon nga ang lagsaw nangandoy sa pagpangita sa tubig sa kasapaan,
Mao usab ang akong kalag nangandoy sa pagpangita kanimo, Oh Dios.
2 Ang akong kalag giuhaw sa Dios, sa Dios nga buhi: Anus-a moanha
ako ug magapakita sa atubangan sa Dios?
3 Ang akong mga luha maoy akong tinapay sa adlaw ug sa gabii,
Samtang sila sa kanunay nagaingon kanako: Hain man ang imong Dios?
4 Nahanumdum ako niini nga mga butanga, ug gibubo ko ang akong
kalag sa sulod nako, Giunsa ko ang pag-uban sa panon sa katawohan, ug gipangulohan
ko sila ngadto sa balay sa Dios, Uban sa tingog sa kalipay ug sa pagdayeg,
nga ang usa ka dakung panon nagasaulog sa adlaw nga balaan.
5 Ngano nga nagasubo ka, Oh kalag ko? Ug ngano nga nagubot ikaw
sa sulod nako? Lumaum ka sa Dios; kay magadayeg pa ako kaniya Tungod sa
panabang sa iyang nawong.
6 ¶ Oh Dios ko, ang akong kalag nagasubo sa sulod nako: Busa nahinumdum
ako kanimo gikan sa yuta sa Jordan, Ug sa mga Hermonhon, sukad sa bungtod
sa Misar.
7 Ang kahiladman nagatawag ngadto sa kahiladman sa dinaguok sa
imong mga busay: Ang tanan mong mga balud, ug ang tanan mong mga bakat
nangagi sa ibabaw nako.
8 Bisan pa niini, si Jehova magasugo sa iyang mahigugmaong-kalolot
sulod sa adlaw; Ug sa kagabhion ang iyang alawiton magauban kanako, Bisan
ang usa ka pag-ampo ngadto sa Dios sa akong kinabuhi.
9 Magaingon ako sa Dios nga akong bato: Nganong hikalimtan mo
ako? Ngano nga magalakaw ako nga magabalata tungod sa paglupig sa mga kaaway?
10 Ingon sa usa ka espada sa akong mga bukog, ang akong mga kabatok
nanagtamay kanako, Samtang nanagpadayon sila sa pag-ingon kanako: Hain
man ang imong Dios?
11 Ngano nga nagsubo ka, Oh kalag ko? Ug ngano nga nagubot ka
sa sulod nako? Lumaum ka sa Dios; kay magadayeg pa ako kaniya, Nga mao
ang panabang sa akong nawong, ug ang akong Dios.
CAPITLO 43
1 ¶ Hukmi ako, Oh Dios, ug labani ang akong katungod batok a usa ka
nasud nga dili-diosnon; Oh luwasa ako gikan sa tawo nga limbongan ug dili
matarung.
2 Kay ikaw mao ang Dios sa akong kalig-on; ngano nga gisalikway
mo ako? Ngano nga magalakaw ako nga magabalata tungod sa paglupig sa kaaway?
3 Oh ipadan-ag ang imong kahayag ug ang imong kamatuoran; pamandoa
sila kanako: Ipahatud nila ako ngadto sa imong bungtod nga balaan, Ug ngadto
sa imong mga tabernaculo.
4 Unya moadto ako ngadto sa halaran sa Dios, Ngadto sa Dios nga
akong daku uyamut nga kalipay; Ug sa alpa magadayeg ako kanimo, Oh Dios,
Dios ko.
5 Ngano nga nagasubo ka, Oh kalag ko? Lumaum ka sa Dios; kay
magadayeg pa ako kaniya, Nga mao ang panabang sa akong nawong, ug ang akong
Dios.
CAPITLO 44
1 ¶ Oh Dios, sa among mga igdulngog nadungog namo, Ang among mga amahan
nanagsugilon kanamo, Sa buhat nga gibuhat mo sa ilang mga adlaw, Niadtong
karaang mga adlaw.
2 Ikaw sa imong kamot naghingilin sa mga nasud; Apan sila gipahamutang
mo: Gisakit mo ang mga katawohan; Apan gipapatlaag mo sila sa halayong
dapit.
3 Kay sila wala makapanag-iya sa yuta pinaagi sa ilang kaugalingong
pinuti, Ni sa ilang kaugalingong bukton nangaluwas sila; Kondili sa imong
toong kamot, ug sa imong bukton, ug sa kahayag sa imong nawong, Tungod
kay nalooy ikaw kanila.
4 Ikaw Oh Dios, mao ang akong Hari: Magsugo ka ug kaluwasan alang
kang Jacob.
5 Pinaagi kanimo papahawaon namo ang among mga kabatok: Pinaagi
sa imong ngalan among pagatumban ang mga nagatindog batok kanamo.
6 Kay ako dili mosalig sa akong pana, Ni magaluwas kanako ang
akong espada.
7 Apan ikaw nagluwas kanamo gikan sa among mga kabatok, Ug gipakaulawan
mo sila, ang mga nanagdumot kanamo.
8 Diha sa Dios anaa ang among pagpangandak sa tibook nga adlaw,
Ug magahatag kami sa among mga pasalamat sa imong ngalan sa walay katapusan.
(Selah
9 ¶ Apan karon imong gisalikway kami, ug gidala mo kami ngadto
sa kaulawan, Ug wala ka na mogula uban sa among kasundalohan.
10 Gipasibog mo kami gikan sa among kabatok; Ug kadtong nanagdumot
kanamo nanagpangagaw gikan kanamo alang sa ilang kaugalingon.
11 Gibutang mo kami sama sa mga carnero nga gitagana alang sa
pagkaon, Ug gipapatlaag mo kami sa taliwala sa mga nasud.
12 Gibaligya mo ang imong katawohan sa walay bili, Ug wala madugangi
ang imong bahandi tungod sa ilang bili.
13 Gibuhat mo kami ingon nga usa ka kaulawan sa among mga silingan,
Usa ka yubitonon ug talamayon kanila nga nagalibut kanamo.
14 Gihimo mo kami nga usa ka pagya sa taliwala sa mga nasud,
Usa ka yango-yangoan sa ulo sa taliwala sa mga katawohan.
15 Sa tibook nga adlaw ania ang akong kaulawan sa atubangan ko,
Ug ang kaulaw sa akong nawong nagatabon kanako,
16 Tungod kay ang tingog niya nga nagatamay ug nagabalikas kanako,
Pinaagi sa katarungan sa kaaway ug sa tigpapanimalus.
17 ¶ Kini ngatanan mingdangat sa ibabaw namo; bisan pa niini wala
kami malimot kanimo, Ni maglapas kami sa imong tugon.
18 Ang among kasingkasing wala motalikod, Ni mosimang ang among
mga lakang gikan sa imong dalan,
19 Nga bisan ikaw nagdugmok kanamo sa dapit sa mga irong-ihalas,
Ug gitabonan mo kami sa landong sa kamatayon.
20 Kong mahikalimot kami sa ngalan sa among Dios, Kun nabayaw
ang among mga kamot sa lain nga dios;
21 Dili ba kami pagasusihon sa Dios? Kay siya nahibalo sa mga
tinago sa kasingkasing.
22 Oo, tungod kanimo gipamatay kami sa tibook nga adlaw; Ginaisip
kami ingon sa mga carnero alang sa ihawan.
23 Pagmata, ngano nga nagakatulog ka, Oh Ginoo? Bumangon ka,
ayaw kami pag-isalikway sa walay katapusan.
24 Ngano ba nga ginatagoan mo man ang imong nawong, Ug hingkalimtan
mo ang among kasakit, ug ang among pagkadinaugdaug?
25 Kay ang among kalag gipaumod ngadto sa abug: Ang among lawas
nagatapot ngadto sa yuta.
26 Bumangon ka sa pagtabang q2 kanamo, Ug tubson mo kami tungod
sa imong mahigugmaong-kalolot.
CAPITLO 45
1 ¶ Nagaawas ang kasingkasing ko sa maayong butang; Nagasulti ako
sa mga butang nga gibuhat ko mahatungod sa hari: Ang akong dila maoy dagang
sa usa ka andam nga magsusulat.
2 Ikaw matahum pa kay sa mga anak sa mga tawo; Ang gracia gibubo
diha sa ibabaw sa imong mga ngabil: Busa ang Dios nagpanalangin kanimo
sa walay katapusan.
3 Ibakus mo ang imong pinuti likus sa imong hawak, Oh kusganon,
Ang imong himaya ug ang imong pagkahalangdon.
4 Ug diha sa imong pagkahalangdon magakabayo ka nga mauswagon,
Tungod sa kamatuoran, ug sa kaaghup, ug sa pagkamatarung: Ug ang imong
toong kamot magatudlo kanimo ug mga butang nga makalilisang.
5 Mahait ang imong mga udyong; Ang katawohan mangapukan sa ilalum
nimo; Manglagbas sila sa kasingkasing sa mga kaaway sa hari.
6 ¶ Ang imong trono, Oh Dios, alang sa mga katuigan nga walay
katapusan: Usa ka baras sa katul-id mao ang baras sa imong gingharian.
7 Gihigugma mo ang pagkamatarung, ug gidumtan mo ang pagkadautan:
Tungod niana ang Dios, ang imong Dios, nagdihog kanimo, Sa lana sa kalipay
labaw kay sa imong mga kaubanan.
8 Mahumot ang imong tanang mga bisti sa mirra, ug mga aloe, ug
casia; Gikan sa mga palacio nga marfil ang mga kinuldasan nga mga tulonggon
naglipay kanimo.
9 Ang mga anak nga babaye sa hari maoy kauban sa taliwala sa
halangdon nga kababayen-an: Sa imong toong kamot magatindog ang reina nga
adunay bulawan sa Ofir.
10 ¶ Patalinghug, Oh anak nga babaye, ug magpalandong ka, ug ikiling
ang imong igdulungog; Hikalimti usab ang imong kaugalingong katawohan,
ug ang balay sa imong amahan:
11 Sa ingon niana ang hari magatinguha sa imong katahum; Kay
siya mao ang imong Ginoo; ug pakamahalon mo siya.
12 Ug ang anak nga babaye sa Tiro moadto uban sa usa ka gasa;
Ang dato sa taliwala sa katawohan mangaliyupo sa imong kalooy.
13 Ang anak nga babaye sa hari nga anaa sa sulod sa palacio maoy
tibook nga kahimayaan: Ang iyang bisti maoy hinabol sa hilo nga bulawan.
14 Siya pagapaatubangon ngadto sa hari diha sa iyang binoldahang
bisti: Ang mga ulay nga iyang mga kauban nga magasunod kaniya Pagadad-on
nganha kanimo.
15 Uban sa kalipay ug pagmaya sila pagamandoan: Mosulod sila
ngadto sa palacio sa hari.
16 Puli sa imong mga amahan mao ang imong mga anak, Nga buhaton
mong mga principe sa tibook nga yuta.
17 Himoon ko nga ang imong ngalan pagapahinumduman sa tanang
mga kaliwatan: Busa ang mga katawohan mohatag kanimo sa mga pasalamat sa
mga katuigan nga walay katapusan.
CAPITLO 46
1 ¶ Ang Dios mao ang atong dalangpanan ug kalig-on, Madali nga katabang
sa atong kalisdanan.
2 Busa dili kami mahadlok, bisan ang yuta pagaalid-an, Ug bisan
ang mga bukid pagauyugon ngadto sa kahiladman sa kadagatan;
3 Bisan ang mga tubig niini magangulob ug mangalubog, Bisan ang
mga bukid mangurog gumikan sa pagtubo niini. (Selah)
4 Adunay usa ka suba nga ang mga sapa niya makapahamuot sa ciudad
da Dios, Ang balaang dapit sa mga tabernaculo sa Hataas Uyamut.
5 Ang Dios anaa sa taliwala niya; siya dili matarug: Ang Dios
magatabang kaniya, ug kana himoon sa pagbanagbanag sa kabuntagon
6 ¶ Ang mga nasud naglungotlungot, ang mga gingharian giuyog:
Ang iyang tingog iyang gipalanog, ang yuta natunaw.
7 Si Jehova sa mga panon nagauban kanato; Ang atong dalangpanan
mao ang Dios ni Jacob. (Selah)
8 Umari kamo, tan-awa ang mga buhat ni Jehova, Unsa ang mga pagkalaglag
nga gibuhat niya sa yuta.
9 Nagapahunong siya sa mga gubat hangtud sa kinatumyan sa yuta;
Gibali niya ang pana, ug gibunggo ang bangkaw; Sa kalayo gisunog niya ang
mga carro.
10 Humilum kamo ug ilhon ninyo nga ako mao ang Dios. Pagabayawon
ako sa taliwala sa mga nasud, pagabayawon ako dinhi sa yuta.
11 Si Jehova sa mga panon nagauban kanato; Ang atong dalangpanan
mao ang Dios ni Jacob. (Selah)
CAPITLO 47
1 ¶ Oh pagakpaka ninyo ang inyong mga kamot, ngatanan kamong katawohan;
Managhugyaw kamo ngadto sa Dios uban ang tingog sa pagdaug.
2 Kay si Jehova ang Hataas Uyamut makalilisang uyamut; Siya maoy
usa ka dakung Hari sa ibabaw sa tibook nga yuta.
3 Gidaug niya ang mga katawohan sa ilalum nato, Ug ang mga nasud
sa ilalum sa atong mga tiil.
4 Siya nagapili sa atong panulondon alang kanato, Sa himaya ni
Jacob nga iyang gihigugma. (Selah)
5 ¶ Mikayab ang Dios inubanan sa paghugyaw, Si Jehova uban sa
tingog sa usa ka trompeta.
6 Manag-awit ug mga pagdayeg ngadto sa Dios, manag-awit ug mga
pagdayeg: Manag-awit ug mga pagdayeg ngadto sa atong Hari, manag-awit ug
mga pagdayeg.
7 Kay ang Dios mao ang Hari sa tibook nga yuta: Manag-awit kamo
ug mga pagdayeg uban ang salabutan.
8 Ang Dios nagahari ibabaw sa mga nasud: Ang Dios nagalingkod
sa iyang balaan nga trono.
9 Ang mga principe sa mga katawohan nanagtigum sa tingub Aron
mahimong katawohan sa Dios ni Abraham; Kay ang mga taming sa yuta iya man
sa Dios: Siya gayud ang gibayaw sa kahitas-an.
CAPITLO 48
1 ¶ Gamhanan si Jehova, ug dalayegon gayud sa pag-ayo, Sa ciudad sa
atong Dios, sa iyang bukid nga balaan.
2 Matahum sa gitas-on, ang kalipay sa tibook nga yuta. Mao ang
bukid sa Sion, sa mga dapit sa amihanan. Ang ciudad sa gamhanang Hari.
3 Ang Dios nagpaila sa iyang kaugalingon sa mga palacio niini
nga maoy dalangpanan.
4 Kay, ania karon, ang mga hari manag-alirong sa ilang kaugalingon,
Sila ming-agi sa tingub.
5 Nakakita sila niini, unya sila nanghibulong; Nangalisang sila,
nangalagiw sila sa pagdali.
6 Ang panagkurog didto mingdakup kanila, Kasakit, ingon sa usa
ka babaye nga nagaanak.
7 Uban sa hangin sa timogan. Ginaguba mo ang mga sakayan sa Tarsis.
8 ¶ Ingon sa among nadungog mao man ang among nakita Sa ciudad
ni Jehova sa mga panon, sa ciudad sa atong Dios: Ang Dios magapahamutang
niini sa walay katapusan. (Selah
9 Nagapalandong kami sa imong mahigugmaong-kalolot, Oh Dios,
Diha sa kinataliwad-an sa imong templo.
10 Ingon sa imong ngalan; Oh Dios, Mao usab ang imong pagdayeg
ngadto sa mga kinatumyan sa yuta: Ang imong toong kamot napuno sa pagkamatarung.
11 Palipaya ang bukid sa Sion, Pamayaa ang mga anak nga babaye
sa Juda, Tungod sa imong mga paghukom.
12 Manlakaw kamo sa paglibut sa Sion, ug libuton ninyo siya;
Isipa ninyo ang iyang mga torre;
13 Larawa pag-ayo ang iyang mga kuta; Sud-onga ang iyang mga
palacio: Aron ikasugilon ninyo sa kaliwatan nga umalabut.
14 Kay kining Dios mao ang atong Dios sa mga katuigan nga walay
katapusan: Siya mao ang atong magmamando bisan hangtud sa kamatayon.
CAPITLO 49
1 ¶ Patalinghugi ninyo kini, mga katawohan nga tanan; Pamati kamo,
mga pumoluyo ngatanan sa kalibutan;
2 Mga tawong ubos ug mga dungganan, Kabus ug adunahan sa tingub.
3 Ang akong baba magasulti sa kaalam; Ug ang pagpamalandong sa
akong kasingkasing mao ang alang sa salabutan.
4 Akong ikiling ang igdulungog ko sa usa ka sambingay: Akong
ibutyag ang akong pulong nga salabtonon ibabaw sa alpa.
5 Busa ngano nga mahadlok ako sa mga adlaw sa kadautan, Sa diha
nga ang kasal-anan nga ania sa akong tikod magalibut kanako?
6 ¶ Silang mga nanagsalig sa ilang katigayonan, Ug nangandak sa
ilang kaugalingon diha sa kadaghan sa ilang mga bahandi;
7 Walay bisan kinsa kanila nga makahimo sa bisan unsang paagi
sa pagbawi sa iyang igsoon, Ni magahatag sa Dios sa usa ka tumbas alang
kaniya.
8 (Kay ang pagtubos sa ilang mga kinabuhi bililhon man, Ug kini
mapakyas sa gihapon),
9 Nga siya magakinabuhi sa kanunay, Nga siya dili gayud makakita
sa pagkadunot.
10 Kay makita niya kini. Mga tawong makinaadmanon mangamatay;
Ang tawong buang ingon man ang mananapon mangahanaw, Ug magabilin sa ilang
mga bahandi ngadto sa uban.
11 Ang ilang hunahuna sa sulod nila mao, nga ang ilang mga balay
molungtad sa walay katapusan, Ug ang ilang mga puloy-anan ngadto sa tanang
mga kaliwatan; Paganganlan nila ang ilang kayutaan sunod sa ilang kaugalingong
mga ngalan.
12 Apan ang tawo sa kadungganan dili magapadayon: Siya sama sa
mga mananap nga mangahanaw.
13 Kining ilang dalan maoy ilang kabuang: Bisan pa niini, sunod
kanila ang mga tawo mouyon sa ilang mga gipamulong. (Selah)
14 Sila nangatudlo nga ingon sa usa ka panon sa carnero alang
sa Sheol; Ang kamatayon mao ang ilang magbalantay: Ug ang matarung magagahum
kanila sa kabuntagon; Ug ang ilang katahum maoy alang sa Sheol nga pagalaglagon.
Aron wala nay puloy-anan alang niini.
15 ¶ Apan pagalukaton sa Dios ang akong kalag gikan sa gahum sa
Sheol; Kay pagadawaton niya ako. (Selah)
16 Ayaw pagkahadlok sa diha nga ang usa ka tawo maadunahan, Sa
diha nga ang himaya sa iyang balay modugang:
17 Kay sa diha nga siya mamatay, siya walay madala bisan mausa;
Ang iyang himaya dili usab manaug sundo kaniya.
18 Bisan sa buhi pa siya, gibulahan niya ang iyang kalag (Ug
ang mga tawo nanagdayeg kanimo, sa diha nga nagabuhat ikaw ug maayo sa
imong kaugalingon),
19 Siya moadto sa kaliwatan sa iyang mga amahan; Sila dili na
gayud makakita sa kahayag.
20 Ang tawo nga anaa sa kadungganan, ug dili makasabut, Mahasama
sa mga mananap nga mangahanaw.
CAPITLO 50
1 ¶ Ang Makagagahum nga Dios, si Jehova, nagsulti: Ug nagtawag sa
yuta gikan sa silangan sa adlaw, ngadto sa kasadpan niini.
2 Gikan sa Sion, ang pagkahingpit sa katahum, Nagsidlak ang Dios.
3 Moanhi ang atong Dios, ug dili magpakahilum: Ang kalayo magaut-ut
sa iyang atubangan, Ug may dakung bagyo nga nagalibut kaniya.
4 Nagatawag siya sa mga langit sa kahitas-an, Ug sa yuta, aron
pagahukman niya ang iyang katawohan:
5 Tipuna sa tingub ang akong mga balaan nganhi kanako, Kadtong
mga nanagbuhat ug tugon uban kanako pinaagi sa halad.
6 Ug ang mga langit magapadayag sa iyang pagkamatarung; Kay ang
Dios maoy maghuhukom sa iyang kaugalingon. (Selah)
7 ¶ Patalinghug, Oh akong katawohan, ug ako mosulti; Oh Israel,
ug magasaksi ako nganha kanimo: Ako mao ang Dios, bisan ang imong Dios.
8 Dili ko ikaw pagabadlongon tungod sa imong mga halad; Ug ang
imong mga halad-nga-si-nunog ania sa kanunay sa atubangan ko.
9 Dili ako magakuha ug lakeng vaca gikan sa imong balay, Ni magkuha
ako ug lakeng kanding gikan sa imong mga toril.
10 Kay ang tagsatagsa ka mananap sa kalasangan ako man, Ug ang
kahayupan sa ibabaw sa usa ka libo nga kabungtoran.
11 Naila ko ang tanang mga kalanggaman sa kabukiran; Ug ako ang
mga mananap nga ihalas sa kapatagan.
12 Kong ako pagagutumon, ako dili mosulti kanimo; Kay ang kalibutan
ako man, ug ang kahupnganan niini.
13 Mokaon ba ako sa unod sa mga lake nga vaca, Kun moinum sa
dugo sa mga kanding?
14 Magahalad ka sa Dios ug halad-sa-pasalamat; Ug magabayad ka
sa imong mga panaad ngadto sa Hataas Uyamut;
15 Ug tawgon mo ako sa adlaw sa kalisdanan: Pagaluwason ko ikaw,
ug ikaw magahimaya kanako.
16 ¶ Apan sa tawong dautan ang Dios nagaingon: Unsay labut mo
sa pagpahayag sa akong kabalaoran, Ug nga ikaw nagadawat sa akong tugon
sa imong baba,
17 Sa nakita mo nga ikaw nagadumot sa pahamatngon, Ug nagasalikway
sa akong mga pulong sa likod mo?
18 Sa diha nga makita mo ang usa ka kawatan, ikaw mikuyog kaniya,
Ug nag-umalambit ka sa mga mananapaw.
19 Ang imong baba gitugyan mo sa kadautan, Ug ang imong dila
nagalalang ug limbong.
20 Nagalingkod ka ug nagasulti ka batok sa imong igsoon; Nagabutang-butang
ka batok sa anak nga lalake sa imong inahan.
21 Kining mga butanga gibuhat mo, ug ako nagpakahilum; Bisan
nagahunahuna ka nga ako maingon nga sama kanimo: Apan pagabadlongon ko
ikaw, ug igabutang ko kining mga butanga sa atubangan sa imong mga mata.
22 Karon palandonga kini, kamo nga nahakalimot sa Dios, Tingali
unya ug pagakuniskunison ko kamo ug walay bisan kinsa nga makaluwas:
23 Bisan kinsa nga magahalad sa halad-sa-pasalamat nagahimaya
kanako; Ug kaniya nga magamatngon sa iyang dalan sa pagkatul-id Igapakita
ko ang kaluwasan sa Dios.
CAPITLO 51
1 ¶ Malooy ka kanako, Oh Dios, sumala sa imong mahigugmaongkalolot,
Sumala sa kadaghanon sa imong mga malomong kalooy, palaa ang akong mga
kalapasan.
2 Hugasan mo ako pag-ayo gikan sa akong kasal-anan, Ug hinloan
mo ako gikan sa akong sala.
3 Kay naila ko ang akong mga kalapasan; Ug ang akong sala sa
gihapon ania sa akong atubangan.
4 Batok kanimo, kanimo lamang, nakasala ako, Ug nabuhat ko ang
dautan sa imong pagtan-aw; Aron ikaw pagailhon nga matarung sa diha nga
ikaw magasulti, Ug pagailhon nga ulay sa diha nga ikaw magahukom.
5 Ania karon, ako natawo sa kasalanan; Ug sa sala gipanamkon
ako sa akong inahan.
6 Ania karon, ikaw nagatinguha ug kamatuoran sa mga sulod nga
bahin; Ug sa bahin nga natago pagapasabton mo ako sa kinaadman.
7 ¶ Ulayon mo ako uban sa hisopo, ug mamahinlo ako: Hugasi ako,
ug maputi ako labi pa kay sa nieve.
8 Padungga ako sa himaya ug kalipay, Aron magakalipay ang mga
bukog nga imong gidugmok.
9 Tagoa ang imong nawong gikan sa akong mga sala, Ug palaa ang
tanan ko nga mga kasal-anan.
10 Buhatan mo ako ug usa ka ulay nga kasingkasing, Oh Dios; Ug
bag-oha ang usa ka espiritu nga matul-id sa sulod nako.
11 Ayaw ako isalikway gikan sa imong atubangan; Ug ayaw pagkuhaa
ang imong Espiritu Santo gikan kanako.
12 Iuli kanako ang kalipay sa imong kaluwasan; Ug sapnaya ako
uban sa masingkamoton nga espiritu.
13 Unya magatudlo ako sa mga malapason sa imong mga dalan; Ug
ang mga makasasala mangakabig nganha kanimo.
14 ¶ Luwasa ako gikan sa sala sa pagpatay, Oh Dios, ikaw nga Dios
sa akong kaluwasan; Ug ang akong dila magaawit sa makusog mahatungod sa
imong pagkamatarung.
15 Oh Ginoo, buksan mo ang akong mga ngabil; Ug ang akong baba
magamantala sa imong pagdayeg.
16 Kay ikaw dili malipay sa halad; nga unta igahatag ko kini:
Ikaw walay kahimuot sa halad-nga-sinunog.
17 Ang mga halad sa Dios mao ang espiritu nga mahinulsolon: Ang
usa ka nadugmok ug usa ka mahinulsolon nga kasingkasing, Oh Dios, dili
mo pagatamayon.
18 Buhata ang maayo alang sa Sion, sumala sa imong maayong kabubut-on:
Patindoga ang mga kuta sa Jerusalem.
19 Unya ikaw mahamuot sa mga halad-sa-pagkamatarung, Sa halad-nga-sinunog,
ug sa tibook nga halad-nga-sinunog: Unya igahalad nila ang mga lakeng vaca
sa ibabaw sa imong halaran.
CAPITLO 52
1 ¶ Ngano nga mangandak ikaw sa kadautan, Oh gamhanang tawo? Ang mahigugmaong-kalolot
sa Dios nagapadayon sa kanunay.
2 Ang imong dila nagalalang ug kadautan gayud, Sama sa mahait
nga navaja, nagabuhat nga malimbongon.
3 Gihigugma mo ang dautan labaw kay sa maayo, Ug ang kabakakan,
labaw kay sa pagsulti sa pagkamatarung. (Selah
4 Gihigugma mo ang tanang mga pulong nga makamatay, Oh dila nga
malimbongon.
5 Ang Dios magalaglag usab kanimo sa walay katapusan; Pagapuniton
ka niya, ug pagalukahon ka gikan sa imong balong-balong, Ug magaibut kanimo
gikan sa yuta sa mga buhi. (Selah
6 ¶ Ang matarung makakita usab niana, ug mahadlok, Ug mokatawa
kaniya, nga maga-ingon:
7 Ania karon, kini mao ang tawo nga ang Dios wala himoa niya
nga iyang kalig-on, Kondili misalig sa kadagaya sa iyang mga bahandi, Ug
nagpalig-on sa iyang kaugalingon sa pagkadautan.
8 Apan mahatungod kanako, ako sama sa malunhaw nga oliva nga
anaa sa balay sa Dios: Nagasalig ako sa mahigugmaong-kalolot sa Dios sa
mga katuigan nga walay katapusan.
9 Magahatag ako kanimo sa mga pasalamat sa walay katapusan, tungod
kay gibuhat mo kini; Ug ako magalaum sa imong ngalan, kay kini maayo, sa
atubangan sa imong mga balaan.
CAPITLO 53
1 ¶ Ang buang miingon sa iyang kasingkasing: Walay Dios. Mga dunot
sila, ug nanagbuhat ug dulumtanang kasal-anan; Walay bisan kinsa nga nagabuhat
ug maayo.
2 Ang Dios nagsud-ong gikan sa langit sa ibabaw sa mga anak sa
mga tawo, Sa pagtan-aw kong aduna bay bisan kinsa nga nakasabut, Nga nangita
sa Dios.
3 Ang tagsatagsa kanila mitalikod; sila ngatanan nahimong mahugaw;
Walay bisan usa nga nagabuhat ug maayo, wala, walay bisan mausa.
4 Wala bay kahibalo ang mga mamumuhat sa kasal-anan, Nga nagalamoy
sa akong katawohan ingon sa pagkaon nila sa tinapay, Ug wala sila mosangpit
sa Dios?
5 Didto sila sa mga dagkung kahadlok, diin walay kahadlokan;
Kay ang Dios nagakatag sa mga bukog niya nga nagapahamutang batok kanimo:
Ikaw nagapakaulaw kanila, tungod kay ang Dios nagasalikway kanila.
6 Oh nga ang kaluwasan sa Israel magagula unta gikan sa Sion!
Sa diha nga magapapauli na ang Dios sa iyang katawohan gikan sa pagkabinihag,
Unya si Jacob magakalipay, ug ang Israel magamaya.
CAPITLO 54
1 ¶ Luwasa ako, Oh Dios, tungod sa imong ngalan, Ug hukmi ako diha
sa imong gahum.
2 Patalinghugi ang akong pag-ampo, Oh Dios; Pamatia ang mga pulong
akong baba.
3 Kay ang mga dumuloong nanagpanindog batok kanako, Ug ang mga
tawo sa paglupig nagapangita sa akong kalag: Wala sila magpahamutang sa
Dios sa atubangan nila. (Selah.
4 ¶ Ania karon, ang Dios mao ang akong magtatabang: Ang Ginoo
nagauban kanila nga nagasapnay sa akong kalag.
5 Panimaslan niya ang dautan sa akong mga kaaway: Laglagon mo
sila tungod sa imong kamatuoran.
6 Uban sa usa ka halad-nga-kina-bubot-on, magahalad ako kanimo:
Magahatag ako ug mga pasalamat sa imong ngalan. Oh Jehova, kay kini mao
ang maayo.
7 Kay giluwas niya ako gikan sa tanan nga kasamok; Ug ang akong
mata nakakita sa akong tinguha ibabaw sa akong mga kaaway.
CAPITLO 55
1 ¶ Patalinghugi ang akong pag-ampo, Oh Dios; Ug ayaw pagtago sa imong
kaugalingon gikan sa akong pagpangaliyupo.
2 Atimana ako ug tubaga ako: Ako walay pahulay sa akong pagmahay,
ug sa pag-agulo,
3 Tungod sa tingog sa kaaway, Tungod sa pagdaugdaug sa mga dautan;
Kay gihulog nila sa ibabaw nako ang kadautan, Ug sa kasuko gilutos nila
ako.
4 Ang akong kasingkasing misakit sa hilabihan sa sulod nako:
Ug ang mga kalisang sa kamatayon nangahulog sa ibabaw nako.
5 Ang kahadlok ug pagkurog miabut sa ibabaw nako, Ug ang kalisang
midaug kanako.
6 Ug miingon ako: Oh nga aduna unta akoy mga pako nga sama sa
salampati! Unya makalupad ako sa halayo ug makapahulay.
7 Ania karon, unya makakalagiw ako sa halayo, Ako makapuyo sa
kamingawan. (Selah)
8 Ako magdali sa paglikay ngadto sa usa ka salipdanan Gikan sa
unos sa hangin ug bagyo.
9 ¶ Laglaga, Oh Ginoo, ug bahina ang ilang dila; Kay nakita ko
ang pagpanlupig ug panag-away didto sa ciudad.
10 Adlaw ug gabii sila nagalibut niini sa ibabaw sa mga kuta
niana; Ang kasal-anan usab ug kadautan maoy ania sa kinataliwad-an niini.
11 Ang kadautan maoy anaa sa taliwala niana: Ang pagdaugdaug
ug paglimbong dili mobulag gikan sa kadalanan niini.
12 Kay dili usa ka kaaway ang mitamay kanako; Nan, makahimo unta
ako sa pag-antus niini: Dili usab ang nagdumot kanako mao ang nagpadaku
sa iyang kaugalingon batok kanako; Nan, motago unta ako sa akong kaugalingon
gikan kaniya:
13 Kondili kadto mao ikaw, usa ka tawo nga sama kanako, Akong
kauban, ug akong suod nga abyan.
14 Matam-is ang atong panag-usa sa pagtinambagay; Sa balay sa
Dios nanlakaw kita kuyog sa panon.
15 Padalia ang kamatayon sa pag-abut sa ibabaw nila, Pakanauga
silang mga buhi ngadto sa Sheol; Kay ang kadautan anaa sa ilang puloy-anan,
sa kinataliwad-an nila.
16 ¶ Mahitungod kanako, magatawag ako sa Dios; Ug si Jehova magaluwas
kanako.
17 Kahaponon, ug kabuntagon, ug sa kaudtohon, ako magamahay ug
magaagulo; Ug mabati niya ang akong tingog.
18 Iyang gitubos ang akong kalag sa pakigdait gikan sa gubat
nga batok kanako; Kay daghan sila nga miasdang batok kanako.
19 Ang Dios magapatalinghug, ug motubag kanila, Bisan pa siya
nga nagapabilin sa kanhing panahon, (Selah) Ang mga tawo nga walay pagkabalhin,
Ug wala usab mahadlok sa Dios.
20 Gibakyaw niya ang iyang mga kamot batok niadtong nanagpakigdait
uban kaniya: Naglapas siya sa iyang tugon.
21 Ang pulong sa iyang baba mahamis ingon sa mantequilla, Apan
ang iyang kasingkasing maoy gubat: Ang iyang mga pulong labi pang mahumok
kay sa lana, Bisan pa niini, sila mga inibut nga mga espada.
22 Itugyan mo kang Jehova ang imong palas-anon, ug siya magasapnay
kanimo: Dili gayud niya pasagdan nga mabalhin ang matarung.
23 Apan ikaw, Oh Jehova, magapakanaug kanila ngadto sa gahong
sa pagkalaglag: Ang mga tawo nga giuhaw-sa-dugo ug mga limbongan, dili
sila mabuhi sa katunga sa ilang mga adlaw; Apan ako mosalig kanimo.
CAPITLO 56
1 ¶ Malooy ka kanako, Oh Dios, kay ang tawo buot motukob kanako: Sa
tibook nga adlaw, sa nagapakig-away siya kanako, iyang gidaugdaug ako.
2 Ang akong mga kaaway buot molamoy kanako sa tibook nga adlaw;
Kay daghan sila nga nagapakigaway nga mapahitas-on batok kanako.
3 Sa panahon nga mahadlok ako, Ibutang ko ang pagsalig ko diha
kanimo.
4 Sa Dios (magadayeg ako sa iyang pulong), Sa Dios gibutang ko
ang akong pagsalig, dili ako mahadlok; Unsay mabuhat sa unod alang kanako?
5 Sa tibook nga adlaw ginabalit-ad nila ang akong mga pulong:
Ang tanan nilang mga hunahuna batok kanako alang sa kadautan.
6 Nanagtigum sila sa pagtingub, nanagtago sila sa ilang kaugalingon,
Nanagtimaan sila sa akong mga lakang, Bisan pa sila nanaghulat alang sa
akong kalag.
7 Makakalagiw ba sila pinaagi sa pagpakasala? Oh Dios, sa imong
kaligutgut pukanon mo ang mga katawohan.
8 ¶ Nagaisip ikaw sa akong mga pagsuroy-suroy: Ibutang mo ang
akong mga luha sa imong botella; Wala ba sila diha sa imong basahon?
9 Unya pagapasibogon ang akong mga kaaway sa adlaw nga ako mosangpit:
Niini maila ko nga ang Dios dapig kanako.
10 Sa Dios (ako magadayeg sa iyang pulong), Kang Jehova (ako
magadayeg sa iyang pulong),
11 Sa Dios gipahaluna ko ang akong pagsalig, dili ako mahadlok;
Unsay mabuhat sa tawo alang kanako?
12 Sa ibabaw nako, ania ang imong mga panaad, Oh Dios: Pagahatagan
ko ikaw sa mga halad-sa-pasalamat.
13 Kay giluwas mo ang akong kalag gikan sa kamatayon; Wala mo
ba luwasa ang akong mga tiil gikan sa pagkahulog, Aron ako magalakaw sa
atubangan sa Dios Diha sa kahayag sa mga buhi?
CAPITLO 57
1 ¶ Malooy ka kanako, Oh Dios, malooy ka kanako; Kay ang akong kalag
midangup diha kanimo: Oo, sa landong sa imong mga pako modangup ako, Hangtud
nga kining mga kagulanan managpangagi.
2 Magatu-aw ako sa Dios nga Hataas Uyamut, Sa Dios nga nagabuhat
sa tanang mga butang alang kanako.
3 Siya magapadala gikan sa langit, ug magaluwas kanako, Sa diha
nga ang buot motukob kanako magabiay-biay; (Selah Ang Dios magapadala sa
iyang mahigugmaong-kalolot ug sa iyang kamatuoran.
4 Ang akong kalag ania sa taliwala sa mga leon; Nagahigda ako
sa taliwala kanila nga mga gisugniban sa kalayo, Bisan sa mga anak sa tawo
kang kansang mga ngipon maoy mga bangkaw ug mga udyong, Ug ang ilang dila
maoy usa ka mahait nga espada.
5 Igatuboy ka, Oh Dios, ibabaw sa mga langit; Sa ibabaw sa tibook
nga yuta ibutang ang imong himaya.
6 Nanag-andam sila ug pukot alang sa akong mga lakang; Gipaumod
ang akong kalag: Nanagkalot sila ug usa ka gahong sa atubangan ko; Sa kinataliwad-an
niana, nangahulog sila sa ilang kaugalingon. (Selah)
7 ¶ Malig-on na ang akong kasing-kasing, Oh Dios, malig-on na
ang akong kasingkasing: Magaawit ako, oo, magaawit ako ug mga pagdayeg.
8 Pagmata, Oh himaya ko; pagmata, salterio ug alpa: Ako sa akong
kaugalingon magamata gayud sayo sa kabuntagon.
9 Magahatag ako ug mga pasalamat kanimo, Oh Ginoo, taliwala sa
mga katawohan: Magaawit ako ug mga pagdayeg kanimo sa taliwala sa mga nasud.
10 Kay ang imong mahigugmaong-kalolot daku ngadto sa mga langit,
Ug ang imong kamatuoran hangtud sa mga langit.
11 Igatuboy ka, Oh Dios, sa ibabaw sa mga langit; Sa ibabaw sa
tibook nga yuta ibutang ang imong himaya.
CAPITLO 58
1 ¶ Magapakahilum ka ba lamang sa pagsulti sa pagkamatarung? Magahukom
ba kamo sa matul-id gayud, Oh kamo nga mga anak sa mga tawo?
2 Wala; sa sulod sa kasingkasing kamo nagabuhat ug kadautan;
Ginatimbang ninyo ang kapintas sa inyong mga kamot diha sa yuta.
3 Ang mga dautan gilain sukad pa sa tagoangkan: Nanghisalaag
sila dayon diha sa ilang paghimugso, kabakakan ang ginasulti.
4 Ang ilang kalala maoy sama sa kalala sa usa ka bitin: Ingon
sila sa sawa nga bungol nga nagasongsong sa iyang igdulungog,
5 Nga wala magapatalinghug sa tingog sa mga maglalamat, Nga nagalamat
sa wala pay ingon ka maalamon.
6 ¶ Luboa ang ilang mga ngipon, Oh Dios, diha sa ilang mga baba:
Dugmoka ang mga bag-ang sa mga gagmayng leon, Oh Jehova.
7 Palanaya sila ingon sa tubig nga nagabaha sa matulin: Sa diha
nga magati-on siya sa iyang pana, himoa nga ingon sa nangaputolputol sila.
8 Himoa silang ingon sa usa ka hila-hila nga matunaw ug mahanaw,
Sama sa usa ka babaye nga nakuhaan, nga wala makakita sa adlaw.
9 Sa dili pa mobati ang inyong mga kolon sa mga tunok, Pagapapahaon
niya sila pinaagi sa usa ka alimpulos, ang hilaw ug ang nagasiga nga managsama.
10 Ang matarung magakalipay sa diha nga makita niya ang panimalus:
Manghimitiis siya sa iyang mga tiil sa dugo sa mga dautan;
11 Aron ang mga tawo manag-ingon: Sa pagkamatuod adunay balus
alang sa mga matarung: Sa pagkamatuod adunay usa ka Dios nga magahukom
dinhi sa yuta.
CAPITLO 59
1 ¶ Luwasa ako gikan sa akong mga kaaway, Oh Dios ko: Ibutang mo ako
sa itaas gikan kanila nga ming-alsa batok kanako.
2 Luwasa ako gikan sa mga mamumuhat sa kasal-anan, Ug luwasa
ako gikan sa mga tawo nga giuhaw sa dugo.
3 Kay, ania karon, sila nanagbanhig alang sa akong kalag; Ang
mga kusgan nanagtigum sa ilang kaugalingon batok kanako: Dili tungod sa
akong kalapasan, dili tungod sa akong sala, Oh Jehova.
4 Nanagdalagan ug nanag-andam sila, sa dili ko sala: Pagmata
ka sa pagtabang kanako, ug tan-awa.
5 Bisan ikaw, Oh Jehova, Dios sa mga panon, ang Dios sa Israel,
Bumangon ka sa pagdu-aw sa tanang mga nasud: Ayaw pagkalooy sa mga dautang
mga malapason. (Selah
6 Mopauli sila sa kagabhion, sila manag-uwang sama sa usa ka
iro, Ug magasuroy-suroy sa ciudad.
7 Ania karon, magabugwak sila ug panamastamas sa ilang baba;
Mga espada anaa sa ilang mga ngabil: Kay kinsa; nagaingon sila, ang magapatalinghug?
8 ¶ Apan ikaw, Oh Jehova, magakatawa kanila; Himoon nimong kataw-anan
ang tanang mga nasud.
9 Tungod sa iyang kusog mamati ako kanimo; Kay ang Dios mao ang
akong torre nga hataas.
10 Ang akong Dios uban sa iyang mahigugmaong-kalolot mosugat
kanako: Ang Dios magapakita kanako sa akong tinguha sa ibabaw sa akong
mga kaaway.
11 Dili mo sila pagpatyon, tingali unya malimot ang akong katawohan:
Papatlaaga sila pinaagi sa imong gahum, ug ipaubos mo sila, Oh Ginoo nga
among taming.
12 Tungod sa sala sa ilang baba, ug sa pulong sa ilang mga ngabil,
Ipadakup sila bisan sa ilang pagpalabilabi, Ug tungod sa panunglo ug kabakakan
nga ilang ginapamulong.
13 Ut-uta sila diha sa kapungot, ut-uta sila, aron mangawala
na sila: Ug pailha sila nga ang Dios nagamando kang Jacob, Ngadto sa mga
kinatumyan sa yuta. (Selah)
14 Ug sa kagabhion papaulia sila, ug pauwanga sila sama sa usa
ka iro, Ug magasuroy-suroy sa ciudad.
15 Managsuroy sila ngadto-nganhi sa pagpangita ug makaon, Ug
managpabilin sila sa tibook nga gabii kong sila dili mangatagbaw.
16 Apan magaawit ako mahatungod sa imong kusog; Oo, magaawit
ako sa makusog gayud mahatungod sa imong mahigugmaong-kalolot sa kabuntagon:
Kay ikaw mao ang akong hataas nga torre, Ug usa ka dalangpanan sa adlaw
sa akong kaguol.
17 Alang kanimo, Oh akong kusog, magaawit ako ug mga pagdayeg:
Kay ang Dios maoy akong hataas nga torre, ang Dios sa akong kalooy.
CAPITLO 60
1 ¶ Oh Dios, ikaw nagsalikway kanamo, ikaw nagbungkag kanamo; Ikaw
naligutgut; oh ipahauli mo kami pag-usab.
2 Ginapalinog mo ang yuta; ginagisi mo kini: Ayoha ang mga nangatumpag
niini; kay nagakurog siya.
3 Gipakita mo ang imong katawohan sa mga malisud nga butang:
Gipainum mo kami sa ilimnon nga makapasapinday.
4 Nagahatag ikaw ug bandila niadtong mga nangahadlok kanimo,
Aron ilang pakayabon kini tungod sa kamatuoran. (Selah)
5 Aron maluwas ang imong mga hinigugma, Luwasa pinaagi sa imong
toong kamot, ug tubaga kami.
6 ¶ Ang Dios nagapamulong diha sa iyang pagkabalaan: Ako magakalipay;
Pagabahinon ko ang Sichem, ug magasukod ako sa walog sa Succoth.
7 Ang Galaad ako man, ug ang Manases ako man; Ang Ephraim usab
mao ang panalipod sa akong ulo; Ang Juda mao ang akong maghahatag sa balaod.
8 Ang Moab mao ang akong dolang nga hunawanan; Sa ibabaw sa Edom
isalibay ko ang akong sapin: Filistia, suminggit ka tungod kanako.
9 Kinsa ba ang magadala kanako ngadto sa ciudad nga malig-on?
Kinsa ba ang nagmando kanako ngadto sa Edom?
10 Wala ba ikaw, Oh Dios, magsalikway kanamo? Ug ikaw, Oh Dios,
wala umoban sa among mga kasundalohan.
11 Hatagi kami ug tabang batok sa kaaway; Kay kawang lamang ang
tabang sa tawo.
12 Pinaagi sa Dios magabuhat kita sa kaisug gayud; Kay siya mao
man ang magatunob sa atong mga kabatok.
CAPITLO 61
1 ¶ Patalinghugi ang akong pagtu-aw, Oh Dios; Atimana ang akong pag-ampo.
2 Gikan sa kinatumyan sa yuta, magatu-aw ako kanimo, sa diha
nga ang akong kasingkasing malumsan na: Mandoi ako ngadto sa bato nga labing
hataas pa kay kanako.
3 Kay ikaw mao ang usa ka dalangpanan alang kanako, Usa ka malig-ong
torre gikan sa kaaway.
4 Magapuyo ako diha sa imong tabernaculo sa walay katapusan:
Modangup ako diha sa tagoanan sa imong mga pako. (Selah.
5 ¶ Kay ikaw, Oh Dios, nakabati sa akong mga panaad: Ikaw naghatag
kanako sa panulondon niadtong mga nahadlok sa imong ngalan.
6 Pagalugwayan mo ang kinabuhi sa hari; Ang iyang mga tuig maingon
sa kadaghan sa mga kaliwatan.
7 Siya magapuyo sa atubangan sa Dios sa walay katapusan: Oh pag-andam
ug mahigugmaong-kalolot ug kamatuoran, aron sila magabantay kaniya.
8 Sa ingon niini magaawit ako ug pagdayeg sa imong ngalan sa
walay katapusan, Aron makatuman ako sa matag-adlaw sa akong mga panaad.
CAPITLO 62
1 ¶ Sa Dios lamang nagahulat sa hilum ang akong kalag: Gikan kaniya
moabut ang akong kaluwasan.
2 Siya lamang mao ang akong bato ug ang akong kaluwasan: Siya
mao ang akong hataas nga torre; ako dili matarug sa hilabihan.
3 Hangtud ba anus-a kamo magahulga sa usa ka tawo, Aron mapatay
ninyo siya, ngatanan kamo, Sama sa kuta nga nagaharag, sama sa usa ka siklat
nga nagakaguba?
4 Sila nanagsabut lamang sa pagpukan kaniya gikan sa iyang pagkahalangdon;
Nanagkalipay sila sa mga kabakakan; Nanagpanalangin sila pinaagi sa ilang
baba, apan nanagtunglo sila sa sulod nila. (Selah)
5 Kalag ko, sa Dios lamang maghulat ka sa hilum; Kay gikan kaniya
ang akong paglaum,
6 Siya lamang mao ang akong bato ug ang akong kaluwasan: Siya
mao ang akong torre nga hataas; dili ako matarug.
7 Sa Dios anaa ang akong kaluwasan ug ang akong himaya: Ang bato
sa akong kalig-on, ug ang akong dalangpanan, anaa sa Dios.
8 ¶ Sumalig kamo kaniya sa tanan nga panahon, kamo nga katawohan;
Ibubo ninyo ang inyong kasingkasing sa atubangan niya: Ang Dios mao ang
dalangpanan alang kanato. (Selah)
9 Sa pagkamatuod, ang mga tawo nga ubos ug kahimtang maoy kakawangan
lamang, ug ang mga tawo nga hatag-as ug kahimtang maoy usa ka bakak lamang:
Diha sa mga timbangan sila mogaan; Labi pang magaan sila kay sa kakawangan.
10 Ayaw pagsalig tungod sa pagdaug-daug, Ug ayaw pagginarbuso
tungod sa pagpangawat: Kong ang mga bahandi modagaya, ayaw ibutang ang
inyong kasing-kasing niana.
11 Ang Dios nagsulti sa nakausa, Nakaduha ako makadungog niini,
Nga ang gahum iya man sa Dios.
12 Kanimo usab, Oh Ginoo, imo man ang mahigugmaong-kalolot; Kay
ikaw nagabalus sa tagsa-tagsa ka tawo sumala sa iyang buhat.
CAPITLO 63
1 ¶ Oh Dios, ikaw mao ang akong Dios; mangita ako kanimo sa dakung
kakugi: Ang akong kalag giuhaw tungod kanimo, ang akong unod gihidlaw tungod
kanimo, Sa usa ka yuta nga mamala ug malaay, diin walay tubig.
2 Mao nga gipangita ko ikaw sa balaang puloy-anan, Aron sa pagtan-aw
sa imong gahum ug sa imong himaya.
3 ¶ Tungod kay ang imong mahigugmaong-kalolot labi pang maayo
kay sa kinabuhi, Ang akong mga ngabil magadayeg kanimo.
4 Sa ingon niini dayegon ko ikaw samtang buhi pa ako: Sa imong
ngalan magabayaw ako sa akong mga kamot.
5 Ang akong kalag mabusog nga maingon sa utok ug sa tambok; Ug
ang akong baba magadayeg kanimo uban ang mga ngabil nga malipayon;
6 Sa diha nga mahanumdum ako kanimo sa akong higdaanan, Ug sa
magapalandong kanimo sa mga pagtukaw sa kagabhion.
7 ¶ Kay ikaw mao ang akong katabang, Ug diha sa landong sa imong
mga pako magakalipay ako.
8 Ang akong kalag sa hugot magasunod gayud kanimo. Ang imong
toong kamot nagasapnay kanako.
9 Apan kadtong nanagpangita sa akong kalag, sa paglaglag niini,
Mangadto sa mga ubos nga dapit sa yuta.
10 Igatugyan sila ngadto sa gahum sa espada: Sila mangahimong
usa ka bahin alang sa mga irong ihalas.
11 Apan ang hari magakalipay diha sa Dios: Ang tagsatagsa nga
nagapanumpa pinaagi kaniya, magahimaya; Kay ang baba sa mga nanagsulti
sa kabakakan pagatak-umon.
CAPITLO 64
1 ¶ Patalinghugi ang akong tingog, Oh Dios, sa akong pangamuyo: Bantayi
ang akong kinabuhi gikan sa kahadlok sa kaaway.
2 Tagoa ako gikan sa tambag nga tinago sa mga mamumuhat sa kadautan,
Gikan sa kagubot sa mga mamumuhat sa kasal-anan;
3 Nga nagbaid sa ilang dila sama sa usa ka espada, Ug nagtion
sa ilang mga pana, bisan sa mga pulong nga mapait,
4 Aron makapana sila sa mga hingpit diha sa awa-aw nga mga dapit:
Sa kalit sila mopana kaniya, ug sila dili mahadlok.
5 Nanagdasig sila sa ilang kaugalingon sa usa ka dautan nga tuyo;
Nanagsabut sila sa pagbutang ug mga lit-ag sa tago; Ug sila moingon: Kinsa
man ang makakita kanila?
6 Nanagpangita sila sa mga kadautan; Nakatuman kami, sila nanag-ingon,
sa usa ka masingkamoton nga pagsusi: Ug ang hunahuna sa sulod, ug ang kasingkasing
sa tagsatagsa halalum.
7 ¶ Apan ang Dios magapana kanila; Sa usa ka udyong gilayon pagasamaran
sila.
8 Sa ingon niini, sila mahisukamod, ang ilang kaugalingong dila
mobatok kanila: Ang tanan nga makakita kanila magalingo-lingo sa ulo.
9 Ug ang tanang mga tawo mangahadlok; Ug sila magamantala sa
buhat sa Dios, Ug sa pagkamanggialamon magapalandong sila sa iyang buhat.
10 Magakalipay ang mga matarung diha kang Jehova, ug modangup
diha kaniya; Ug magahimaya ang tanang mga matul-id sa kasingkasing.
CAPITLO 65
1 ¶ Sa Sion ang pagdayeg nagahulat kanimo, Oh Dios; Ug nganha kanimo
pagabuhaton ang panaad.
2 Oh ikaw nga magapatalinghug sa pag-ampo, Nganha kanimo manuol
ang tanan nga unod.
3 Ang mga kasal-anan nagapadayon batok kanako: Mahitungod sa
among mga kalapasan, ikaw magapasaylo kanila.
4 Bulahan ang tawo nga imong pagapilion, ug pagapaduolon mo nganha
kanimo, Nga siya magapuyo diha sa imong mga sawang: Mangabusog kami sa
kaayohan sa imong balay, Ang imong balaan nga templo.
5 Pinaagi sa mga butang nga makalilisang, ikaw magatubag kanamo
sa pagkamatarung, Oh Dios sa among kaluwasan, Ikaw nga mao ang paglaum
sa tanang mga kinatumyan sa yuta, Ug kanila nga atua sa halayo sa ibabaw
sa kadagatan:
6 ¶ Nga pinaagi sa iyang gahum nagapalig-on sa mga bukid, Sanglit
gibaksan sa kusog;
7 Nga nagapahilum sa dinaguok sa kadagatan, Sa dinaguok sa ilang
mga balud, Ug sa kaguliang sa mga katawohan.
8 Sila usab nga nanagpuyo sa mga kinatumyang bahin nangahadlok
sa imong mga ilhanan: Ginahimo mo ang mga paggula sa kabuntagon ug sa kahaponon
nga malipayon.
9 Ginadu-aw mo ang yuta, ug ginabisibisan mo kini, Sa hilabihan
gayud gipatambok mo kini; Ang suba sa Dios napuno sa tubig: Nagatagana
ikaw ug trigo kanila, sa diha nga giandam mo sa ingon ang yuta.
10 Ginabisibisan mo sa madagayaon gayud ang iyang mga tudling;
Ginapahamutang mo ang mga tagaytay niini: Ginapahumok mo kini sa mga taligsik;
Ginapanalanginan mo ang pagpanalingsing niini.
11 Ikaw nagapurong-purong sa tuig uban sa imong mga kaayohan;
Ug ang imong mga alagianan nagapatulo ug katambok.
12 Nanagpanulo sila sa ibabaw sa mga sibsibanan sa kamingawan;
Ug ang kabungtoran ginabaksan sa kalipay.
13 Ang mga sibsibanan ginabistihan sa mga panon sa carnero; Ang
kawalogan usab ginatabonan sa mga trigo; Nanagsinggit sila sa kalipay,
sila usab nanag-awit.
CAPITLO 66
1 ¶ Managhimo kamo ug usa ka malipayong kagahub ngadto sa Dios, tibook
nga yuta:
2 Awita ninyo ang himaya sa iyang ngalan: Himoa ninyo nga mahimayaon
ang iyang pagdayeg.
3 Ingna ninyo ang Dios: Pagkamakalilisang ang imong mga buhat!
Pinaagi sa kadaku sa imong gahum ang imong mga kaaway managyukbo sa ilang
kaugalingon nganha kanimo,
4 Ang tibook nga yuta magasimba kanimo, Ug magaawit nganha kanimo;
Sila magaawit alang sa imong ngalan. (Sehla)
5 Umari, ug tuman-aw kamo sa mga buhat sa Dios; Siya makalilisang
sa iyang mga ginabuhat nganha sa mga anak sa mga tawo.
6 Ang dagat gihimo niya nga yuta nga mamala; Nanagpanabok sila
sa suba nga nanagtiniil: Didto nanagkalipay kita diha kaniya.
7 Siya nagahari pinaagi sa iyang gahum sa walay katapusan; Ang
iyang mga mata naniid sa mga nasud: Dili unta magmapahitas-on ang mga masukihon
sa ilang kaugalingon. (Selah)
8 ¶ Oh dayega ninyo, mga katawohan, ang atong Dios, Ug himoa nga
madungog ang tingog sa pagdayeg kaniya;
9 Siya mao ang nagakupot sa kinabuhi sa atong kalag, Ug dili
motugot nga ang atong mga tiil matarug.
10 Kay gisulayan mo kami, Oh Dios: Imo kami nga gisulayan, ingon
sa pagsulay ug salapi.
11 Gisulod mo kami sa pukot; Gibutangan mo ug lulan nga masakit
ang among mga hawak.
12 Ikaw nagtugot sa mga tawo sa pagkabayo sa ibabaw sa among
mga ulo; Minglabang kami sa kalayo ug sa tubig; Apan ikaw nagdala kanamo
ngadto sa usa ka dapit sa kadagaya.
13 ¶ Mosulod ako sa imong balay uban ang mga halad-nga-sinunog;
Magabayad ako kanimo sa akong mga panaad,
14 Nga gipamulong sa akong mga ngabil, Ug gisulti sa akong baba,
sa diha ako sa kalisdanan.
15 Mga halad-nga-sinunog sa mga pinatambok, igahalad ko kanimo,
Nga adunay incienso sa mga lakeng carnero: Magahalad ako ug mga lakeng
vaca uban sa mga kanding. (Selah)
16 Umari, ug patalinghug, ngatanan kamo nga nangahadlok sa Dios,
Ug igapahayag ko kaninyo ang gibuhat niya alang sa akong kalag.
17 Kaniya mitu-aw ako sa akong baba, Ug gidayeg siya sa akong
dila.
18 Kong sa akong kasingkasing nagapalandong ako sa kadautan,
Ang Ginoo dili magapatalinghug kanako:
19 Apan sa pagkamatuod ang Dios nagpatalinghug; Gidungog niya
ang tingog sa akong pag-ampo.
20 Dalayegon ang Dios, Nga wala magsalikway sa akong pag-ampo,
Ni sa iyang mahigugmaong-kalolot gikan kanako.
CAPITLO 67
1 ¶ Oh Dios magmaloloy-on ka kanamo, ug panalangini kami, Ug pasidlaka
ang iyang nawong sa ibabaw namo; (Selah.
2 Aron pagailhon sa ibabaw sa yuta ang imong dalan, Ang imong
kaluwasan sa taliwala sa mga nasud.
3 Padayega kanimo ang mga katawohan, Oh Dios; Padayega kanimo
ang mga katawohan nga tanan.
4 Oh himoa nga ang mga nasud managmaya ug manag-awit sa kalipay;
Kay pagahukman mo ang mga katawohan sa matul-id, Ug pagaharian mo ang mga
nasud sa ibabaw sa yuta. (Selah.
5 Padayega kanimo ang mga katawoha, Oh Dios; Padayega ang tanang
mga katawohan kanimo.
6 Ang yuta nagahatag sa iyang bunga; Ang Dios, bisan ang atong
kaugalingong Dios, magapanalangin kanato.
7 Ang Dios magapanalangin kanato; Ug ang tanang mga kinatumyan
sa yuta mangahadlok kaniya.
CAPITLO 68
1 ¶ Motindog unta ang Dios, pagapatlaagon unta ang iyang mga kaaway;
Mangalagiw usab unta gikan sa iyang atubangan kadtong nanagdumot kaniya.
2 Ingon sa aso nga ginapalid, pagapapahawaon mo sila: Ingon sa
tao nga matunaw sa atubangan sa kalayo, Mao man ang pagkahanaw sa mga dautan
diha sa presencia sa Dios.
3 Apan papaglipaya ang mga matarung; papaghimayaa sila sa atubangan
sa Dios: Oo, papagmayaa sila uban sa kalipay.
4 Manag-awit kamo sa Dios, manag-awit kamo ug mga pagdayeg sa
iyang ngalan: Pagbutang ug usa ka dalan alang kaniya nga molabay ngadto
sa mga kamingawan; Si Jehova mao ang iyang ngalan; ug managhimaya kamo
sa atubangan niya.
5 Amahan sa mga ilo, ug maghuhukom sa mga balong babaye, Mao
ang Dios nga anaa sa iyang balaang puloy-anan.
6 Ang Dios nagapapuyo sa mga nanag-inusara tingub sa panimalay:
Siya nagapagula sa mga binilanggo ngadto sa kauswagan; Apan ang mga masukihon
managpuyo sa yuta nga uga.
7 ¶ Oh Dios, sa pag-una nimo sa atubangan sa imong katawohan,
Sa pagpanaw mo latas sa kamingawan; (Selah.
8 Ang yuta mikurog, Ang mga langit mipaulan usab diha sa presencia
sa Dios: Kadtong Sinai mikurog diha sa presencia sa Dios, ang Dios sa Israel.
9 Ikaw, Oh Dios, nagpadala ug daghang ulan, Ikaw nagpalig-on
sa imong panulondon, sa diha nga kini naluya na.
10 Ang imong katilingban nagpuyo didto: Ikaw, Oh Dios, nagtagana
gikan sa imong kaayo alang sa mga kabus.
11 Ang Ginoo nagahatag sa pulong: Ang kababayen-an nga nanagmantala
sa mga balita, maoy usa ka dakung panon.
12 Ang mga hari sa kasundalohan nanagpangalagiw, sila nanagpangalagiw;
Ug ang babaye nga nahabilin sa balay nagabahin sa inagaw.
13 Sa diha nga magahigda kamo sa taliwala sa mga toril sa carnero,
Kini maingon sa mga pako sa usa ka salampati nga sinapawan sa salapi, Ug
ang iyang mga dagang uban sa madalag nga bulawan.
14 Sa panahon nga patlaagon sa Makagagahum ang mga hari dinha,
Maingon niadto sa diha nga kini naputi ingon sa nieve sa Salmon.
15 ¶ Ang usa ka bukid sa Dios mao ang bukid sa Basan; Bukid nga
hataas ang bukid sa Basan.
16 Ngano nga nagtan-aw kamo nga may pagtamay, Oh kamo nga mga
bukid nga hatag-as, Niining bukid nga gitinguha sa Dios alang sa iyang
puloy-anan? Oo, si Jehova magapuyo niini sa walay katapusan.
17 Ang mga carro sa Dios may kaluhaan ka libo, bisan linibo sa
mga linibo: Ang Ginoo anaa sa taliwala nila, maingon didto sa Sinai, diha
sa balaang puloy-anan.
18 Ikaw mikayab sa itaas, ikaw mipagula sa mga binihag; Midawat
ka ug mga gasa sa taliwala sa mga tawo, Oo, sa taliwala sa mga masukihon
usab, aron magapuyo si Jehova nga Dios uban kanila.
19 Dalayegon ang Ginoo nga sa matag-adlaw nagapas-an sa atong
palas-anon, Bisan ang Dios nga mao ang atong kaluwasan. (Selah
20 Ang Dios maoy usa ka Dios sa mga kaluwasan alang kanato: Ug
kang Jehova nga Ginoo iya ang kagawasan gikan sa kamatayon.
21 Apan ang Dios magahampak pinaagi sa ulo sa iyang mga kaaway,
Ang buhokan nga alimpulo sa nagalakaw anaa gihapon sa iyang kasal-anan.
22 ¶ Ang Ginoo miingon: Gikan sa Basan pagapabalikon ko pagusab,
Pagapabalikon ko sila pag-usab gikan sa kahiladman sa dagat;
23 Aron pagadugmokon mo sila, tinuslob ang imong tiil diha sa
dugo, Aron ang dila sa imong mga iro makabaton sa ilang bahin gikan sa
imong mga kaaway.
24 Nakita nila ang imong mga pagpanaw, Oh Dios, Bisan ang mga
pagpanaw sa akong Dios, sa akong Hari, ngadto sa balaang puloy-anan.
25 Ang mga mag-aawit nanag-una, ang mga magtotogtog nanagsunod,
Sa kinataliwad-an sa mga dalaga nga nanagpatunog sa mga magagmayng tambor.
26 Da gon ninyo ang Dios sulod sa mga katilingban, Bisan ang
Ginoo, kamo nga anaa sa tuboran sa Israel.
27 Didto anaa ang batan-ong Benjamin nga ilang punoan, Ang mga
principe sa Juda ug ang ilang mga magtatambag, Ang mga principe sa Zabulon,
ang mga principe sa Nephtali.
28 Ang imong Dios nagsugo sa imong kusog; Palig-ona, Oh Dios,
kadtong imong gibuhat alang kanamo.
29 Tungod sa imong templo didto sa Jerusalem Ang mga hari managdala
ug mga gasa nganha kanimo.
30 Badlonga ang mananap nga ihalas sa mga tangbo, Ang panon sa
mga lakeng vaca, uban sa mga nating vaca sa mga katawohan, Nga nagatamak
sa mga tinibook nga salapi: Iyang gipatlaag ang mga katawohan nga nagakalipay
sa gubat.
31 Moanhi ang mga principe gikan sa Egipto; Ang Ethiopia magadali
sa pagbayaw sa iyang mga kamot ngadto sa Dios.
32 ¶ Pag-awit kamo ngadto sa Dios, kamong mga gingharian sa yuta:
Oh pag-awit kamo ug mga pagdayeg ngadto sa Ginoo; (Selah)
33 Alang kaniya nga nagasakay sa ibabaw sa mga langit sa kalangitan,
nga gikan pa sa karaang panahon; Ania karon, nagahatag siya sa iyang tingog,
usa ka gamhanang tingog.
34 Ipahinungod ninyo ang kalig-on ngadto sa Dios: Ang iyang pagkahalangdon
anaa sa ibabaw sa Israel, Ug ang iyang gahum anaa sa kapanganuran.
35 Oh Dios, ikaw makalilisang gikan sa imong mga balaang dapit:
Ang Dios sa Israel, siya nagahatag ug kusog ug gahum ngadto sa iyang katawohan.
Dalayegon ang Dios.
CAPITLO 69
1 ¶ Luwasa ako, Oh Dios; Kay ang mga tubig misalanap hangtud sa akong
kalag.
2 Nahaunlod ako sa yanang nga halalum, diin dili mahimo ang pagtindog:
Nahidangat ako ngadto sa halalum nga mga tubig, diin ang mga baha minglunop
kanako.
3 Naluya ako sa akong pagtu-aw; nauga na ang akong totonlan:
Ang akong mga mata nahalap na samtang nagahulat ako sa akong Dios.
4 Sila nga nanagdumot kanako sa walay gipasikaran labi pang daghan
kay sa mga buhok sa akong ulo: Sila nga buot molaglag kanako, sanglit akong
mga kaaway nga sa walay hinungdan, mga gamhanan man: Kadtong wala nako
kuhaa, kinahanglan akong igauli.
5 Oh Dios, ikaw nasayud sa akong mga kabuangan; Ug ang akong
mga sala wala matago gikan kanimo.
6 Ayaw itugot nga sila nga nanaghulat kanimo mahamutang sa kaulaw
pinaagi kanako, Oh Ginoong Jehova sa mga panon: Ayaw itugot nga mawad-an
sa kadungganan pinaagi kanako kadtong mga nanagpangita kanimo, Oh Dios
sa Israel.
7 Tungod sa gugma alang kanimo nag-antus ako ug pagtamay; Ang
kaulaw nagtabon sa akong nawong.
8 Nahimo ako nga dumuloong sa akong mga kaigsoonan, Ug usa ka
nahamulag sa mga anak sa akong inahan.
9 Kay ang pagpaningkamot sa imong balay naglamoy kanako; Ug ang
mga pagpakaulaw nila nga nanagpakaulaw kanimo nangahulog sa ibabaw nako.
10 Sa diha nga ako naghilak, ug nagcastigo sa akong kalag uban
ang pagpuasa, Kadto maoy alang sa pagtamay kanako.
11 Sa diha nga gihimo ko ang sako nga akong bisti, Ako nahimo
nga usa ka pagya nila.
12 Sila nga nanaglingkod sa ganghaan nagsulti mahatungod kanako;
Ug ako mao ang awit sa mga palahubog.
13 ¶ apan mahitungod kanako, ang akong pag-ampo anha kanimo, Oh
Jehova, sa panahon nga nahamut-an: Oh Dios, sa kadagaya sa imong mahigugmaong-kalolot,
Tubaga ako diha sa kamatuoran sa imong kaluwasan.
14 Luwasa ako gikan sa yanang, ug ayaw itugot nga ako mahiunlod:
Pagagawason mo ako gikan kanila nga nanagdumot kanako, ug gikan sa mga
halalum nga mga tubig.
15 Ayaw ako pag-ipabanlas sa baha sa tubig, Ni ipalamoy mo ako
sa kahiladman; Ug ayaw pag-ipatak-um kanako ang baba sa gahong.
16 Tubaga ako, Oh Jehova; kay ang imong mahigugmaong-kalolot
maayo man: Sumala sa gidaghanon sa imong mga malomong kalooy, molingi ka
kanako.
17 Ug ayaw pagtagoi ang imong nawong gikan sa imong alagad; Kay
ania ako sa kagul-anan; tubaga ako sa madali.
18 Pahaduol ka sa akong kalag, ug tubson mo kini: Lukaton mo
ako tungod sa akong mga kaaway.
19 Ikaw nahibalo pagpakaulaw kanako, ug sa akong kaulaw, ug sa
akong pagkatinamay: Sa atubangan mo anaa ang tanan ko nga mga kaaway.
20 Ang pagpakaulaw nakadugmok sa akong kasingkasing; ug ako natugob
sa mga kasub-anan: Ug nangita ako ug uban nga malooy kanako, apan walay
mausa; Ug sa mga maglilipay, apan wala akoy hingkaplagan.
21 Kanako nanaghatag sila usab ug apdo nga akong pagakan-on;
Ug sa akong kauhaw gihatagan ako nila ug suka nga pagaimnon.
22 ¶ Himoa ang ilang lamesa sa atubangan nila nga usa ka bitik;
Ug sa diha nga anaa sila sa pakigdait, himoa kini nga usa ka lit-ag.
23 Pangitngiti ang ilang mga mata aron sila dili makakita; Ug
himoa nga magapadayon ang ilang mga hawak sa pagkurog.
24 Ibubo sa ibabaw nila ang imong kaligutgut, Ug himoa nga ang
kabangis sa imong kasuko makaagpas kanila.
25 Himoa nga ang ilang puloy-anan mabiniyaan; Ayaw itugot nga
may magapuyo sa ilang mga balong-balong.
26 Kay ilang gilutos siya nga imong gihampak; Ug gisugilon nila
ang kasakit niadtong mga gisamaran mo.
27 Idugang ang kasal-anan ngadto sa ilang kasal-anan; Ug ayaw
sila padangata diha sa imong pagkamatarung.
28 Ipapapas sila gikan sa basahon sa kinabuhi, Ug sila dili ipasulat
lakip sa mga matarung.
29 Apan ako kabus ug masulob-on: Itugot, Oh Dios, nga ang imong
kaluwasan magabayaw kanako sa itaas.
30 ¶ Pagadayegon ko ang ngalan sa Dios uban sa usa ka awit, Ug
pagapadakuon siya uban sa pagpasalamat.
31 Ug kini makapahamuot kang Jehova labi pa kay sa usa ka halad
nga vaca, Kun usa ka lakeng vaca nga adunay mga sungay ug mga kuko.
32 Ang mga maaghup nakakita niini, ug nangalipay sila: Kamo nga
nanagpangita sa Dios, buhia ang inyong kasingkasing.
33 Kay si Jehova nagapatalinghug sa mga hangul, Ug wala magtamay
sa iyang mga binilanggo.
34 Padayega kaniya ang langit ug ang yuta, Ang kadagatan, ug
ang tanang mga nagalihok diha kanila.
35 Kay ang Dios magaluwas sa Sion ug magatukod sa mga ciudad
sa Juda; Ug sila managpuyo didto ug manag-iya niini.
36 Ug ang kaliwat usab sa iyang mga ulipon magapanunod niini;
Ug sila nga nahigugma sa iyang ngalan managpuyo didto.
CAPITLO 70
1 ¶ Pagdali, Oh Dios, sa pagluwas kanako; Pagdali, sa pagtabang kanako,
Oh Jehova.
2 Ipatugyan sila sa kaulawan ug ipalibug Kadtong nanagpangita
sa akong kalag: Pasibuga sila ug ipadala ngadto sa kaulawan Kadtong malipay
sa akong kadaut.
3 Pasibuga sila tungod sa ilang kaulaw Kadtong nagaingon, Aha!
Aha!
4 Tugoti nga kadtong tanan nga nanagpangita kanimo managkalipay
ug managmaya diha kanimo; Ug kadtong mga nahigugma sa imong kaluwasan magapadayon
sa pag-ingon, Pagapadakuon ang Dios.
5 Apan ako kabus ug hangul; Dumali ka kanako, Oh Dios, Ikaw mao
ang akong katabang ug ang akong mamamawi; Oh Jehova, ayaw paglangan.
CAPITLO 71
1 ¶ Kanimo, Oh Jehova, modangup ako: Ayaw gayud ako itugyan sa kaulawan.
2 Luwasa ako diha sa imong pagkamatarung, ug bawia ako: Ikiling
kanako ang imong igdulungog, ug luwasa ako.
3 Himoa nga ikaw maoy puloy-anan ko nga bato, diin ako modangup
sa kanunay: Ikaw naghatag ug sugo aron sa pagluwas kanako; Kay ikaw mao
ang akong bato ug ang akong kuta.
4 Bawia ako, Oh Dios ko, gikan sa kamot sa dautan, Gikan sa kamot
sa dili-matarung ug walay-puangod nga tawo.
5 Kay ikaw ang akong paglaum, Oh Ginoong Jehova: Ikaw mao ang
akong pagsalig sukad pa sa akong pagkabatan-on.
6 Pinaagi kanimo nasapnay ako gikan sa tagoangkan; Ikaw mao ang
nagkuha kanako gikan sa ginhawahan sa akong inahan: Ang akong pagdayeg
magapadayon gihapon kanimo.
7 Ako maingon sa usa ka katingalahan sa daghan; Apan ikaw mao
ang akong dalangpanan nga malig-on.
8 Ang akong baba mapuno sa pagdayeg kanimo, Ug sa pagpasidungog
kanimo sa tibook nga adlaw.
9 Ayaw ako pag-isalikway sa panahon sa pagkatigulang; Ayaw ako
pagbiyai sa diha nga ang akong kusog maluya na.
10 Kay ang akong mga kaaway nanagsulti mahatungod kanako; Ug
sila nga nanagpaniid sa akong kalag nanagpakitambag sa tingub,
11 Nga nagaingon: Ang Dios mibiya kaniya: Lutosa ug dakpa siya;
kay walay bisan usa nga moluwas kaniya.
12 Oh Dios, ayaw pagpahalayo gikan kanako; Oh Dios ko, pagdali
sa pagtabang kanako.
13 Ipatugyan sila sa kaulawan ug ipaut-ut kadtong mga kaaway
sa akong kalag; Pataboni sa kaulaw ug sa pagkatalamayon kadtong nanagpangita
sa akong kadaut.
14 ¶ Apan ako magapadayon sa paglaum, Ug magadugang gayud ang
akong pagdayeg kanimo.
15 Ang akong baba magamantala sa imong pagkamatarung, Ug sa imong
kaluwasan sa tibook nga adlaw, Kay wala ko mahibaloi ang mga isip niini.
16 Moanha ako uban sa mga gamhanang buhat sa Ginoong Jehova:
Magahisgut ako sa imong pagkamatarung, bisan sa imo lamang.
17 Oh Dios, gitudloan mo ako sukad pa sa akong pagkabatan-on;
Ug hangtud karon ginapahayag ko ang imong mga katingalahang buhat.
18 Oo, bisan sa diha nga matigulang na ako ug maubanon, Oh Dios,
ayaw ako pagbiyai, Hangtud nga ikamantala ko ang imong kusog ngadto sa
sunod nga kaliwatan, Ang imong gahum ngadto sa tagsa-tagsa nga moanhi.
19 Ang imong pagkamatarung usab, Oh Dios, hataas kaayo; Ikaw
nga nagabuhat ug mga dagkung butang, Oh Dios, kinsa ba ang ingon kanimo?
20 Ikaw, nga nagapakita kanamo ug daghan ug masakit nga mga kagul-anan,
Pagabuhion mo kami pag-usab, Ug magapabangon kanamo pagusab gikan sa kahiladman
sa yuta.
21 Dugangan mo ang akong pagkadaku, Ug lingia pag-usab ug lipaya
ako.
22 Magadayeg usab ako kanimo uban ang salterio, Bisan ang imong
kamatuoran, Oh akong Dios: Kanimo magaawit ako ug mga pagdayeg uban sa
alpa, Oh ikaw nga Balaan sa Israel.
23 Ang akong mga ngabil magahugyaw sa kalipay sa diha nga magaawit
ako ug mga pagdayeg kanimo; Ug ang akong kalag nga gitubos mo.
24 Ang dila ko usab magasulti sa imong pagkamatarung sa tibook
nga adlaw; Kay nabutang sila sa kaulaw, kay sila gilibug, kadtong nanagpangita
sa akong kadaut.
CAPITLO 72
1 ¶ Ihatag sa hari ang imong mga paghukom, Oh Dios, Ug ang imong pagkamatarung
sa anak sa hari.
2 ¶ Siya sa pagkamatarung magahukom sa imong katawohan, Ug sa
justicia sa imong mga kabus.
3 Ang kabukiran magadala ug pakigdait sa katawohan, Ug ang kabungtoran,
diha sa pagkamatarung.
4 Pagahukman niya ang mga kabus sa katawohan, Pagaluwason niya
ang mga anak sa mga hangul, Ug magadugmok sa malupigon.
5 Mangahadlok sila kanimo samtang nagalungtad pa ang adlaw, Ug
samtang usab ang bulan nagapadayon sa tanang mga kaliwatan.
6 Mokunsad siya ingon sa ulan sa ibabaw sa balili nga nagalab,
Ingon sa taligsik nga nagabisibis sa yuta.
7 Sa iyang mga adlaw molambo ang mga matarung, Ug ang kadagaya
sa pakigdait, hangtud nga ang bulan mahanaw na.
8 Magagahum usab siya gikan sa dagat ngadto sa laing dagat, Ug
gikan sa Suba ngadto sa mga kinatumyan sa yuta.
9 Sila nga nanagpuyo sa kamingawan moyukbo sa atubangan niya;
Ug ang iyang mga kaaway magatilap sa abug:
10 Ug ang mga hari sa Tarsis ug ang mga kapupud-an magahatag
ug buhis: Ang mga hari sa Sheba ug sa Seba magahatag ug mga gasa.
11 Oo, ang tanang mga hari managluhod sa atubangan niya; Manag-alagad
kaniya ang tanang mga nasud.
12 Kay siya magaluwas sa hangul sa diha nga siya magatu-aw, Ug
ang kabus, nga walay makatabang.
13 Siya malooy sa kabus ug sa hangul, Ug ang mga kalag sa mga
hangul iyang pagaluwason.
14 Pagaluwason niya ang ilang kalag gikan sa pagdaugdaug ug sa
paglupig; Ug hamili ang ilang dugo sa iyang pagtan-aw:
15 Ug mabuhi sila; ug kaniya igahatag ang bulawan sa Sheba: Ug
ang mga tawo magapadayon sa pag-ampo alang kaniya; Magapadayon sila sa
pagdayeg kaniya sa tibook nga adlaw.
16 Adunay daghang trigo sa yuta sa tumoy sa kabukiran; Ang bunga
niini magatabyog sama sa Libano: Ug sila nga anaa sa ciudad magalambo sama
sa balili sa yuta.
17 Ang iyang ngalan molungtad sa walay katapusan; Ang iyang ngalan
magapadayon ingon nga nagapadayon pa ang adlaw: Ug ang mga tawo mabulahan
diha kaniya; Ug ang tanang kanasuran motawag kaniya nga malipayon.
18 ¶ Dalayegon si Jehova nga Dios, ang Dios sa Israel, Nga mao
lamang ang nagabuhat sa mga katingalahang butang:
19 Ug dalayegon ang iyang mahimayaong ngalan sa walay katapusan;
Ug pagapun-on ang tibook nga yuta sa iyang himaya. Hinaut unta, ug Hinaut
unta.
20 Ang mga pag-ampo ni David ang anak nga lalake ni Isai natapus
na.
CAPITLO 73
1 ¶ Sa pagkamatuod ang Dios mao ang maayo sa Israel, Bisan kanila
nga mga ulay ug kasingkasing.
2 Apan alang kanako, daw mahidalinas na ang akong mga tiil; Diriyut
na mahiligas ang akong mga lakang.
3 Kay nasina ako sa mga palabilabihon, Sa diha nga natan-aw ko
ang kauswagan sa mga dautan.
4 Kay walay mga kahapdos ang ilang kamatayon; Apan hinonoa ang
ilang kusog nagapadayon.
5 Sila wala sa kalisdanan ingon sa uban nga mga tawo; Ni sila
gihampak sama sa ubang mga tawo.
6 Busa ang palabilabi maingon sa kulentas sa ilang liog; Ang
pagpanlupig nasul-ob kanila ingon sa usa ka bisti.
7 Ang ilang mga mata nagbudlat sa katambok: Ang anaa kanila labaw
sa kay sa ikatagbaw sa pangandoy sa kasingkasing.
8 Nanagyubit sila, ug diha sa kadautan nanaglituk sila ug pagdaugdaug:
Nanagsulti sila nga mapahitas-on.
9 Ginapatunong nila ang ilang mga baba ngadto sa kalangitan,
Ug ang ilang dila nagasuroy latas sa yuta.
10 Tungod niana ang iyang katawohan mingbalik dinhi; Ug ang mga
tubig sa usa ka copa nga puno gititi nila.
11 Ug sila nagaingon: Unsaon sa pagkahibalo sa Dios? Ug aduna
bay kahibalo ang Hataas Uyamut?
12 Ania karon, kini mao ang mga dautan; Ug, sanglit anaa kanunay
sa kasayon, sila ming-uswag sa mga bahandi.
13 Sa pagkamatuod kawang lamang ang paghinlo ko sa akong q2 kasingkasing,
Ug ang paghunaw sa akong mga kamot sa pagka-inocente;
14 Kay gihampak ako sa tibook nga adlaw, Ug gicastigo sa matag-buntag.
15 ¶ Kong nag-ingon pa unta ako: Magasulti ako niini: Ania karon,
ako nagmabudhion sa kaliwatan sa imong mga anak.
16 Sa diha nga naghunahuna ako unsaon ko sa pagkahibalo niini,
Kini mahapdos kaayo nga buhat alang kanako;
17 Hangtud nga miadto ako sa balaang puloy-anan sa Dios, Ug nagpamalandong
sa katapusan nilang sangputanan.
18 Sa pagkamatuod gayud gibutang mo sila sa mga dapit nga madanglog:
Gisalikway mo sila ngadto sa pagkalaglag.
19 Naunsa nga sa pagkadali sila nahimong usa ka awa-aw! Nangaut-ut
gayud sila uban ang mga kalisang.
20 Ingon sa usa ka damgo sa diha nga ang usa ka tawo mahagmata,
Ingon niini, Oh Ginoo, sa diha nga ikaw mahagmata, pagatamayon mo ang ilang
larawan.
21 ¶ Kay gisakit ang akong kalag, Ug ako mibati ug kangutngut
sa akong kasingkasing:
22 Pagkamabangis nako, ug pagkaburong; Ingon sa usa ka mananap
ako sa atubangan mo.
23 Bisan pa niana, ako ania gihapon uban kanimo: Gikuptan mo
ang too ko nga kamot.
24 Ikaw magamando kanako uban sa imong pagtambag, Ug sa ulahi
pagadawaton mo ako sa himaya.
25 Kinsa may ako sa langit kondili ikaw da? Ug walay bisan kinsa
dinhi sa ibabaw sa yuta nga akong gitinguha gawas kanimo.
26 Ang akong unod ug ang akong kasingkasing nangaluya; Apan ang
Dios mao ang kalig-on sa akong kasingkasing, ug ang akong bahin sa walay
katapusan.
27 Kay ania karon, sila nga nanagpahalayo gikan kanimo mangahanaw:
Imong gilaglag silang tanan nga nanagpakighilawas, nga mingbulag gikan
kanimo.
28 Apan maayo alang kanako ang pagpahaduol ngadto sa Dios: Ang
Ginoo nga si Jehova gihimo ko nga akong dalangpanan, Aron isugilon ko ang
tanan mong mga buhat.
CAPITLO 74
1 ¶ Oh Dios, ngano nga gisalikway mo kami sa walay katapusan? Ngano
ba nga nag-aso ang imong kapungot batok sa mga carnero sa imong sibsibanan?
2 Hinumdumi ang imong katilingban nga imong nasapol sa kakaraanan,
Nga imong gitubos aron mahimo nga banay sa panulondon mo; Ug niining bukid
sa Sion, nga imong ginapuy-an.
3 Sakwata ang imong mga tiil ngadto sa mga pagkalaglag nga walay
katapusan, Sa tanang mga kadautan nga gibuhat sa kaaway didto sa balaang
puloy-anan.
4 Ang imong mga kabatok nanagngulob diha sa kinataliwad-an sa
imong katigumanan; Gibutang nila ang ilang mga bandila aron mahimong mga
ilhanan.
5 Sila nanag-ingon sa mga tawo nga nanagpahitaas Mga wasay sa
ibabaw sa usa ka masiut nga kakahoyan.
6 Ug karon ang tanang mga buhat nga kinulit niana Ilang gipanagdugmok
uban sa wasay ug sa mga pakang.
7 Ilang gisunog sa kalayo ang imong balaang puloy-anan; Ilang
gipasipalahan ang dapit-nga-puloy-anan sa imong ngalan pinaagi sa pagpukan
niini ngadto sa yuta.
8 Nanag-ingon sila sa ilang kasing-kasing: Pagalaglagon nato
sila sa tingub: Gisunog nila ang tanang mga sinagoga sa Dios nga didto
sa yuta.
9 Wala nato makita ang atong mga ilhanan: Wala nay usa nga manalagna;
Ni may mausa sa taliwala nato nga nahibalo hangtud anus-a.
10 Hangtud ba anus-a, Oh Dios, nga ang kabatok magatamay? Magapasipala
ba ang kaaway sa imong ngalan sa walay katapusan?
11 Ngano ba nga gitagoan mo ang imong kamot, bisan ang too mong
kamot? Laksi-a kini gikan sa imong sabakan ug ut-uta sila.
12 ¶ Bisan pa ang Dios mao ang akong Hari sa kakaraanan, Nagabuhat
ug kaluwasan diha sa kinataliwad-an sa yuta.
13 Imong gibahin ang dagat pinaagi sa imong kusog: Imong gidugmok
ang mga ulo sa mga mananap sa mga tubig.
14 Gidugmok mo ang mga ulo sa leviathan; Imong gihatag siya nga
kalan-on sa katawohan nga nanagpuyo sa kamingawan
15 Imong gipabuswak ang tinubdan ug ang baha: Gipauga mo ang
mga suba nga mabaskug.
16 Imo ang adlaw ug imo usab ang gabii: Imong giandam ang kahayag
ug ang adlaw.
17 Gipahamutang mo ang tanang mga utlanan sa yuta: Ang panahon
sa ting-init ug katugnaw gibuhat mo.
18 ¶ Hinumdumi kini, nga ang kaaway nagpakaulaw, Oh Jehova, Ug
nga ang buangbuang nga katawohan nagpasipala sa imong ngalan.
19 Oh ayaw itugyan sa mga mananap nga ihalas ang kalag sa imong
tukmo: Ayaw hikalimti ang kinabuhi sa imong mga kabus sa walay katapusan.
20 Tahuron mo ang tugon; Kay ang mga dapit nga mangitngit sa
yuta napuno sa mga puloy-anan sa pagpanlupig.
21 Oh dili mo itugot nga ang gidaug-daug magabalik sa kaulawan:
Papagdayega ang mga kabus ug ang mga hangul sa imong ngalan.
22 Tumindog ka, Oh Dios, labani ang imong kaugalingong katungod:
Hinumdumi giunsa sa buangbuang nga tawo ang pagtamay kanimo sa tibook nga
adlaw.
23 Ayaw hikalimti ang tingog sa imong mga kabatok: Ang kasaba
niadtong mga mingtindog batok kanimo nagasaka sa kanunay.
CAPITLO 75
1 ¶ Magapasalamat kami kanimo, Oh Dios; Magapasalamat kami, tungod
kay haduol ang imong ngalan: Ang mga tawo nanagsugilon mahitungod sa imong
mga katingalahang buhat.
2 Sa diha nga hipalgan ko ang natudlong panahon, Magahukom ako
sa katul-id gayud.
3 Gilaglag ang yuta ug ang iyang mga pumoluyo didto: Ginapatindog
ko na ang mga haligi niini. (Selah)
4 Miingon ako sa mga mapahitason: Dili kamo magbuhat sa palabilabi;
Ug sa tawong dautan: Dili mo pagpatindogon ang sungay:
5 Dili ninyo pagpatindogon sa itaas ang inyong sungay; Dili kamo
managsulti nga pinagahi ang liog.
6 ¶ Kay dili gikan sa silangan, ni sa kasadpan, Ni gikan pa sa
habagatan, magagikan ang pagbayaw sa itaas.
7 Apan ang Dios mao ang maghuhukom: Pagapaubson niya ang usa,
ug pagabayawon niya ang usa.
8 Kay diha sa kamot ni Jehova adunay usa ka copa, ug ang vino
nagabula; Kini napuno sa mapait nga simbog, ug gikan niini magahowad siya:
Sa pagkamatuod ang mga nalug niana, pagati-tion sa tanang mga tawong dautan
sa yuta, ug pagaimnon nila.
9 Apan ako magamantala sa walay katapusan, Magaawit ako ug mga
pagdayeg sa Dios ni Jacob.
10 Pagabunggoon ko ang tanang mga sungay sa mga tawong dautan;
Apan ang mga sungay sa mga matarung pagabayawon sa itaas.
CAPITLO 76
1 ¶ Ang Dios ginaila sa Juda: Sa Israel daku ang iyang ngalan.
2 Sa Salem usab atua ang iyang tabernaculo, Ug ang iyang puloy-anan
atua sa Sion.
3 Didto gipamali niya ang mga udyong sa pana; Ang taming, ug
ang espada, ug ang gubat. (Selah
4 Mahimayaon ikaw ug halangdon, Gikan sa kabukiran sa pangayam.
5 Ang mga mabaskug sa kasingkasing gipangagawan, Sila nahinanok
sa ilang pagkatulog; Ug walay bisan usa sa mga tawong kusgan nga nakakaplag
sa ilang mga kamot.
6 Sa imong pagbadlong, Oh Dios ni Jacob, Silang duruha, ang carro
ug ang kabayo gipanghulog ngadto sa usa ka pagkatulog nga ikamatay.
7 ¶ Ikaw, bisan ikaw gayud, ang angay pagakahadlokan; Ug kinsa
man ang makabarug sa imong pagtan-aw sa diha nga sa makausa ikaw masuko?
8 Gikan sa langit gipadungog mo ang paghukom; Ang yuta nahadlok,
ug mihilum,
9 Sa diha nga ang Dios mobangon sa paghukom, Aron sa pagluwas
sa tanang mga maaghup sa yuta. (Selah
10 Sa pagkamatuod gayud ang kaligutgut sa tawo magadayeg kanimo:
Ang nahabilin sa imong kaligutgut imong igabakus sa ibabaw nimo.
11 Manaad, ug mamayad kamo kang Jehova nga inyong Dios: Padad-a
ug mga gasa kadtong tanan nga nanaglibut ngadto kaniya nga takus pagakahadlokan.
12 Pagaputlon niya ang espiritu sa mga principe: Siya mao ang
gikalisangan sa mga hari sa yuta.
CAPITLO 77
1 ¶ Sa akong tingog motu-aw ako sa Dios, Bisan ngadto sa Dios uban
sa akong tingog; ug siya magapatalinghug kanako.
2 Gipangita ko ang Ginoo sa adlaw sa akong kalisdanan: Akong
gituy-od ang akong kamot sa kagabhion, ug wala maluya; Ang akong kalag
nagdumili nga pagalipayon.
3 Nahinumdum ako sa Dios, ug walay paghilum sa pag-ampo: Nag-agulo
ako, ug nalumos ang akong espiritu. (Selah)
4 Ikaw nagapugong sa akong mga mata nga nagatan-aw: Tungod sa
hilabihan ko nga kalibog, wala ako makasulti.
5 Gipalandong ko ang mga adlaw sa daang panahon, Ang mga katuigan
sa mga panahon sa kakaraanan.
6 Nahanumdum ako sa akong awit sa kagabhion: Nagpakigsulti ako
sa akong kaugalingong kasingkasing; Ug ang akong espiritu naghimo ug masingkamoton
nga pagsusi.
7 Magasalikway ba ang Ginoo sa walay katapusan? Ug dili na ba
siya magmaloloy-on?
8 Natiti na ba ang iyang mahigugmaong-kalolot sa walay katapusan?
Natapus na ba niya sa iyang saad sa walay katapusan?
9 Nahakalimot na ba ang Dios sa pagkamaloloy-on? Gilukban na
ba niya sa iyang kasuko ang iyang mga malomong kalooy? (Selah)
10 Ug ako miingon: Kini mao ang akong kasakitan; Apan mahinumdum
ako sa mga tuig sa toong kamot sa Hataas Uyamut.
11 ¶ Akong pagasaysayon ang mga buhat ni Jehova; Kay akong pagahinumduman
ang imong mga kahibulongan sa kakaraanan.
12 Magapamalandong usab ako sa tanan mong mga buhat, Ug magayamyam
ako sa tanan nga imong gihimo.
13 Ang imong dalan, Oh Dios, anaa sa balaang puloy-anan: Kinsa
ba ang daku nga dios nga sama sa Dios?
14 Ikaw mao ang Dios nga nagabuhat ug mga katingalahan: Gipahayag
mo sa mga katawohan ang imong kusog.
15 Sa imong bukton giluwas mo ang imong katawohan, Ang mga anak
ni Jacob ug ni Jose. (Selah)
16 Ang katubigan nakakita kanimo, Oh Dios; Ang katubigan nakakita
kanimo, sila nangahadlok: Ang mga kahiladman usab nangurog.
17 Ang mga dag-um nanagyabo ug tubig; Ang mga langit nanagpadalugdog:
Ang imong mga udyong usab mingpanaw sa halayong dapit.
18 Diha sa mga alimpulos ang tingog sa imong dalugdog; Ang mga
kilat minghayag sa kalibutan: Ang yuta mikurog ug miuyog.
19 Diha sa dagat ang imong dalan, Ug ang imong mga alagianan
diha sa dagkung mga tubig, Ug ang imong mga tunob wala maila.
20 Gimandoan mo ang imong katawohan sama sa usa ka panon sa carnero,
Pinaagi sa kamot ni Moises ug ni Aaron.
CAPITLO 78
1 ¶ Patalinghugi, Oh akong katawohan, ang akong Kasugoan: Ikiling
ninyo ang inyong mga igdulungog sa mga pulong sa akong baba.
2 Pagabukhon ko ang akong baba sa usa ka sambingay; Magasulti
ako ug mga butang nga tinipigan sa kakaraanan,
3 Nga among nabati ug hingbaloan, Ug gisugilon kanamo sa among
mga amahan.
4 Dili kami magatago kanila gikan sa ilang mga anak, Sa pagsugilon
sa kaliwatan nga umalabut sa mga pagdayeg ni Jehova, Ug sa iyang kusog,
ug sa iyang katingalahang mga buhat nga iyang gihimo.
5 Kay siya nagtukod ug usa ka pagpamatuod kang Jacob, Ug nagbutang
ug usa ka Kasugoan sa Israel. Nga gisugo niya ang among mga Amahan, Nga
sila igapahibalo nila sa ilang mga anak;
6 Aron ang kaliwatan nga umalabut mahibalo kanila, bisan ang
mga anak nga mangatawo pa; Nga mobangon ug magasugilon niini sa ilang mga
anak,
7 Aron nga ibutang nila ang ilang paglaum sa Dios. Ug dili mahakalimot
sa mga buhat sa Dios, Kondili magabantay sa iyang mga sugo,
8 Ug dili unta sila mahisama sa ilang mga amahan, Usa ka malalison
ug masukihon nga kaliwatan; Usa ka kaliwatan nga wala magtulid sa ilang
kasingkasing, Ug kinsang espiritu wala magmatinumanon sa Dios.
9 ¶ Ang mga anak ni Ephraim, sanglit nasangkap sa hinagiban, ug
nanagdala ug mga pana, Mingtalikod sila sa adlaw sa gubat.
10 Wala nila pagbantayi ang tugon sa Dios, Ug nagdumili sa paglakaw
sa iyang Kasugoan;
11 Ug nahakalimot sila sa iyang mga binuhatan, Ug sa iyang mga
katingalahang buhat nga iyang gipakita kanila.
12 Mga butang nga kahibulongan iyang gibuhat sa mga pagtan-aw
sa ilang mga amahan, Didto sa yuta sa Egipto. sa kapatagan sa Soan.
13 Gibahin niya ang dagat, ug iyang gipalatas sila; Ug iyang
gipatindog ang mga tubig ingon sa usa ka pinundok.
14 Sa adlaw usab gimandoan niya sila pinaagi sa usa ka panganod,
Ug sa tibook nga gabii pinaagi sa usa ka kahayag sa kalayo.
15 Gipikas niya ang mga pangpang sa kamingawan, Ug gipainum niya
sila sa madagayaon ingon nga gikan sa mga kahiladman.
16 Gikan sa mga pangpang usab mipabul-og siya ug mga tubod sa
tubig, Ug gipaagay niya ang mga tubig ingon sa mga suba.
17 Apan bisan pa niini, nanagpadayon sila sa pagpakasala batok
kaniya, Aron sa pagsukol batok sa Hataas Uyamut didto sa kamingawan.
18 Ug ilang gitintal ang Dios sa ilang kasingkasing Sa pagpangayo
ug makaon sumala sa ilang tinguha.
19 Oo, mingsulti sila batok sa Dios; Sila ming-ingon: Arang ba
ang Dios makatagana ug usa ka lamesa dinhi sa kamingawan?
20 Ania karon, siya misuntok sa bato, sa pagkaagi nga ang mga
tubig mingbaha, Ug ang mga sapa mingsalanap; Arang ba usab siya makahatag
ug tinapay? Makatagana ba siya ug unod alang sa iyang katawohan?
21 Busa si Jehova nakadungog, ug naligutgut; Ug gipasilaub ang
usa ka kalayo batok kang Jacob, Ug ang kasuko usab misaka batok sa Israel;
22 Tungod kay sila wala motoo sa Dios, Ug wala mosalig sa iyang
kaluwasan.
23 Bisan pa niana, iyang gisugo ang kalangitan sa itaas, Ug gibuksan
niya ang mga pultahan sa langit;
24 Ug iyang gipaulan ang mana aron kan-on nila, Ug naghatag kanila
ug makaon gikan sa langit.
25 Ang tawo mikaon sa tinapay sa makagagahum: Siya nagpadala
kanila ug kalan-on sa pagkabusog.
26 Iyang gipahuros ang hangin sa timogan diha sa kalangitan;
Ug pinaagi sa iyang gahum iyang gimandoan ang hangin sa habagatan.
27 Iyang gipaulan usab kanila ang unod ingon sa abug, Ug mga
langgam nga pak-an ingon sa balas sa kadagatan;
28 Ug kini iyang gipatugpa sa kinataliwad-an sa ilang campo,
Sa maglibut sa ilang mga puloy-anan.
29 Busa nangaon sila ug nangabusog kaayo; Ug gihatag niya ang
ilang kaugalingong tinguha.
30 Wala kuhaa gikan kanila kadtong ilang gitinguha, Ang ilang
kalan-on diha pa sa ilang mga baba,
31 Sa diha nga ang kaligutgut sa Dios misaka batok kanila, Ug
gipatay ang mga labing supang kanila, Ug gilaglag ang mga batan-on sa Israel.
32 Bisan pa niini sila nanagpakasala gihapon, Ug wala managpanoo
sa iyang mga katingalahang buhat.
33 Busa giut-ut niya ang ilang mga adlaw sa kakawangan, Ug ang
ilang mga tuig sa mga kalisang.
34 Sa diha nga iyang gipatay sila, unya sila nanagpangita sa
Dios; Ug mingbalik sila ug nanagpangita nga masingkamoton sa Dios.
35 Ug sila nahinumdum nga ang Dios mao ang ilang bato, Ug ang
Hataas Uyamut nga Dios mao ang ilang mamamawi.
36 Apan ilang giulo-ulohan siya pinaagi sa ilang baba, Ug sa
ilang dila sila nanagbakak kaniya.
37 Kay ang ilang mga kasingkasing wala matul-id uban kaniya,
Ni magmatinumanon sila sa iyang tugon.
38 Apan siya, sanglit maloloy-on, nagpasaylo sa ilang kasal-anan,
ug wala niya paglaglaga sila: Oo, sa nakadaghan gipahilayo niya ang iyang
kaligutgut, Ug wala niya pagpukawa ang bug-os niyang kasuko.
39 Ug nahinumdum siya nga sila mga unod lamang, Usa ka hangin
nga lumalabay lamang ug dili na magabalik.
40 ¶ Unsang pagkasubsob nga sila mingsukol kaniya didto sa kamingawan,
Ug mingpasubo kaniya didto sa kamingawan!
41 Ug mingbalik sila pag-usab ug ilang gitintal ang Dios, Ug
minghagit sa Maputli sa Israel.
42 Wala nila hinumdumi ang iyang kamot, Ni ang adlaw sa iyang
pagtubos kanila gikan sa kabatok;
43 Giunsa niya sa pagpakita sa iyang mga ilhanan didto sa Egipto,
Ug sa iyang mga katingalahan didto sa kapatagan sa Soan,
44 Ug naghimo nga dugo sa ilang mga suba, Ug sa ilang kasapaan,
aron sila dili makainum.
45 Gipadala niya sa taliwala nila ang mga panon sa langaw, nga
minglamoy kanila; Ug mga baki nga minglaglag kanila.
46 Iyang gihatag usab ang ilang mga abut ngadto sa mga hantatawo,
Ug ang ilang mga kahago ngadto sa mga dulon.
47 Iyang gilaglag ang ilang kaparrasan pinaagi sa ulan-nga-yelo,
Ug ang ilang mga sicomoro pinaagi sa yelo.
48 Gitugyan niya usab ang ilang kahayupan ngadto sa ulan-nga-yelo,
Ug ang ilang mga panon sa carnero sa mainit nga mga liti.
49 Iyang gipadala sa ibabaw nila ang kabangis sa iyang kaligutgut,
Kasuko, ug kapungot, ug kasamok, Usa ka panon sa mga manolonda nga dautan.
50 Nagbuhat siya ug usa ka dalan alang sa iyang kasuko; Wala
niya sayloi ang ilang mga kalag gikan sa kamatayon, Kondili nga iyang gitugyan
ang ilang mga kinabuhi sa kamatay,
51 Ug gipamatay ang tanang mga panganay didto sa Egipto, Ang
mga inunahan sa ilang kusog didto sa balong-balong ni Ham.
52 Apan iyang gipagula ang iyang kaugalingong katawohan sama
sa mga carnero, Ug iyang gitultolan sila didto sa kamingawan sama sa usa
ka panon.
53 Ug iyang gimandoan sila nga walay kabilinggan, sa pagkaagi
nga sila wala mangahadlok; Apan ang dagat milumos sa ilang mga kaaway.
54 Ug iyang gidala sila ngadto sa utlanan sa iyang balaang puloy-anan,
Niining bukira nga gidaug sa iyang toong kamot.
55 Gipapahawa usab niya ang mga nasud gikan sa ilang atubangan,
Ug iyang gibahinbahin sila alang sa usa ka panulondon pinaagi sa mga utlanan,
Ug gipapuyo niya sa ilang mga balong-balong ang mga banay sa Israel.
56 Bisan pa niini, ilang gitintal ug mingsukol sila batok sa
Hataas Uyamut nga Dios, Ug wala sila managbantay sa iyang mga pagpamatuod;
57 Kondili mingbalik sila, ug nanagmabudhion sila sama sa ilang
mga amahan: Mingtipas sila sama sa usa ka limbongan nga pana.
58 Kay ilang gihagit siya sa pagkasuko tungod sa ilang mga hatagas
nga dapit, Ug ilang gipaabugho siya tungod sa ilang mga larawan nga linilok.
59 Sa diha nga kini nadungog sa Dios, siya nasuko, Ug sa hilabihan
gayud giayran niya ang Israel;
60 Busa gibiyaan niya ang tabernaculo sa Shilo, Ang balong-balong
nga gibutang niya sa taliwala sa mga tawo;
61 Ug gitugyan niya ngadto sa pagkabinihag ang iyang kusog, Ug
ang iyang himaya ngadto sa kamot sa kabatok.
62 Gitugyan usab niya ang iyang katawohan ngadto sa espada, Ug
naligutgut siya batok sa iyang panulondon.
63 Ang kalayo milamoy sa ilang mga batan-on nga lalake; Ug ang
ilang mga ulay walay mga alawiton sa kaminyoon.
64 Ang ilang mga sacerdote nangapukan pinagi sa espada; Ug ang
ilang mga balo nga babaye wala managminatay.
65 Unya nahigmata ang Ginoo ingon sa usa nga gikan sa paghikatulog,
Sama sa usa ka kusgan nga tawo nga nagasinggit tungod sa pag-agda sa vino.
66 Ug iyang gilaglag ang iyang mga kabatok sa likod: Iyang gibutang
sila sa usa ka pagkatalamayon nga dayon.
67 Labut pa, iyang gisalikway ang balong-balong ni Jose, Ug wala
pilia ang banay ni Ephraim,
68 Kondili gipili ang banay ni Juda, Ang bukid sa Sion nga iyang
gihigugma.
69 Ug gitukod niya ang iyang balaang puloy-anan sama sa mga kahitas-an,
Sama sa yuta na iyang gitukod sa walay katapusan.
70 Siya nagpili usab kang David nga iyang alagad, Ug nagkuha
kaniya gikan sa mga toril sa carnero:
71 Gikan sa pagsunod sa mga carnero nga baye nga adunay mga gagmay,
iyang gidala siya, Aron mahimong magbalantay kang Jacob nga katawohan niya,
ug sa Israel nga iyang panulondon.
72 Mao nga siya ang magbalantay nila sumala sa katul-id sa iyang
kasingkasing, Ug gimandoan niya sila pinaagi sa pagkabatid sa iyang mga
kamot.
CAPITLO 79
1 ¶ Oh Dios, ang mga nasud mingdangat nganhi sa imong panulondon;
Ang imong balaan nga templo ilang gipasipad an; Gibutang nila ang Jerusalem
sa mga pinundok.
2 Gipakaon nila sa kalanggaman sa kalangitan ang mga lawas nga
nangamatay sa imong mga alagad, Ang unod sa imong mga balaan, ngadto sa
mga mananap sa yuta.
3 Ilang giula ang ilang dugo sama sa tubig nga naglibut sa Jerusalem;
Ug walay bisan kinsa nga minglubong kanila.
4 Nahimo kaming usa ka talamayon sa among isigkatawo, Usa ka
yubitonon ug kataw-anan kanila nga nanaglibut kanamo.
5 Hangtud anus-a ba, Oh Jehova? maaligutgut ka sa walay katapusan?
Magasiga ba ang imong pangabugho sama sa kalayo?
6 ¶ Ibubo ang imong kaligutgut ibabaw sa mga nasud nga wala makaila
kanimo, Ug ibabaw sa mga gingharian nga wala managsangpit sa imong ngalan.
7 Kay ilang gilamoy si Jacob; Ug ilang gilumpag ang iyang puloyanan.
8 Ayaw hinumdumi batok kanamo ang mga kasal-anan sa among mga
amahan: Sa madali ipasugat kami sa imong malomong kalooy; Kay kami gipaubos
na gayud kaayo.
9 Tabangi kami, Oh Dios, sa among kaluwasan, tungod sa himaya
sa imong ngalan; Ug luwasa kami, ug palaa ang among mga sala tungod sa
imong ngalan.
10 Nganong manag-ingon ang mga nasud: Hain ba ang ilang Dios?
Itugot nga ang pagbalus sa dugo sa imong mga alagad nga ilang giula Mahibaloan
sa mga nasud sa among mga pagtan-aw.
11 Modangat unta sa atubangan nimo ang pagpanghupaw sa mga binilanggo:
Sumala sa pagkadaku sa imong kagahum bantayi kadtong mga natudlo sa kamatayon;
12 Ug ulii ang among mga isigkatawo sa pito ka pilo ngadto sa
ilang sabakan Sa ilang pagpasipala nga ilang gipakaulaw kanimo, Oh Ginoo.
13 Busa kami nga imong katawohan ug mga carnero sa imong sibsibanan
Magahatag kanimo sa mga pasalamat sa walay katapusan: Among igapasundayag
ang imong mga pagdayeg sa tanang mga kaliwatan.
CAPITLO 80
1 ¶ Patalinghugi, Oh Magbalantay sa Israel, Ikaw nga nagamando kang
Jose sama sa usa ka panon sa mga carnero; Ikaw nga nagalingkod ibabaw sa
querubin, magpasidlak ikaw.
2 Pakuwa ang imong kagahum sa atubangan ni Ephraim ug ni Benjamin
ug ni Manases, Ug umari ka aron sa pagluwas kanamo.
3 Pabalika kami, Oh Dios; Ug pasidlaka ang imong nawong, ug kami
mamaluwas.
4 Oh Jehova, Dios sa mga panon, Hangtud anus-a ba ikaw masuko
batok sa pag-ampo sa imong katawohan?
5 Imong gipakaon sila sa tinapay sa mga luha, Ug gihatagan mo
sila ug mga luha nga pagaimnon sa hilabihan nga pagkadaghan.
6 Gihimo mo kami nga usa ka pagkabingkil sa among mga isigkatawo;
Ug ang among mga kaaway nanagpangatawa sa taliwala sa ilang kaugalingon.
7 Pabalika kami, Oh Dios sa mga panon; Ug pasidlaka ang imong
nawong, ug kami mamaluwas.
8 ¶ Ikaw nagdala ug usa ka parras gikan sa Egipto: Gipapahawa
mo ang mga nasud, ug gitanum mo kini.
9 Nag-andam ka ug dapit sa atubangan niini, Ug gipatidlum ang
iyang gamut niini, ug napuno ang yuta.
10 Ang kabukiran gitabonan sa landong niini; Ug ang mga balagon
niini maingon sa mga cedro sa Dios.
11 Ug mingkaylap ang mga sanga niini ngadto sa dagat, Ug ang
mga udlot niini ngadto sa Suba.
12 Ngano man nga gipukan mo ang mga kuta niini, Sa pagkaagi nga
ang tanan nga managpanlabay sa dalan mamupo niana?
13 Ang baboy nga ihalas nga gikan sa kakahoyan magapang-it niana,
Ug ang mga mananap nga ihalas sa kapatagan magakaon niana.
14 Bumalik ka, nagahangyo kami kanimo, Oh Dios sa mga panon.
Sud-onga gikan sa langit, ug tanawa, ug du-awa kining parrasa,
15 Ug ang harog nga gitanum sa imong toong kamot, Ug ang sanga
nga imong gipalig-on alang sa imong kaugalingon.
16 Kini nasunog sa kalayo, naputol kini: Sila nangamatay tungod
sa pagbadlong sa imong nawong.
17 Itapion ang imong kamot ibabaw sa tawo sa imong toong kamot,
Ibabaw sa anak sa tawo nga imong gipalig-on alang sa imong kaugalingon.
18 Mao kini nga kami dili magabalik gikan kanimo: Banhawon mo
kami, ug kami magatawag sa imong ngalan.
19 Pabalika kami, Oh Jehova nga Dios sa mga panon; Pasidlaka
ang imong nawong, ug kami mamaluwas.
CAPITLO 81
1 ¶ Pag-awit sa makusog ngadto sa Dios nga atong kusog: Sa Dios ni
Jacob managsinggit kamo ug usa ka kagahub sa kalipay.
2 Pagpatugbaw ug usa ka awit, ug dad-a nganhi ang gagmayng tambor,
Ang mananoy nga alpa uban ang salterio.
3 Huypa ang trompeta sa bagong bulan, Sa bulan nga takdul, sa
atong adlaw sa fiesta.
4 Kay kini maoy usa ka kabalaoran alang sa Israel, Unsa ka tulomanon
sa Dios ni Jacob.
5 Iyang gitudlo kini kang Jose alang sa pagpamatuod, Sa diha
nga migula siya gikan sa yuta sa Egipto, Diin hibatian ko ang usa ka sinultihan
nga wala ko masabut.
6 Gikuha ko ang iyang abaga gikan sa palas-anon: Ang iyang mga
kamot gipagawas gikan sa alat.
7 Sa kasamok ikaw misangpit, ug ako nagluwas kanimo; Gitubag
ko ikaw sa dapit nga natago sa dalugdog; Nasulayan ko ikaw didto sa katubigan
sa Meriba. (Selah)
8 ¶ Patalinghug, Oh akong katawohan, ug ako magapamatuod kanimo:
Oh Israel, kong ikaw magapatalinghug unta kanako!
9 Dili ka magbaton ug lain nga dios diha kanimo; Ni magsimba
ka sa bisan unsang dumuloong nga dios.
10 Ako mao si Jehova nga imong Dios, Nga nagkuha kanimo gikan
sa yuta sa Egipto: Ngangha pagdaku ang imong baba, ug pagapun-on ko kini.
11 Apan ang akong katawohan wala magpatalinghug sa akong tingog;
Ug ang Israel dili buot kanako.
12 Busa gipasagdan ko sila sa kagahi sa ilang kasingkasing, Aron
sila managlakaw sa ilang kaugalingong mga tambag.
13 Oh, nga magpatalinghug lamang unta ang akong katawohan kanako,
Aron ang Israel maglakaw unta sa akong mga dalan!
14 Sa madali akong pagalaglagon ang ilang mga kaaway, Ug mosumbalik
ang akong kamot batok sa ilang mga kabatok.
15 Ang mga magdudumot kang Jehova managpasakup unta kaniya: Apan
ang panahon nila magapadayon sa walay katapusan.
16 Siya magpakaon usab kanila sa labing matambok sa trigo; Ug
sa dugos nga gikan sa bato pagatagbawon ko ikaw.
CAPITLO 82
1 ¶ Ang Dios nagatindog sa katilingban sa Dios; Sa taliwala sa mga
dios nagahukom siya.
2 Hangtud anus-a ba magahukom kamo nga walay katul-id, Ug palabihon
ang pagkatawo sa mga dautan? (Selah)
3 Labani ang kabus ug ang mga ilo: Buhata ang justicia sa mga
sinakit ug sa makalolooy.
4 Tabangan mo ang mga kabus ug ang mga hangul: Luwasa sila gikan
sa mga kamot sa dautan.
5 Sila wala manghibalo, ni makasabut sila; Magalakaw sila ngadto
ug nganhi sa kangitngitan: Ang tanang mga patukoranan sa yuta nangauyog.
6 ¶ Ako miingon: Kamo mao ang mga dios, Ug kamong tanan mga anak
sa Hataas Uyamut.
7 Apan bisan pa niini kamo mangamatay sama sa mga tawo, Ug mangapukan
sama sa usa sa mga principe.
8 Tumindog ka, Oh Dios, hukmi ang yuta; Kay ikaw magapanunod
sa tanang mga nasud.
CAPITLO 83
1 ¶ Oh Dios, ayaw pagpakahilum: Ayaw pagpakahilum, ug ayaw paghunong,
Oh Dios.
2 Kay, ania karon, ang imong mga kaaway nagahimo ug usa ka kaguliyang;
Ug sila nga nanagdumot kanimo mingpatuyhakaw sa ulo.
3 Batok sa imong katawohan nanaghimo sila sa pagtambag nga malimbongon,
Ug sa tingub nanagsabut-sabut sila sa pagpakitambag batok sa imong mga
gitagoan.
4 Nanag-ingon sila: Umari kamo, ug putlon ta sila gikan sa pagkanasud;
Aron dili na handumon ang ngalan nga Israel.
5 Kay sa tingub nanagsabut sila pag-usa sa usa ka kabubut-on;
Batok kanimo sila nanagbuhat ug pakigsaad:
6 Ang mga balong-balong sa mga Edomhanon ug sa mga Ismaelhanon;
Sa Moab, ug sa mga Agarhanon;
7 Sa Gebal ug sa Ammon ug sa Amalek; Sa Filistia uban sa mga
pumoluyo sa Tiro:
8 Ingon usab ang Asiria miipon kanila; Sila mingtabang sa mga
anak ni Lot. (Selah)
9 ¶ Buhata kanila ang ingon sa gibuhat mo ngadto sa Madian, Ingon
sa kang Sisara, ingon sa kang Jabin, didto sa suba sa Cison;
10 Nga nangamatay didto sa Endor, Nga nangahimong pundok sa kinalibang
alang sa yuta.
11 Himoa ang ilang mga harianon nga ingon kang Oreb ug kang Seeb;
Oo, ang tanan nilang mga principe nga sama kang Seba ug kang Zalmuna;
12 Nga nanag-ingon: Panag-iyahon ta sa atong kaugalingon Ang
mga puloy-anan sa Dios.
13 Oh Dios ko, himoa sila sama sa abug sa alimpulos; Ingon sa
mga tuod sa balili sa atubangan sa hangin.
14 Ingon sa kalayo nga nagasunog sa kalasangan, Ug ingon sa siga
nga nagasunog sa kabukiran,
15 Busa lutosa sila pinaagi sa imong unos, Ug lisanga sila pinaagi
sa imong bagyo.
16 Pun-a ang ilang mga nawong sa kalibog, Aron managpangita sila
sa imong ngalan, Oh Jehova.
17 Ibutang sila sa kaulawan ug kagubtanan sa pagkaluya sa walay
katapusan; Oo, liboga sila ug pasagdi nga mangamatay;
18 Aron sila makaila nga ikaw lamang, kansang ngalan mao si Jehova,
Ikaw lamang ang Hataas Uyamut ibabaw sa tibook nga yuta.
CAPITLO 84
1 ¶ Pagka-hiligugmaon gayud sa imong mga tabernaculo, Oh Jehova sa
mga panon!
2 Ang akong kalag gihidlaw, oo, ngani nangandoy pa sa mga sawang
ni Jehova; Ang akong kasingkasing ug ang akong unod nanagsinggit nga malipayon
ngadto sa Dios nga buhi.
3 Oo, ang langgam nga gorion nakakaplag ug usa ka salag, Ug ang
sayaw, alang sa iyang kaugalingong salag, diin didto ibutang niya ang iyang
mga kuyabog, Bisan ang imong mga halaran, Oh Jehova sa mga panon, Hari
ko, ug Dios ko.
4 Bulahan sila nga nanagpuyo sa imong balay: Sa gihapon managdayeg
sila kanimo. Selah
5 Bulahan ang tawo nga kanimo anaa ang iyang kalig-on; Kinsang
kasingkasing anaa ang mga dalan ngadto sa Sion.
6 Sa nagalakaw sila latas sa walog sa Paghilak, ilang gihimo
kini nga dapit sa mga tuboran; Oo, ang ulan nga sayo nagalukop niini sa
mga panalangin.
7 Nanagpanlakaw sila gikan sa kalig-on paingon ngadto sa kaligon;
Tagsatagsa kanila mangatubang sa Dios sa Sion.
8 ¶ Oh Jehova nga Dios sa mga panon, patalinghugi ang akong pag-ampo;
Patalinghugi, Oh Dios ni Jacob. Selah
9 Ania karon, Oh Dios nga among taming, Ug sud-onga ang nawong
sa imong dinihog.
10 Kay ang usa ka adlaw sa imong mga sawang labi pang maayo kay
sa usa ka libo nga sa gawas kanila. Palabihon ko ang pagkamagbalantay sa
pultahan sa balay sa akong Dios, Kay sa pagpuyo sa mga balong-balong sa
mga kadautan.
11 Kay si Jehova nga Dios, mao ang adlaw ug ang taming: Si Jehova
mohatag sa gracia ug himaya; Walay bisan unsa nga maayo nga itungina niya
niadtong mga nanaglakaw sa pagkamatarung.
12 Oh Jehova sa mga panon, Bulahan ang tawo nga magasalig kanimo.
CAPITLO 85
1 ¶ Oh Jehova, ikaw nagmapuanguron sa imong yuta; Imong gipapauli
ang pagkabinihag ni Jacob.
2 Gipasaylo mo ang kasal-anan sa imong katawohan; Imong gitabonan
ang tanan nga sala nila. Selah.
3 Gisalikway mo ang tanan nimong kaligutgut; Milingiw ka gikan
sa kabangis sa imong kapungot;
4 Bumalik ka kanamo, Oh Dios sa among kaluwasan, Ug pahunonga
na ang imong kaligutgut nganhi kanamo.
5 Masuko ba ikaw kanamo sa walay katapusan? Palungtaron mo ba
diay ang imong kaligutgut ngadto sa tanang mga kaliwatan?
6 Dili mo ba kami hatagan ug kinabuhi pag-usab, Aron ang imong
katawohan managkalipay diha kanimo?
7 Ipakita kanamo, Oh Jehova, ang imong mahigugmaong-kalolot,
Ug ihatag kanamo ang imong kaluwasan.
8 ¶ Magapatalinghug ako sa igasulti ni Jehova nga Dios; Kay siya
magasulti ug pakigdait sa iyang katawohan, ug sa iyang mga balaan: Apan
ayaw sila pabalika pag-usab sa binuang,
9 Sa pagkamatuod gayud haduol ang iyang kaluwasan kanila nga
adunay kahadlok kaniya, Aron magapabilin ang himaya dinhi sa atong yuta.
10 Ang kalooy ug ang kamatuoran nanagkatagbo; Ang pagkamatarung
ug ang pakigdait nanaghinalokay sa usa ug usa.
11 Ang kamatuoran mogitib gikan sa yuta; Ug ang pagkamatarung
magasudong gikan sa langit;
12 Oo, si Jehova mohatag niadtong maoy maayo; Ug ang atong yuta
mohatag sa iyang bunga.
13 Ang pagkamatarung mouna sa paglakaw kaniya, Ug ang iyang mga
lakang buhaton niya nga dalan nga pagalaktan.
CAPITLO 86
1 ¶ Ipaduko ang imong igdulungog, Oh Jehova, ug tubaga ako; Kay ako
kabus ug hangul.
2 Bantayi ang akong kalag; kay ako diosnon man: Oh ikaw nga Dios
ko, luwasa kining imong alagad nga nagasalig kanimo.
3 Magmaloloy-on ka kanako, Oh Ginoo; Kay kanimo nagatu-aw ako
sa tibook nga adlaw.
4 Lipaya ang kalag sa imong alagad; Kay kanimo, Oh Ginoo, ginabayaw
ko ang akong kalag.
5 Kay ikaw, Oh Ginoo, maayo man, ug andam sa pagpasaylo, Ug madagayaon
sa mahigugmaong-kalolot alang niadtong tanan nga nanagsapit kanimo.
6 Patalinghugi, Oh Jehova, ang akong pag-ampo; Ug pamatii ang
tingog sa akong mga pangaliyupo.
7 Sa adlaw sa akong kaguol magasangpit ako kanimo; Kay ikaw magatubag
kanako.
8 ¶ Oh Ginoo, walay bisan kinsa nga sama kanimo sa taliwala sa
mga dios; Ni may mga buhat nga sama sa imong mga buhat.
9 Ang tanang mga nasud nga imong gibuhat moanhi, ug mosimba sa
atubangan mo, Oh Ginoo; Ug sila managhimaya sa imong ngalan.
10 Kay ikaw daku, ug nagabuhat sa mga katingalahang butang: Ikaw
lamang ang Dios.
11 Tudloi ako sa imong dalan, Oh Jehova; ako magalakaw sa imong
kamatuoran: Bug-osa ang akong kasingkasing sa pagkahadlok sa imong ngalan.
12 Pagadayegon ko ikaw, Oh Ginoo nga Dios ko, uban sa bug-os
ko nga kasingkasing; Ug pagahimayaon ko ang imong ngalan sa walay katapusan.
13 Kay daku ang imong mahigugmaong-kalolot nganhi kanako; Ug
giluwas mo ang akong kalag gikan sa Sheol nga labing halalum.
14 Oh Dios, ang mga palabilabihon mingtindog batok kanako, Ug
usa ka pundok sa mga tawo nga malupigon nanagpangita sa akong kalag, Ug
ikaw wala nila ibutang sa atubangan nila.
15 Apan ikaw, Oh Ginoo, mao ang Dios nga maloloy-on ug puno sa
gracia, Mahinay sa kasuko ug madagayaon sa mahigugmaong-kalolot ug sa kamatuoran.
16 Oh lingia ako, ug malooy ka kanako. Ihatag ang imong kalig-on
sa imong ulipon, Ug luwasa ang anak nga lalake sa imong ulipon nga babaye.
17 Ipakita kanako ang usa ka timaan alang sa maayo, Aron sila
nga nanagdumot kanako makakita niini, ug maulawan sila, Tungod kay ikaw,
Jehova, nagtabang kanako, ug naglipay kanako.
CAPITLO 87
1 ¶ Ang iyang patukoranan anaa sa mga bukid nga balaan.
2 Nahigugma si Jehova sa mga ganghaan sa Sion Labaw pa kay sa
tanang mga puloy-anan ni Jacob.
3 Mga butang nga mahimayaon mao ang gihisgutan tungod kanimo,
Oh ciudad sa Dios. Selah
4 ¶ Akong pagahisgutan si Rahab ug ang Babilonia ingon sa taliwala
kanila nga nanagpakaila kanako: Ania karon, ang Filistia, ug ang Tiro,
uban ang Etiopia: Kini siya natawo didto.
5 Oo, mahitungod sa Sion igaingon: Kini siya ug kadto siya natawo
didto kaniya; Ug ang Hataas Uyamut sa iyang kaugalingon maoy magapalig-on
kaniya.
6 Si Jehova magaisip, sa diha nga magasulat siya sa mga katawohan,
Kini siya natawo didto. Selah
7 Kadtong mga nanag-awit ug ingon man ang mga nanagsayaw manag-ingon:
Ang tanan ko nga mga tuboran anaa kanimo.
CAPITLO 88
1 ¶ Oh Jehova, ang Dios sa akong kaluwasan, Sa adlaw ug gabii nagatu-aw
ako sa atubangan mo.
2 Padangata ang akong pag-ampo nganha sa imong presencia; Ikiling
ang imong igdulungog sa akong pagtu-aw.
3 Kay ang akong kalag napuno sa mga kagul-anan, Ug ang akong
kinabuhi nagapahaduol na ngadto sa Sheol.
4 Naisip na ako nga uban niadtong nanganaug ngadto sa lubnganan;
Ako ingon sa usa ka tawo nga walay makatabang,
5 Sinalikway sa taliwala sa mga minatay, Sama sa gipatay nga
nagahay-ad diha sa lubnganan, Nga dili na gayud nimo hinumduman, Ug sila
giputol gikan sa imong kamot.
6 Gipahigda mo ako sa labing halalum nga gahong, Sa mga mangitngit
nga dapit, sa mga kahiladman.
7 Ang imong kaligutgut midat-og kanako sa hilabihan gayud, Ug
gisakit mo ako pinaagi sa tanan mong mga balud. (Selah
8 Gipahilayo mo gikan kanako ang akong mga kaila, Imong gihimo
ako nga dulumtanan ngadto kanila: Nabilanggo ako, ug dili ako arang makagula.
9 Ang akong mga mata nangloy tungod sa akong kasakit: Nagasangpit
ako kanimo sa matag-adlaw, Oh Jehova; Akong gibayaw ang akong mga kamot
nganha kanimo.
10 ¶ Pagabuhaton mo ba ang mga katingalahan sa mga minatay? Mobangon
ba sila nga mga nangamatay ug magadayeg kanimo? (Selah
11 Igapahayag ba ang imong mahigugmaong-kalolot didto sa lubnganan?
Kun ang imong pagkamatinumanon diha sa Pagkalaglag?
12 Pagailhon ba ang imong mga katingalahan diha sa kangitngitan?
Ug ang imong pagkamatarung didto sa yuta sa pagkalimot?
13 Apan kanimo, Oh Jehova, nagatu-aw ako; Ug sa pagkabuntag ang
akong pag-ampo modangat sa atubangan mo.
14 Ngano, Oh Jehova, nga ginasalikway mo ang akong kalag? Nganong
gitagoan mo ang imong nawong gikan kanako?
15 Ako gisakit ug andam na sa kamatayon sukad pa sa akong pagkabatan-on
hangtud karon: Samtang nagaantus ako sa imong mga kalisang, nagpuyo ako
nga natugaw.
16 Sa ibabaw nako miagi ang imong makalilisang nga kaligutgut;
Ang imong mga pagkamakalilisang mingputol kanako.
17 Minglibut sila kanako sama sa tubig sa tibook nga adlaw; Minglikus
sila kanako sa tingub.
18 Hinigugma ug higala imong gipahilayo gikan kanako, Ug ang
akong kaila ngadto sa kangitngitan.
CAPITLO 89
1 ¶ Magaawit ako mahitungod sa mahigugmaong-kalolot ni Jehova sa walay
katapusan: Pinaagi sa akong baba igapadayag ko ang imong pagka-matinumanon
sa tanang mga kaliwatan.
2 Kay miingon ako: Ang kalooy pagatukoron sa walay katapusan;
Sa maong mga kalangitan ang imong pagkamatinumanon igapahamutang.
3 Gibuhat ko ang tugon uban sa akong pinili, Nanumpa ako kang
David nga akong alagad:
4 Pagalig-onon ko ang imong kaliwat sa walay katapusan, Ug tukoron
ko ang imong trono ngadto sa tanang mga kaliwatan. (Selah)
5 ¶ Ug ang kalangitan magadayeg sa imong mga katingalahan, Oh
Jehova; Ang imong pagkamatinumanon usab diha sa katilingban sa mga balaan.
6 Kay kinsa man sa mga langit ang ikagtanding kang Jehova? Kinsa
sa taliwala sa mga anak sa mga gamhanan nga makasama kang Jehova?
7 Dios nga hilabihan pagkamakali-lisang sa katilingban sa mga
balaan, Ug takus kahadlokan ibabaw niadtong tanan nga nanaglibut kaniya?
8 Oh Jehova, Dios sa mga panon, Kinsa ba ang gamhanan, nga sama
kanimo, Oh Jehova? Ug ang imong pagkamatinumanon anaa nagalibut kanimo.
9 Ang pagkagarboso sa dagat ginaharian nimo: Sa diha nga ang
mga balud niana motoybo, imong pagalinawon sila.
10 Imong gikuniskunis si Rahab, ingon sa usa ka tawo nga gipatay;
Sa bukton sa imong pagkalig-on gipapatlaag mo ang imong mga kaaway.
11 Ang mga kalangitan imo man, ang yuta usab imo man: Ang kalibutan
ug ang kahupnganan niana, imong gitukod sila.
12 Ang amihanan ug ang habagatan, imong gibuhat sila: Ang Tabor
ug Hermon nanagkalipay sa imong ngalan.
13 Ikaw may bukton nga makagagahum; Kusgan ang imong kamot, ug
taas ang imong toong kamot.
14 Ang pagkamatarung ug ang justicia mao ang patukoranan sa imong
trono: Ang mahigugmaong-kalolot ug ang kamatuoran magauna sa imong nawong.
15 ¶ Bulahan ang katawohan nga nakaila sa malipayong tingog sa
trompeta: Managlakaw sila, Oh Jehova, sa kahayag sa imong pamayhon.
16 Sa imong ngalan managkalipay sila sa tibook nga adlaw; Ug
sa imong pagkamatarung sila pagabayawon.
17 Kay ikaw mao ang himaya sa ilang kalig-on; Ug tungod sa imong
kahamuot ang among sungay pagabayawon.
18 Kay ang among taming iya ni Jehova; Ug ang among hari iya
sa Balaan sa Israel.
19 ¶ Unya ikaw misulti sa panan-awon sa imong mga balaan, Ug miingon:
Akong gipahamutang ang panabang ibabaw sa usa ka makagagahum; Gibayaw ko
ang usa ka pinili gikan sa katawohan.
20 Hikaplagan ko si David nga akong alagad; Gidihog ko siya sa
akong lana nga balaan:
21 Nga kaniya ang akong kamot mapalig-on; Ang akong bukton magapabaskug
kaniya.
22 Ang kaaway dili makadaug gikan kaniya, Ni ang anak sa kadautan
makasakit kaniya.
23 Ug pagadasmagan ko ang mga kaaway sa atubangan niya, Ug pagalaglagon
ko sila nga nanagdumot kaniya.
24 Apan ang akong pagkamatinumanon ug ang akong mahigugmaong-kalolot
magauban kaniya; Ug tungod sa akong ngalan pagabayawon ang iyang sungay.
25 Akong igabutang usab ang iyang kamot ibabaw sa dagat, Ug ang
iyang toong kamot ibabaw sa mga suba.
26 Siya magatu-aw kanako: Ikaw mao ang akong Amahan, Dios ko,
ug ang bato sa akong kaluwasan.
27 Himoon ko usab siya nga akong panganay, Ang labing hataas
sa mga hari sa yuta.
28 Nga magatipig ako alang kaniya sa akong mahigugmaong-kalolot
sa walay katapusan; Ug ang akong tugon magapadayon uban kaniya.
29 Ug ang iyang kaliwat usab himoon ko nga magapadayon sa walay
katapusan, Ug ang iyang trono ingon sa mga adlaw sa langit.
30 Kong ang iyang mga anak magabiya sa akong Kasugoan, Ug dili
magalakaw sa akong mga tulomanon;
31 Kong pagalapason nila ang akong kabalaoran, Ug dili magabantay
sa akong mga sugo;
32 Nan, pagadu-awon ko ang ilang mga paglapas uban sa baras,
Ug ang ilang kasal-anan uban sa mga labud.
33 Apan dili ko hutdon sa pagkuha ang akong mahigugmaong-kalolot
gikan kaniya, Ni pagakawangon ko ang akong pagkamatinumanon.
34 Dili ko pagalapason ang akong tugon, Ni pagailisdan ang butang
nga migula sa akong mga ngabil.
35 Sa makausa manumpa ako pinaagi sa akong pagkabalaan: Dili
ako magabakak kang David:
36 Ang iyang kaliwat magapadayon sa walay katapusan, Ug ang iyang
trono ingon sa adlaw sa atubangan ko.
37 Ingon sa bulan pagalig-onon kini sa walay katapusan, Ug ingon
sa usa ka saksi nga matinumanon diha sa mga langit. (Selah
38 ¶ Apan ikaw nagsalikway ug nagdumili, Ikaw naaligutgut sa imong
dinihog.
39 Ikaw nagdumot sa tugon sa imong ulipon: Gipasipalahan mo ang
iyang purongpurong pinaagi sa pagsalibay niini ngadto sa yuta.
40 Gipangguba mo ang tanan niyang mga coral; Gipanggub-on mo
ang iyang mga kuta.
41 Nanagpanulis kaniya ang tanang mga nanagpangagi sa dalan:
Siya nahimong usa ka kaulawan sa iyang mga isigkatawo.
42 Gibayaw mo ang toong kamot sa iyang mga kabatok; Imong gipapaglipay
ang tanan niyang mga kaaway.
43 Oo, ginalumping mo ang sulab sa iyang pinuti, Ug wala mo siya
patindoga sa gubat.
44 Ikaw nagpalong sa iyang kasiga, Ug gipukan mo ang iyang trono
sa yuta.
45 Gipahamub-an mo ang mga adlaw sa iyang pagkabatan-on: Giputos
mo siya sa kaulaw. (Selah)
46 Hangtud anus-a ba, Oh Jehova? pagatagoon mo ang imong kaugalingon
sa walay katapusan? Hangtud anus-a ba nga magadilaab ang imong kaligutgut
sama sa kalayo?
47 Oh hinumdumi nga pagkahamubo sa akong panahon: Kay unsang
kakawangan nga gibuhat mo sa tanang mga anak sa mga tawo!
48 Kinsa bang tawohana ang mabuhi, ug dili makakita sa kamatayon,
Nga magaluwas sa iyang kalag gikan sa gahum sa Sheol? (Selah)
49 Ginoo, hain na ang imong unang mga mahigugmaong-kalolot, Nga
imong gipanumpa kang David sa imong pagkamatinumanon?
50 Hinumdumi, Ginoo, ang kaulawan sa imong mga ulipon, Giunsa
ko pagdala sa sulod nako ang kaulaw sa tanang mga gamhanang katawohan,
51 Nga gipakaulaw sa imong mga kaaway, Oh Jehova, Nga nanagpakaulaw
sila sa mga lakang sa imong dinihog.
52 Bulahan si Jehova sa walay katapusan. Amen, ug Amen.
CAPITLO 90
1 ¶ Ginoo, ikaw mao ang among dapit-nga-puloy-anan Sa tanang mga kaliwatan.
2 Sa wala pa patunghaa ang kabukiran, Kun ang yuta ug ang kalibutan
nga imong gihimo, Bisan gikan sa walay sinugdan ngadto sa walay katapusan,
ikaw mao ang Dios sa gihapon.
3 Ikaw nagapabalik sa tawo ngadto sa pagkalaglag, Ug nagaingon:
Pamalik, kamong mga anak sa mga tawo,
4 Kay ang usa ka libo ka tuig sa imong pagtan-aw Maingon lamang
sa kagahapon sa diha nga kini molabay na, Ug ingon sa usa ka pagtukaw sa
kagabhion.
5 Ginadala mo sila ingon sa usa ka baha; sila ingon sa usa ka
paghikatulog. Sa pagkabuntag sila sama sa balili nga managpanubo.
6 Sa buntag kini molabong, ug motubo; Sa hapon ginaputol kini
ug mangalaya.
7 ¶ Kay kami ginaut-ut diha sa imong kapungot, Ug sa imong kaligutgut
kami nangagubot.
8 Gibutang mo ang among mga kasalanan sa atubangan mo, Ang among
mga sala nga tinago gipasilawan sa kahayag sa imong nawong.
9 Kay ang tanan namong mga adlaw nanagpangagi diha sa imong kaligutgut:
Gitapus namo ang among katuigan ingon sa usa ka pagpanghupaw.
10 Ang mga adlaw sa among panuigon may kapitoan ka tuig, Kun
bisan tungod sa kabaskug may kawaloan ka tuig; Bisan pa niana ang ilang
garbo mao lamang ang kabudlay ug kasub-anan; Kay kini sa madali mosaylo,
ug kami managpanlupad.
11 Kinsa ba ang makaila sa gahum sa imong kasuko, Ug sa imong
kaligutgut sumala sa kahadlok nga angay kanimo?
12 ¶ Busa tudloi kami sa pag-isip sa among mga adlaw, Aron makabaton
kami ug usa ka kasingkasing nga manggialamon.
13 Bumalik ka, Oh Jehova, hangtud anus-a ba? Ug pahinulsola kini
kanimo mahitungod sa imong mga ulipon.
14 Oh busga kami sa kabuntagon sa imong mahigugmaong-kalolot,
Aron kami managmaya ug managkalipay sa tanan namong mga adlaw.
15 Lipaya kami sumala sa mga adlaw nga ikaw nagsakit kanamo,
Ug sa katuigan nga kami nakakita sa kadautan.
16 Ipakita ang imong buhat nganhi sa imong mga ulipon. Ug ang
imong himaya ibabaw sa ilang mga anak.
17 Ug itugot nga ang kahimuot ni Jehova nga among Dios magapaibabaw
kanamo; Ug lig-onon mo kanamo ang buhat sa among mga kamot; Oo, ang-buhat
sa among mga kamot lig-onon mo kini.
CAPITLO 91
1 ¶ Siya nga nagapuyo sa sulod sa dapit nga tinago sa Hataas Uyamut
Magapahulay sa ilalum sa landong sa makagagahum.
2 Magaingon ako mahatungod kang Jehova: Siya mao ang akong dalangpanan
ug kuta nako; Dios ko, nga kaniya misalig ako.
3 Kay siya magaluwas kanimo gikan sa lit-ag sa mangangayam, Ug
gikan sa makamatay nga hampak.
4 Sa iyang mga dagang pagatabonan ikaw niya, Ug sa ilalum sa
iyang mga pako, magapasilong ikaw: Ang iyang kamatuoran mao ang kalasag
ug ang taming.
5 Dili ka mahadlok tungod sa kakugmat sa kagabhion, Ni sa udyong
nga nagalupad sa adlaw;
6 Ni sa kamatay nga nagalakaw sa kangitngitan, Ni sa kamatay
nga nagalaglag sa kaudtohon.
7 Mangapukan ang usa ka libo sa imong kiliran, Ug ang napulo
ka libo sa imong toong kamot; Apan kanimo kini dili makaabut.
8 Ngani nga pinaagi lamang sa imong mga mata imong makita, Ug
makita mo ang balus sa mga dautan.
9 ¶ Kay ikaw, Oh Jehova, mao ang akong dalangpanan! Ang Hataas
Uyamut gihimo mo nga imong puloy-anan;
10 Dili moabut kanimo ang kadautan, Ni magapahaduol ang kamatay
sa imong balong-balong.
11 Kay siya magasugo sa iyang mga manolonda sa pagtan-aw kanimo,
Sa pagbantay kanimo sa tanan mong mga dalan.
12 Pagasapnayon ikaw nila sa ilang mga kamot, Aron nga ang imong
mga tiil dili mahapangdol sa bato.
13 Ikaw magatunob sa ibabaw sa leon, ug sa sawa nga malala: Pagayatakan
mo ang gagmay nga leon ug ang halas.
14 Tungod kay gipahaluna niya ang iyang gugma kanako, busa ako
magaluwas kaniya: Ipahaluna ko siya sa itaas tungod kay naila niya ang
akong ngalan.
15 Kanako magatawag siya, ug ako motubag kaniya; Ubanan ko siya
diha sa kalisdanan: Akong luwason siya ug akong pagapasidunggan siya.
16 Akong pagatagbawon siya sa hataas nga kinabuhi, Ug akong ipakita
kaniya ang akong kaluwasan.
CAPITLO 92
1 ¶ Maoy usa ka butang nga maayo ang paghatag ug mga pasalamat kang
Jehova, Ug sa pag-awit sa mga pagdayeg sa imong ngalan, Oh Hataas Uyamut;
2 Sa pagmantala sa imong mahigugmaong-kalolot sa buntag, Ug sa
imong pagkamatinumanon sa matag-gabii,
3 Uban sa decacordio, ug uban sa mga alawiton nga mga salmo;
Uban sa maligdong paningog nga duyog sa alpa.
4 Kay ikaw, Oh Jehova, nalipay kanako pinaagi sa imong buhat;
Sa mga buhat sa imong mga kamot magahimaya ako.
5 Pagkadagku gayud sa imong mga buhat, Oh Jehova! Hilabihan pagkahalalum
sa imong mga hunahuna.
6 Ang tawo nga mananapon dili mahibalo; Ni makasabut ang buang
niini:
7 ¶ Sa manurok ang mga dautan ingon sa balili, Ug sa diha nga
molabong ang tanang mga mamumuhat sa kasal-anan; Kini mao nga sila pagalaglagon
sa walay katapusan.
8 Apan ikaw, Oh Jehova, anaa sa kahitas-an sa walay katapusan.
9 Kay, ania karon, ang imong mga kaaway, Oh Jehova, Kay, ania
karon, ang imong mga kaaway mangahanaw; Pagapatlaagon ang tanang mga mamumuhat
sa kasal-anan.
10 Apan imong gibayaw ang akong sungay sama sa sungay sa vaca
nga ihalas: Gidihogan ako sa lana nga bag-o.
11 Nakatan-aw usab ang akong mga mata sa akong tinguha ibabaw
sa akong mga kaaway, Ang akong mga igdulungog nakadungog sa akong tinguha
sa mga mamumuhat sa kadautan nga mingtindog batok kanako.
12 Ang matarung molangbo sama sa palma: Motubo siya sama sa cedro
sa Libano.
13 Sila natanum diha sa balay ni Jehova; Molangbo sila sa mga
sawang sa atong Dios.
14 Sila mohatag pa ug bunga bisan sa pagkatigulang na; Mangapuno
sila sa duga ug sila mangalunhaw:
15 Sa pagmantala nga si Jehova maoy matul-id; Siya mao ang akong
bato, ug kaniya, walay bisan unsa nga pagka-dili-matarung.
CAPITLO 93
1 ¶ Si Jehova nagahari; nagabisti siya sa pagkahalangdon; Nagabisti
si Jehova sa pagkaligon; gibaksan niya ang iyang kaugalingon niini: Gilig-on
niya usab ang kalibutan, nga kini dili matarug.
2 Gilig-on ang trono mo sa kakaraanan: Ikaw mao ang gikan sa
walay katapusan.
3 Ang mga baha nanagpangawas, Oh Jehova, Nanagpatugbaw ang mga
baha sa ilang hinaganas; Ang mga baha nanagpatuybo sa ilang mga balud.
4 Ibabaw sa mga tingog sa daghang mga tubig, Ang gamhanang mga
balud nga mangabungkag sa dagat, Si Jehova sa kahitas-an labaw nga gamhanan.
5 Ang imong mga pagpamatuod malig-on kaayo: Ang pagkabalaan nahimo
nga imong balay, Oh Jehova, sa katuigan nga walay katapusan.
CAPITLO 94
1 ¶ Oh Jehova, ikaw Dios nga anaa kanimo ang pagpanimalus, Ikaw Dios,
nga anaa kanimo ang pagpanimalus, ipakita ang imong kaugalingon.
2 Tumindog ka sa imong kaugalingon, ikaw nga maghuhukom sa yuta:
Ihatag sa mga palabilabihon ang balus nga angay kanila,
3 Oh Jehova, hangtud anus-a ang mga dautan, Hangtud anus-a makadaug
ang mga dautan?
4 Nanagyawit sila, nanagsulti sila sa pagkamapahitas-on: Nanagpangandak
ang tanang mga mamumuhat sa kadautan sa ilang kaugalingon.
5 Gipanugmok nila ang imong katawohan, Oh Jehova, Ug gisakit
ang imong panulondon.
6 Gipamatay nila ang babaye nga balo ug ang dumuloong, Ug gikuhaan
nila sa kinabuhi ang mga ilo.
7 Ug nanag-ingon sila: Si Jehova dili makakita, Ni ang Dios ni
Jacob magapalandong.
8 Palandunga ninyo, kamong mga mananapon sa taliwala sa katawohan;
Ug kamong mga buang, anus-a pa ba kamo magmanggialamon?
9 Siya nga nagbuhat sa igdulungog, dili ba siya makadungog? Siya
nga nag-umol sa mata, dili ba siya makakita?
10 Siya nga nagacastigo sa mga nasud, dili ba siya magabadlong,
Bisan siya nga nagatudlo sa tawo ug kahibalo?
11 Si Jehova nakasusi sa mga hunahuna sa tawo, Nga sila mga kakawangan
lamang.
12 ¶ Bulahan ang tawo nga imong gicastigo, Oh Jehova, Ug gitudloan
mo gikan sa imong Kasugoan;
13 Aron sa paghatag kaniya ug pahulay sa mga adlaw sa kagulanan,
Hangtud nga makalot ang gahong alang sa mga dautan.
14 Kay dili isalikway ni Jehova ang iyang katawohan, Ni pagabiyaan
niya ang iyang panulondon.
15 Kay ang paghukom magabalik ngadto sa pagkamatarung; Ug ang
tanang mga matul-id sa kasingkasing magasunod niini.
16 Kinsa ba ang motindog alang kanako batok sa mga mamumuhat
sa kadautan? Kinsa ka ang motindog alang kanako batok sa mga mamumumuhat
sa kasal-anan?
17 Sa wala pa unta tabanga ako ni Jehova, Sa hinanali nagpuyo
na unta ang akong kalag sa kalinaw.
18 Sa pag-ingon ko: Ang akong tiil nahadalin-as; Ang imong mahigugmaong-kalolot,
Oh Jehova, nagsapnay kanako.
19 Sa dili maisip nga mga hunahuna nga ania kanako, Ang imong
mga paglipay nakapahimuot sa akong kalag.
20 May kaambitan ba ang trono sa kadautan uban kanimo, Nga nagatukod
ug dautang buhat pinaagi sa balaod?
21 Nanagtigum sila sa tingub sa ilang kaugalingon batok sa kalag
sa matarung, Ug ginahukman nila sa silot ang dugo nga inocente.
22 Apan si Jehova mao ang akong hataas nga torre, Ug ang akong
Dios, ang bato sa akong dalangpanan.
23 Ug siya nagdala sa ibabaw nila sa ilang kaugalingong kasal-anan,
Ug magaputol kanila sa ila da nga kaugalingong kadautan; Si Jehova nga
atong Dios magaputol kanila.
CAPITLO 95
1 ¶ Umari kamo, manag-awit kita alang kang Jehova; Himoon nato ang
usa ka malipayong hugyaw alang sa bato sa atong kaluwasan.
2 Mangadto kita sa atubangan sa iyang presencia uban ang pagpasalamat;
Himoon ta ang usa ka malipayong hugyaw alang kaniya uban ang mga alawiton
sa mga salmo.
3 Kay si Jehova mao ang Dios nga daku, Ug Hari nga daku ibabaw
sa tanang mga dios.
4 Sa iyang kamot anaa ang mga kahiladman sa yuta; Ang mga kahitas-an
sa kabukiran iya man usab.
5 Iya usab ang dagat, ug siya ang nagbuhat niini; Ug sa iyang
kamot giumol niya ang yuta nga mamala.
6 Umari kamo, simbahon nato ug yukboan ta siya; Managluhod kita
sa atubangan ni Jehova nga atong Magbubuhat:
7 ¶ Kay siya mao ang atong Dios, Ug kita mao ang katawohan sa
iyang sibsibanan, ug mga carnero sa iyang kamot. Niining adlawa, Oh magpatalinghug
lamang unta kamo sa iyang tingog!
8 Ayaw pagahia ang inyong kasing-kasing, ingon didto sa Meriba,
Ingon sa adlaw sa pagtintal didto sa kamingawan;
9 Sa diha nga nanagtintal kanako ang inyong mga amahan. Nakasulay
sila kanako, ug nakita nila ang akong buhat.
10 Kap-atan ka tuig nga naguol ako niadtong kaliwatana, Ug miingon:
Mao kini ang katawohan nga nangasayup sa ilang kasingkasing, Ug sila wala
mahibalo sa akong mga dalan:
11 Busa sa akong kaligutgut nanumpa ako, Nga sila dili makasulod
sa akong kapahulayan.
CAPITLO 96
1 ¶ Oh pag-awit alang kang Jehova ug usa ka bag-ong alawiton: Manag-awit
kamo alang kang Jehova, tibook nga yuta.
2 Manag-awit kamo alang kang Jehova, dayegon ninyo ang iyang
ngalan; Imantala ang iyang kaluwasan sa adlaw-adlaw.
3 Ipahayag ang iyang himaya sa taliwala sa mga nasud, Sa taliwala
sa tanang mga katawohan ang iyang mga katingalahang buhat.
4 Kay daku si Jehova, ug takus sa labing daku nga pagdayeg: Siya
takus pagakahadlokan ibabaw sa tanang mga dios.
5 Kay ang tanang mga dios sa mga katawohan mga larawan man; Apan
si Jehova nagbuhat sa kalangitan.
6 Kadungganan ug kahalangdon anaa sa atubangan niya; Kalig-on
ug katahum anaa sa iyang balaan nga puloy-anan.
7 Ihatag ninyo kang Jehova, Oh kamong mga kaubanan sa mga katawohan,
Ipahanungod ngadto kang Jehova himaya ug kusog.
8 Ipahanungod ngadto kang Jehova ang himaya nga angay sa iyang
ngalan: Pagdala ug halad, ug dumuol ngadto sa iyang mga sawang.
9 Oh managsimba kamo kang Jehova sa katahum sa pagkabalaan: Managkurog
sa atubangan niya, tibook nga yuta.
10 ¶ Isugilon sa taliwala sa mga nasud: si Jehova nagahari: Ang
kalibutan usab natukod nga kini dili matarug: Pagahukman niya ang mga katawohan
sa katul-id.
11 Papaglipaya ang kalangitan, papagmayaa ang yuta; Padahunoga
ang dagat, ug ang pagkapuno niana;
12 Pabayawa ang kapatagan, ug ang tanan nga anaa kaniya; Unya
ang tanang kakahoyan sa lasang manag-awit sa kalipay
13 Sa atubangan ni Jehova; kay moabut na siya, Kay siya moanhi
sa paghukom sa yuta: Pagahukman niya ang kalibutan uban ang pagkamatarung,
Ug ang katawohan uban ang iyang kamatuoran.
CAPITLO 97
1 ¶ Si Jehova, nagahari; papagmayaa ang yuta; Papaglipaya ang mga
panon sa mga pulo.
2 Ang mga panganod ug ang kangitngit maoy nanaglibut kaniya:
Pagkamatarung ug justicia mao ang patukoranan sa iyang trono.
3 Ang kalayo nagalakaw sa unahan niya, Ug nagasunog sa iyang
mga kabatok nga nanaglibut.
4 Ang iyang mga kilat mingdan-ag sa kalibutan: Ang yuta nakakita,
ug mikurog.
5 Ang kabukiran natunaw sama sa talo diha sa presencia ni Jehova,
Diha sa presencia sa Ginoo sa tibook nga yuta.
6 Ang kalangitan nanagmantala sa iyang pagkamatarung, Ug ang
tanang mga katawohan nakakita sa iyang himaya.
7 Pakaulawi silang tanan nga nanag-alagad sa mga larawan nga
linilok, Nga nanagpangandak sa ilang kaugalingon tungod sa mga dios-dios:
Simbaha siya, ngatanan kamong mga dios.
8 ¶ Ang Sion nakadungog ug nalipay, Ug ang mga anak nga babaye
sa Juda nanagkalipay, Tungod sa imong mga paghukom Oh Jehova.
9 Kay ikaw, Oh Jehova, mao ang hataas uyamut ibabaw sa tibook
nga yuta: Ikaw mao ang nabayaw sa labing hataas gayud ibabaw sa tanang
mga dios.
10 Oh kamo nga mga nahagugma kang Jehova, dumti ninyo ang dautan:
Siya nagabantay sa mga kalag sa iyang mga balaan; Siya nagaluwas kanila
gikan sa kamot sa mga dautan.
11 Ang kahayag gipugas alang sa mga matarung, Ug ang kalipay
alang sa mga matul-id sa kasingkasing.
12 Managkalipay kamo kang Jehova, kamong mga matarung; Ug managpasalamat
kamo sa halandumon niyang ngalan nga balaan.
CAPITLO 98
1 ¶ Oh Pag-awit alang kang Jehova ug usa ka bag-ong alawiton; Kay
nagabuhat siya ug kahibulongang mga butang: Ang iyang toong kamot, ug ang
iyang balaan nga bukton, nakabuhat ug kaluwasan alang kaniya.
2 Imantala ni Jehova ang iyang kaluwasan: Sa pagtan-aw sa mga
nasud gipahayag niya sa dayag ang iyang pagkamatarung.
3 Siya nahinumdum sa iyang mahigugmaong-kalolot ug sa iyang pagkamatinumanon
alang sa balay sa Israel: Ang tanang mga kinatumyan sa yuta nakakita sa
kaluwasan sa atong Dios.
4 ¶ Panaghugyaw kamo sa tingog nga malipayon alang kang Jehova,
tibook nga yuta: Ipatugbaw ninyo ang tingog ug panag-awit kamo sa kalipay,
oo, panag-awit ug mga pagdayeg.
5 Panag-awit ug mga pagdayeg alang kang Jehova uban sa alpa;
Uban sa alpa ug ang tingog sa alawiton.
6 Uban sa mga trompeta ug tingog sa corneta Panaghugyaw kamo
sa tingog nga malipayon sa atubangan sa Hari, nga si Jehova.
7 Padaguoka ang dagat ug ang pagkapuno niana; Ang kalibutan,
ug ang mga nanagpuyo niini;
8 Papagakpaka ang mga baha sa ilang mga kamot; Papag-awita sa
kalipay ang mga kabungtoran sa tingub
9 Sa atubangan ni Jehova; kay siya moanhi sa paghukom sa yuta:
Sa pagkamatarung magahukom siya sa kalibutan, Ug sa mga katawohan uban
ang katul-id.
CAPITLO 99
1 ¶ Si Jehova, nagahari; papanguroga ang mga katawohan: Siya nagalingkod
ibabaw sa mga querubin; pauyoga ang yuta.
2 Si Jehova maoy daku sa Sion; Ug siya maoy labing hataas sa
tanang mga katawohan.
3 Padayega sila sa imong daku ug makalilisang nga ngalan: Balaan
man siya.
4 Ang kalig-on sa hari nahigugma usab sa justicia; Ikaw nagatukod
sa pagkatul-id; Ikaw nagapatuman ug justicia ug pagkamatarung diha kang
Jacob.
5 Bayawa ninyo si Jehova nga atong Dios, Ug managsimba kamo didto
sa tumbanan sa iyang mga tiil: Balaan man siya.
6 ¶ Si Moises ug si Aaron anaa sa taliwala sa iyang mga sacerdote,
Ug si Samuel lakip kanila nga nanagsangpit sa iyang ngalan; Nanagsangpit
sila kang Jehova, ug siya mitubag kanila.
7 Siya misulti kanila diha sa haligi nga panganod: Nanagbantay
sila sa iyang mga pagpamatuod, Ug sa kabalaoran nga iyang gihatag kanila.
8 Ikaw mitubag kanila, Oh Jehova nga among Dios: Ikaw mao ang
Dios nga nagpasaylo kanila, Bisan ikaw nagpanimalus sa ilang mga buhat.
9 Bayawa ninyo si Jehova nga atong Dios, Ug managsimba kamo didto
sa bungtod sa iyang pagkabalaan; Kay si Jehova nga atong Dios balaan man.
CAPITLO 100
1 ¶ Managhugyaw kamo nga malipayon alang kang Jehova, mga pumoluyo
sa tanan nga yuta.
2 Sa kalipay panag-alagad kamo kang Jehova: Dumuol kamo sa presencia
niya nga may pag-awit.
3 Ilhon ninyo nga si Jehova, siya mao ang Dios: Siya mao ang
nagbuhat kanato, ug kita mga iya man; Kita mao ang katawohan niya, ug ang
mga carnero sa iyang sibsibanan.
4 Sumulod kamo ngadto sa iyang mga ganghaan uban ang pasalamat,
Ug ngadto sa iyang mga sawang uban ang pagdayeg; Ihatag ang mga pasalamat
ngadto kaniya, ug dayegon ninyo ang iyang ngalan.
5 Kay si Jehova maayo man; ang iyang mahigugmaong-kalolot nagapadayon
sa walay katapusan, Ug ang iyang pagka-matinumanon ngadto sa tanang mga
kaliwatan.
CAPITLO 101
1 ¶ Magaawit ako tungod sa mahigugmaong-kalolot ug justicia: Kanimo,
Oh Jehova, magaawit ako ug mga pagdayeg.
2 Sa pagkamanggialamon magagawi ako sa akong kaugalingon sa dalan
nga hingpit: Oh kanus-a ikaw moanhi kanako? Sa hingpit nga kasingkasing
magalakaw ako sa sulod sa akong balay.
3 Dili ko ibutang sa atubangan sa akong mga mata ang butang nga
mahugaw: Gidumtan ko ang buhat niadtong mga nanghisalaag; Kini dili makaipon
kanako.
4 Ang kasingkasing nga masukihon magapahalayo gikan kanako: Dili
ko pagailhon ang butang nga dautan.
5 Bisan kinsa nga magabutang-butang sa iyang isigkatawo sa tago,
pagalaglagon ko siya: Dili ako magaantus niadtong tinanawan nga mapahitas-on
ug kasingkasing nga palabilabihon.
6 Ang akong mga mata magatan-aw sa mga matinumanon sa yuta, aron
sila managpuyo uban kanako: Siya nga magalakaw sa dalan sa pagkahingpit,
siya magaalagad kanako.
7 Siya nga nagabuhat ug limbong dili magapuyo sa sulod sa akong
balay: Siya nga nagasulti sa bakak dili pagalig-onon sa atubangan sa akong
mga mata.
8 Sa buntag-buntag pagalaglagon ko ang tanang mga dautan sa yuta;
Aron sa pagputol sa tanang mga mamumuhat sa kasal-anan sa ciudad ni Jehova.
CAPITLO 102
1 ¶ Oh Jehova, patalinghugi ang akong pag-ampo, Ug padangata ang akong
pagtu-aw nganha kanimo.
2 Ayaw pagtagoa ang imong nawong gikan kanako sa adlaw sa akong
kalisdanan: Ikiling kanako ang imong igdulungog; Sa adlaw sa akong pagsangpit,
tubaga ako sa madali.
3 Kay ang akong mga adlaw nangahanaw sama sa aso, Ug ang akong
mga bukog nangasunog ingon sa agipo.
4 Ang akong kasingkasing gisamaran ingon sa balili, ug nalaya;
Kay nahakalimot ako sa pagkaon sa akong tinapay.
5 Tungod sa tingog sa akong pagagulo Ang akong mga bukog mingtapot
sa akong unod.
6 Ako sama sa pelicano sa kamingawan; Ingon ako sa ngiw-ngiw
sa mga dapit nga kamingawan.
7 Nagatukaw ako, ug nahimong ingon sa gorion Nga nagainusara
sa ibabaw sa atop sa balay.
8 Sa tibook nga adlaw nagatamay ang akong mga kaaway; Ang mga
nangasuko batok kanako, nanagpanghimaraut kanako.
9 Kay nakakaon ako sa abo ingon sa tinapay, Ug gisagol ko ang
akong ilimnon uban sa paghilak,
10 Tungod sa imong kasuko ug sa imong kaligutgut: Kay gibayaw
mo ako ug gisalikway mo ako.
11 Ang akong mga adlaw ingon sa animo nga nagalingay; Ug ako
nagmala ingon sa balili.
12 ¶ Apan ikaw, Oh Jehova, magapabilin sa walay katapusan; Ug
ang imong ngalan nga halandumon ngadto sa tanang mga kaliwatan.
13 Ikaw motindog, ug abuton ug kalooy sa Sion; Kay panahon na
sa pagkalooy kaniya, Oo, ang panahon nga gitagal miabut na.
14 Kay ang imong mga alagad nahagugma sa iyang mga bato, Ug sila
adunay kalooy sa iyang mga abug.
15 Busa mahadlok ang mga nasud sa ngalan ni Jehova, Ug ang tanang
mga hari sa yuta mangurog sa imong himaya.
16 Kay si Jehova nagpatindog sa Sion; Sa iyang himaya mitungha
siya.
17 Nagatagad siya sa pag-ampo sa mga masulob-on, Ug wala niya
tamaya ang pagampo nila.
18 Kini sulaton alang sa kaliwatan nga umalabut; Ug ang katawohan
nga pagabuhaton magadayeg kang Jehova.
19 Kay nasud-ong niya gikan sa kahitas-an sa iyang balaang puloyanan;
Gikan sa langit natan-aw ni Jehova ang yuta;
20 Aron sa pagpatalinghug sa panghupaw sa binilanggo; Aron sa
pagbuhi niadtong mga sinilotan sa kamatayon;
21 Aron isugilon sa mga tawo ang ngalan ni Jehova sa Sion, Ug
ang iyang pagdayeg didto sa Jerusalem;
22 Sa diha nga ang mga katawohan managtigum sa tingub, Ug ang
mga gingharian, aron sa pag-alagad kang Jehova.
23 ¶ Iyang gipaluya ang akong kusog diha sa dalan; Gipahamubo
niya ang akong mga adlaw.
24 Miingon ako: Oh Dios ko, ayaw ako pagkuhaa sa kinataliwad-an
sa akong mga adlaw: Ang imong katuigan nagapadayon ngadto sa tanang mga
kaliwatan.
25 Sa kanhi pa gayud gitukod mo ang patukoranan sa yuta; Ug ang
mga langit mao ang mga buhat sa imong mga kamot.
26 Sila mangahanaw, apan ikaw molungtad; Oo, silang tanan mangadaan
sama sa bisti; Ingon sa usa ka bisting-ilisan nga pagailisan mo sila, ug
sila pagaalid-an:
27 Apan ikaw mao sa gihapon, Ug ang imong mga tuig walay katapusan.
28 Ang mga anak sa imong mga ulipon managpadayon, Ug ang ilang
kaliwat mapalig-on sa atubangan nimo.
CAPITLO 103
1 ¶ Dayegon mo si Jehova, Oh kalag ko; Ug ang tanan nga ania sa sulod
nako dayega ninyo ang iyang balaan nga ngalan.
2 Dayegon mo si Jehova, Oh kalag ko, Ug ayaw hikalimti ang tanan
niyang mga kaayohan:
3 Nga mao ang nagapasaylo sa tanan mong kasal-anan; Nga mao ang
nagaayo sa tanan mong mga balatian;
4 Nga mao ang nagabawi sa imong kinabuhi gikan sa pagkalaglag;
Nga mao ang nagapurongpurong kanimo sa mahigugmaong-kalolot ug sa malomong
mga kalooy;
5 Nga mao ang nagatagbaw sa maayong mga butang sa imong tinguha,
Aron nga ang imong pagkabatanon nabag-o sama sa agila.
6 ¶ Si Jehova nagabuhat ug mga buhat nga matarung, Ug mga paghukom
alang niadtong mga dinaugdaug.
7 Iyang gipahibalo ang iyang mga dalan ngadto kang Moises, Ang
iyang mga binuhatan ngadto sa mga anak sa Israel.
8 Si Jehova maloloy-on man ug puno sa gracia, Mahinay sa pagkasuko,
ug madagayaon sa mahigugmaong-kalolot.
9 Dili man sa kanunay magabadlong siya; Ni magatipig siya sa
iyang kasuko sa walay katapusan.
10 Wala niya buhata kanato ang angay sa atong mga sala, Ni magabalus
siya kanato sa angay sa atong mga kasal-anan.
11 Kay ingon nga ang mga langit hataas ibabaw sa yuta, Ingon
man kadaku ang iyang mahigugmaong-kalolot ngadto kanila nga may kahadlok
kaniya.
12 Ingon sa pagkahalayo sa silangan gikan sa kasadpan, Sa mao
nga gilay-on iyang gipahilayo kanato ang atong mga kalapasan.
13 Sama sa usa ka amahan nga nalooy sa iyang mga anak, Sa mao
nga pagkaagi nalooy si Jehova kanila nga may kahadlok kaniya.
14 Kay siya nahibalo sa atong kahimtang; Nahinumdum siya nga
kita mga abug lamang.
15 Mahitungod sa tawo, ang iyang mga adlaw ingon sa balili; Ingon
sa bulak sa kapatagan, mao man ang iyang paglabong.
16 Kay ang hangin molabay sa ibabaw niya, ug kini mahanaw; Ug
ang dapit nga gitugkan niini dili na makaila kaniya.
17 Apan ang mahigugmaong-kalolot ni Jehova nagagikan sa walay
katapusan ngadto sa walay katapusan ibabaw kanila nga may kahadlok kaniya,
Ug ang iyang pagkamatarung ngadto sa mga anak sa mga anak;
18 Alang niadtong nanagbantay sa iyang tugon, Ug niadtong mga
nahinumdum sa iyang mga lagda sa pagtuman kanila.
19 ¶ Gitukod ni Jehova ang iyang trono didto sa kalangitan; Ug
ang iyang gingharian nagagahum sa ibabaw sa tanan.
20 Dayegon ninyo si Jehova, kamo nga mga manolonda niya, Nga
mga gamhanan sa kalig-on nga nanagtuman sa iyang pulong, Nga nanagpatalinghug
sa tingog sa iyang pulong.
21 Dayegon ninyo si Jehova, ngatanan kamong mga panon niya, Kamong
mga alagad niya, nga nanagbuhat sa iyang kabubut-on.
22 Dayegon ninyo si Jehova, kamong tanan niyang mga binuhat,
Sa tanang mga dapit sa iyang gingharian: Dayegon mo si Jehova, Oh kalag
ko.
CAPITLO 104
1 ¶ Dayegon mo si Jehova, Oh kalag ko. Oh Jehova nga Dios ko, daku
ka sa hilabihan; Ikaw nabistihan sa kadungganan ug sa pagkahalangdon:
2 Nga nagatabon sa imong kaugalingon sa kahayag ingon nga bisti;
Nga nagabuklad sa kalangitan ingon sa usa ka tabil;
3 Nga nagapahaluna sa mga sagbayan sa iyang mga lawak diha sa
katubigan; Nga nagahimo sa mga panganod nga iyang carro; Nga nagalakaw
sa ibabaw sa mga pako sa hangin;
4 Nga nagahimo sa kahanginan ingon nga mga sinugo; Mga siga sa
kalayo maoy iyang mga alagad;
5 Nga mao ang nagpahaluna sa mga patukoranan sa yuta, Aron kini
dili na gayud matarug sa walay katapusan.
6 Gitabonan mo siya sa kahiladman ingon nga usa ka bisti; Sa
ibabaw sa kabukiran anaa ang katubigan.
7 Sa imong pagbadlong nangalagiw sila; Sa tingog sa imong dalugdog
managdali sila
8 (Minggimaw ang kabukiran, nangahugno ang mga walog) Ngadto
sa dapit nga gitukod mo alang kanila.
9 Gibutangan mo sila ug utlanan aron sila dili makalabang; Aron
dili sila managbalik sa pagtabon sa yuta.
10 ¶ Siya nagapadala sa mga tuboran ngadto sa mga walog; Nga nanagpahot-pahot
sa taliwala sa kabukiran;
11 Nanagpainum sila sa tagsatagsa ka mananap sa kapatagan; Niini
ang mga asno nga ihalas nanagtagbaw sa ilang kauhaw.
12 Pinaagi kanila ang mga langgam sa kalangitan nanaghimo sa
ilang puloy-anan; Sa taliwala sa mga sanga nanag-awit sila.
13 Siya nagabubo sa kabukiran gikan sa iyang mga lawak: Sa bunga
sa imong mga buhat napuno ang yuta.
14 Siya nagapatubo sa balili alang sa kahayupan, Ug sa bunglayon
alang sa paghago sa tawo; Aron siya makahimo sa pagkuha ug makaon gikan
sa yuta,
15 Ug sa vino nga makalipay sa kasingkasing sa tawo, Ug lana
nga makapasinaw sa nawong, Ug sa tinapay nga makapalig-on sa kasingkasing
sa tawo.
16 Ginapuno sa yamog ang kakahoyan ni Jehova, Ang mga cedro sa
Libano nga iyang gitanum;
17 Diin didto nanagsalag ang kalanggaman: Ang hatag-as nga mga
kahoyng haya mao ang balay sa langgam nga tabon.
18 Ang hatag-as nga kabukiran maoy alang sa mga kanding nga ihalas;
Ang mga pangpang nga lungib maoy dalangpanan sa mga conejo.
19 ¶ Gibuhat niya ang bulan alang sa mga panahon: Ang adlaw nahibalo
sa iyang pagsalop.
20 Ginabuhat mo ang kangitngit, ug nahimo ang kagabhion, Diin
nanagkamang ang tanang mga mananap sa lasang.
21 Ang mga gagmay nga leon nanagngulob sa ilang tulokbonon, Ug
nangita sa ilang makaon gikan sa Dios.
22 Nagasubang ang adlaw, kini ginatigum nila, Ug gipahamutang
nila kini sa ilang mga lungib.
23 Mogula ang tawo padulong ngadto sa iyang buhat Ug sa iyang
bulohaton sa uma hangtud sa kahaponon.
24 Oh Jehova, pagkadaghan sa imong mga buhat! Sa kaalam gibuhat
mo silang tanan: Ang yuta napuno sa imong mga bahandi.
25 Sa unahan mao ang dagat, daku ug halapad, Diin atua ang mga
dili maisip nga mga butang nanagkamang, Mga mananap nga magagmay ug dagku.
26 Didto nagapanaw ang mga sakayan; Didto anaa ang leviathan
nga gibuhat mo aron magdula niana.
27 Ngatanan kini nanaghulat kanimo, Aron pagahatagan mo sila
ug makaon sa ilang panahon.
28 Ginahatagan mo sila, nanagpanginum sila; Ginabuklad mo ang
imong kamot, sila nangatagbaw sa kaayohan.
29 Ginatagoan mo ang imong nawong, sila nangagubot; Nagakuha
ka sa ilang gininhawa, nangamatay sila, Ug namalik sa ilang mga abug.
30 Imong gipadala kanila ang imong Espiritu, gihimo sila; Ug
imong ginabag-o ang nawong sa yuta.
31 ¶ Palungtara ang himaya ni Jehova sa walay katapusan; Papaglipaya
si Jehova sa iyang mga buhat:
32 Nga nagatan-aw ibabaw sa yuta, ug kini nagakurog; Siya nagatandog
sa kabukiran, ug sila ming-aso.
33 Kang Jehova magaawit ako samtang nga buhi pa ako: Sa akong
Dios magaawit ako ug pagdayeg samtang nga buhi pa ako.
34 Pakatam-ison unta ang akong pagpamalandong kaniya: Magakalipay
ako kang Jehova.
35 Maut-ut unta ang mga makasasala sa yuta, Ug mahanaw unta ang
mga dautan. Dayegon mo si Jehova, Oh kalag ko. Dayegon ninyo si Jehova.
CAPITLO 105
1 ¶ Oh panaghatag kamo ug mga pasalamat kang Jehova, sangpita ang
iyang ngalan; Imantala sa taliwala sa mga katawohan ang iyang mga buhat.
2 Panag-awit kamo kaniya, panagawit ug mga pagdayeg kaniya; Managsulti
kamo mahatungod sa iyang katingalahang mga buhat.
3 Managhimaya kamo sa iyang balaan nga ngalan: Papaglipaya ang
kasingkasing niadtong mga nanagpangita kang Jehova.
4 Pangitaa ninyo si Jehova ug ang iyang kalig-on; Pangitaa ninyo
sa gihapon ang iyang nawong.
5 Hinumdumi ang iyang katingalahang mga buhat nga iyang nahimo,
Ang iyang mga kahibulongan, ug ang paghukom sa iyang baba,
6 Oh kamo nga kaliwat ni Abraham nga iyang alagad, Kamong mga
anak ni Jacob, nga iyang mga pinili.
7 Siya mao si Jehova nga atong Dios: Sa tibook nga yuta anaa
ang iyang mga paghukom.
8 ¶ Siya nahinumdum sa iyang tugon sa walay katapusan, Ang pulong
nga iyang gisugo sa usa ka libo ka mga kaliwatan,
9 Ang tugon nga iyang gihimo uban kang Abraham, Ug sa iyang panumpa
ngadto kang Isaac,
10 Ug nagmatuod niini gihapon ngadto kang Jacob alang sa usa
ka kabalaoran, Sa Israel alang sa usa ka tugon nga walay katapusan,
11 Nga nagaingon: Kanimo ihatag ko ang yuta sa Canaan, Ang bahin
nga inyong panulondon;
12 Sa diyutay pa ang gidaghanon nila, Oo, diyutay gayud, ug sila
mga dumuloong didto.
13 Ug nanglangyaw sila gikan sa usa ka nasud ngadto sa usa ka
nasud, Gikan sa usa ka gingharian ngadto sa usa ka katawohan.
14 Wala siya motugot nga may bisan kinsa nga magasakit kanila;
Oo, gibadlong niya ang mga hari tungod kanila,
15 Nga nagaingon: Dili mo paghilabtan ang akong mga dinihog,
Ug ayaw pagbuhata ang kadautan sa akong mga manalagna.
16 Ug mitawag siya sa gutom sa ibabaw sa yuta; Iyang gidugmok
ang tanang makaon nga tinapay.
17 Nagpadala siya ug usa ka tawo sa pag-una kanila; Si Jose gibaligya
sa pagkaulipon:
18 Gipasakitan nila ang iyang mga tiil sa mga sepo nga puthaw:
Siya gibutang nila sa talikala nga puthaw,
19 Hangtud sa panahon nga natuman ang iyang pulong, Ang pulong
ni Jehova nagsulay kaniya.
20 Ang hari nagpasugo, ug gibuhian siya; Bisan ang punoan sa
mga katawohan, ug siya gibuhian.
21 Gihimo siya nga ginoo sa iyang balay, Ug magbubuot sa tanan
niyang bahandi;
22 Aron sa paggapus sa iyang mga principe sumala sa iyang kabubut-on,
Ug sa pagtudlo sa iyang mga tigulang ug kaalam.
23 Si Israel usab miadto ngadto sa Egipto Ug si Jacob mipuyo
sa yuta sa Cham.
24 Ug iyang gipadaghan ang iyang katawohan sa hilabihan gayud,
Ug gihimo silang labi pang makusganon kay sa ilang mga kabatok.
25 ¶ Iyang giliso ang kasingkasing nila aron managdumot sila sa
iyang katawohan, Aron sa paglimbong sa iyang mga alagad.
26 Iyang gisugo si Moises nga iyang alagad, Ug si Aaron nga iyang
gipili.
27 Gipadayag nila ang iyang mga ilhanan sa taliwala nila, Ug
mga katingalahan didto sa yuta sa Cham.
28 Gipadala niya ang kangiub, ug nahimo kining kangitngit; Ug
sila wala magmalalison sa iyang mga pulong.
29 Gihimo niya ang ilang mga tubig nga dugo, Ug gipamatay ang
ilang mga isda.
30 Sa ilang yuta mingkatap ang panon sa mga baki Didto sa mga
lawak sa ilang mga hari.
31 Siya misulti, ug didto minghugpa ang mga duot sa mga langaw,
Ug mga koto sa tanan nilang mga utlanan.
32 Iyang gihatag kanila ang ulan-nga-yelo ilis sa ulan, Ug kalayo
nga nagadilaab sa ilang yuta.
33 Giputol usab niya ang ilang mga kaparrasan ug ang ilang mga
higuera, Ug gipamoril niya ang kakahoyan sa mga utlanan nila.
34 Siya misulti, ug miabut ang dulon, Ug ang lukton ug kana dili
maisip,
35 Ug gikaon ang tanan nga gunahon sa ilang yuta, Ug mingkaon
sa bunga sa ilang yuta.
36 Gipamatay usab niya ang tanan nga panganay sa yuta nila, Ang
sinugdanan sa tibook nila nga kusog.
37 Iyang gipagula sila nga may salapi ug bulawan; Ug sa iyang
mga banay walay mausa nga maluya nga tawo.
38 Nalipay ang Egipto sa ilang pagpamahawa; Kay ang kahadlok
kanila miabut sa ibabaw nila.
39 Gibuklad niya ang usa ka panganod aron mahimong salimbong,
Ug kalayo sa paghatag ug kahayag sa pagkagabii.
40 Sila nangayo, ug iyang gipadad-an sila ug mga buntog, Ug gibusog
sila sa tinapay sa langit.
41 Iyang gilukaban ang bato, ug mibuswak ang mga tubig; Mingdaligdig
sila ngadto sa mga mamala nga dapit sama sa usa ka suba.
42 Kay nahinumdum siya sa iyang pulong nga balaan, Ug kang Abraham
nga iyang alagad.
43 Ug iyang gipagula ang iyang katawohan nga may kalipay, Ug
ang iyang mga pinili nga may pag-awit.
44 Ug iyang gihatag kanila ang mga yuta sa mga nasud; Ug ang
mga buhat sa mga katawohan gipanag-iya nila:
45 Aron mabantayan nila ang iyang kabalaoran, Ug sa ilang pagtuman
sa iyang mga kasugoan. Dayegon ninyo si Jehova.
CAPITLO 106
1 ¶ Dayegon ninyo si Jehova. Oh magpasalamat kamo kang Jehova; kay
maayo man siya; Kay ang iyang mahigugmaongkalolot nagalungtad sa walay
katapusan.
2 Kinsa ba ang makasaysay sa mga buhat nga gamhanan ni Jehova,
O kinsa ba ang makasugilon sa tanan niyang mga pagdayeg?
3 Bulahan sila nga nanagbantay sa justicia, Ug siya nga nagabuhat
sa pagkamatarung sa tanang mga panahon.
4 Hinumdumi ako, Oh Jehova, ingon sa imong kalooy nga gihatag
mo sa imong katawohan; Oh du-awa ako uban sa imong kaluwasan,
5 Aron makita ko ang kauswagan sa imong pinili, Aron makagmaya
ako sa kalipay sa imong nasud, Aron ako magahimaya uban sa imong panulondon.
6 ¶ Nakasala kami uban sa among mga amahan, Nanagbuhat kami ug
kasal-anan, nanagbuhat kami sa kadautan.
7 Ang among mga amahan wala makasabut sa imong mga kahibulongan
didto sa Egipto; Sila wala mahinumdum sa gidaghanon sa imong mga mahigugmaong-kalolot,
Kondili nanagmasukihon didto sa dagat, bisan didto sa Dagat nga Mapula.
8 Bisan pa niana iyang giluwas sila tungod sa iyang ngalan, Aron
nga iyang ikapadayag ang iyang makusganong gahum.
9 Gibadlong niya usab ang Dagat nga Mapula, ug kini nahimong
mamala: Busa iyang gimandoan sila latas sa kahiladman, ingon sa paglatas
nila sa kamingawan.
10 Ug iyang giluwas sila gikan sa kamot niya nga nagdumot kanila,
Ug gibawi sila gikan sa kamot sa kaaway.
11 Ug ang mga tubig mitabon sa ilang mga kabatok; Walay mausa
nga nahabilin kanila.
12 Unya mingtoo sila sa iyang mga pulong; Nanag-awit sila sa
iyang pagdayeg.
13 ¶ Sa hinanali nalimot sila sa iyang mga buhat; Sila wala maghulat
sa iyang pagtambag,
14 Kondili nanagkaibug sa hilabihan gayud didto sa kamingawan,
Ug gitintal nila ang Dios didto sa kamingawan.
15 Ug siya mihatag kanila sa ilang gipangayo, Apan gipadad-an
ug kaluya ang ilang kalag.
16 Ug gikasinahan usab nila si Moises didto sa campo, Ug si Aaron
nga balaan ni Jehova.
17 Mibuka ang yuta ug gilamoy si Dathan, Ug gitabonan ang ginsakupan
ni Abiram.
18 Ug misilaub ang kalayo diha sa ilang ginsakupan; Ang siga
misunog sa mga dautan.
19 Nanagbuhat sila ug nating vaca didto sa Horeb, Ug nanagsimba
sa usa ka larawan nga tinunaw.
20 Sa ingon niini ilang giilisan ang ilang himaya Sa pagkasama
sa usa ka vaca nga nagasibsib sa balili.
21 Hingkalimtan nila ang Dios nga ilang Manluluwas, Siya nga
nagbuhat ug mga dagkung butang didto sa Egipto,
22 Sa mga kahibulongan nga buhat didto sa yuta ni Cham, Ug mga
butang nga makalilisang didto sa Dagat nga Mapula.
23 Busa siya miingon nga iyang laglagon sila, Kong wala pa si
Moises nga iyang pinili motindog sa atubangan niya didto sa lapyahan sa
dagat, Aron sa pagpaiway sa iyang kapungot, tingali siya molaglag unta
kanila.
24 Oo, gitamay nila ang yuta nga takus tinguhaon, Wala sila tumoo
sa iyang
25 Hinonoa nanagbagulbol sulod sa ilang mga balongbalong, Ug
wala managpatalinghug sa tingog ni Jehova.
26 Busa siya nanumpa batok kanila, Nga iyang laglagon sila didto
sa kamingawan,
27 Ug nga iyang pamukanon ang ilang kaliwatan sa taliwala sa
mga nasud, Ug papatlaagon sila sa mga kayutaan.
28 Sila usab ming-ipon sa ilang kaugalingon ngadto kang Baalpeor,
Ug mingkaon sa mga halad sa mga minatay.
29 Niini sila minghagit kaniya sa pagkasuko tungod sa ilang mga
buhat; Ug ang hampak miabut sa ibabaw nila.
30 Unya mitindog si Phinees, ug mipakanaug sa hukom; Ug sa ingon
niana mihunong ang hampak.
31 Ug kadto giisip kaniya nga alang sa pagkamatarung, Ngadto
sa tanang kaliwatan sa walay katapusan.
32 Ug sila nagpasuko usab kaniya didto sa mga tubig sa Meriba.
Sa pagkaagi nga ang kadaut midangat kang Moises tungod kanila;
33 Tungod kay sila masukihon batok sa iyang espiritu, Ug siya
namulong sa dili angay sa iyang mga ngabil.
34 ¶ Wala nila paglaglaga ang mga katawohan, Ingon sa gisugo ni
Jehova kanila,
35 Hinonoa mingsagol sila sa ilang kaugalingon uban sa mga nasud,
Ug nakakat-on sa ilang mga buhat,
36 Ug ming-alagad sa ilang mga dios-dios, Nga nahimong lit-ag
alang kanila.
37 Oo, gihalad nila ang ilang mga anak nga lalake ug ang ilang
mga anak nga babaye ngadto sa mga yawa,
38 Ug giula ang dugo nga inocente, Bisan ang dugo sa ilang mga
anak nga lalake ug sa ilang mga anak nga babaye, Nga gihalad nila ngadto
sa mga dios-dios sa Canaan; Ug ang yuta nahugawan tungod sa dugo.
39 Sa ingon niini nahugawan sila tungod sa ilang mga buhat, Ug
nakighilawas sila pinaagi sa ilang mga buhat.
40 Busa misilaub ang kapungot ni Jehova batok sa iyang katawohan,
Ug giluod siya sa iyang panulondon.
41 Ug iyang gitugyan sila ngadto sa gahum sa mga nasud; Ug sila
nga nanagdumot kanila nanaggahum kanila.
42 Ang ilang mga kaaway usab nanagdaugdaug kanila, Ug sila naulipon
ngadto sa ilang mga kamot
43 Sa makadaghan sila giluwas niya: Apan sila nanagmasukihon
sa ilang pagpakitambag, Ug nahimo silang ubos tungod sa ilang kasal-anan.
44 Bisan pa niana, iyang gitagad ang ilang pagkaalaut, Sa nabati
niya ang ilang pagtu-aw:
45 Ug nahinumdum siya sa iyang tugon alang kanila, Ug siya nagbasul
sumala sa gidaghanon sa iyang mga mahigugmaong-kalolot.
46 Iyang gihimo usab nga sila pagakaloy-an Niadtong tanan nga
nanagdala kanila sa pagkabinihag.
47 Luwasa kami, Oh Jehova nga among Dios, Ug tiguma kami gikan
sa taliwala sa mga nasud, Aron sa paghatag ug mga pasalamat sa imong ngalan
nga balaan, Ug aron sa paghimaya sa imong pagdayeg.
48 Dalayegon si Jehova, ang Dios sa Israel, Sukad sa walay katapusan
ngadto sa walay katapusan. Ug paingna ang tibook nga katawohan, Amen. Dayegon
ninyo si Jehova.
CAPITLO 107
1 ¶ Oh managpasalamat kamo kang Jehova; kay siya maayo man; Kay ang
iyang mahigugmaong-kalolot nagalungtad sa walay katapusan.
2 Papamulonga niana ang mga tinubos ni Jehova, Nga gipanubos
niya gikan sa kamot sa kabatok,
3 Ug gitigum sila gikan sa mga kayutaan, Gikan sa silangan ug
gikan sa kasadpan, Gikan sa amihanan ug gikan sa habagatan.
4 Nanaglaag-laag sila sa kamingawan, sa dalan nga awa-aw; Wala
sila makakaplag ug ciudad nga ilang kapuy-an.
5 Mga gutom ug mga giuhaw, Ang ilang mga kalag nangaluya diha
kanila.
6 Unya mingtu-aw sila kang Jehova sa ilang kagul-anan, Ug iyang
giluwas sila gikan sa ilang mga kalisdanan,
7 Ug iyang gimandoan sila usab pinaagi sa dalan nga matul-id,
Aron makadangat sila sa ciudad nga ilang kapuy-an.
8 Oh nga managdayeg unta ang mga tawo kang Jehova tungod sa iyang
mahigugmaong-kalolot, Ug tungod sa iyang mga katingalahang buhat alang
sa mga anak sa mga tawo!
9 Kay ginatagbaw niya ang kalag nga nagapangandoy, Ug ginapuno
niya sa kaayohan ang kalag nga gigutom.
10 ¶ Ang mga nanagpuyo sa kangitngitan ug sa landong sa kamatayon,
Mga binilanggo sa kaguol ug sa mga puthaw,
11 Tungod kay nanagmalalison sila sa mga pulong sa Dios, Ug nanagtamay
sa tambag sa Hataas Uyamut:
12 Busa tungod sa kahago giluya niya ang ilang mga kasingkasing;
Nanghiumod sila, ug walay bisan kinsa nga mitabang kanila.
13 Unya sila mingtu-aw kang Jehova gikan sa ilang kagul-anan,
ug iyang giluwas sila gikan sa ilang mga kalisdanan.
14 Iyang gikuha sila gikan sa kangitngitan ug sa landong, sa
kamatayon, Ug gidugmok niya ang ilang mga talikala.
15 Oh nga managdayeg unta ang mga tawo kang Jehova, tungod sa
iyang mahigugmaong-kalolot, Ug tungod sa iyang mga katingalahang buhat
alang sa mga anak sa mga tawo!
16 Kay gilumpag niya ang mga ganghaan nga tumbaga, Ug gibunggo
niya ang mga trangka nga puthaw.
17 ¶ Mga buang tungod sa ilang kalapasan, Ug tungod sa ilang kasal-anan,
gisakit sila.
18 Ang ilang kalag giluod sa tanang butang nga kalan-on; Ug napahaduol
sila ngadto sa mga ganghaan sa kamatayon.
19 Unya mingtu-aw sila kang Jehova gikan sa ilang kagul-anan,
Ug iyang giluwas sila gikan sa ilang mga kalisdanan.
20 Gipadala niya ang iyang pulong ug giayo sila, Ug iyang giluwas
sila gikan sa ilang mga pagkalaglag.
21 Oh nga managdayeg unta ang mga tawo kang Jehova, tungod sa
iyang mahigugmaong-kalolot, Ug tungod sa iyang mga katingalahang buhat
alang sa mga anak sa mga tawo!
22 Ug pahalara sila sa mga halad-sa-pasalamat, Ug imantala ang
iyang mga buhat uban ang pag-awit.
23 ¶ Sila nga manumod sa mga sakayan sa dagat, Nga managpatigayon
didto sa dagkung kadagatan;
24 Nakita nila ang mga buhat ni Jehova, Ug ang iyang mga katingalahan
diha sa kahiladman.
25 Kay siya nagasugo, ug nagapahuros sa hangin sa pag-unos, Nga
nagapatuybo sa mga balud niana.
26 Mingsaka sila sa mga langit, sila minghiyak pagbalik sa mga
kahiladman: Ang ilang kalag natunaw tungod sa kagul-anan.
27 Mingbarag sila sa pagbalik-balik, ug nagsulosapinday ingon
sa usa ka hubog nga tawo, Ug nahubsan sa tanan nila nga kinaadman.
28 Unya nanagtu-aw sila kang Jehova sa ilang kagul-anan, Ug iyang
giluwas sila gikan sa ilang mga kalisdanan.
29 Ginahimo niya ang bagyo sa pagpalurang, Aron nga ang mga balud
niana milinaw.
30 Unya sila nangalipay tungod kay nangahilum sila; Busa siya
nagamando kanila ngadto sa dunggoanan nga ilang ginatinguha.
31 Oh nga managdayeg unta ang mga tawo kang Jehova, tungod sa
iyang mahigugmaong-kalolot, Ug tungod sa iyang mga katingalahang buhat
alang sa mga anak sa mga tawo!
32 Ipabayaw usab kanila siya diha sa katilingban sa katawohan,
Ug dayegon siya diha sa lingkoranan sa mga anciano.
33 ¶ Gihimo niya ang mga suba nga kamingawan, Ug ang mga tinubdan
gihimo niya nga mahulaw nga yuta;
34 Ang yuta nga mabungaon sa pagkakamingawan nga asin, Tungod
sa pagkadautan nila nga nanagpuyo niana.
35 Iyang gihimo ang kamingawan nga danaw sa tubig, Ug ang yuta
nga mamala sa mga tinubdan sa tubig.
36 Ug didto pagapapuy-on niya ang mga gigutom, Aron sila magaandam
ug ciudad nga puloy-anan,
37 Ug magapugas sila sa kaumahan, ug magatanum ug kaparrasan,
Ug magakuha sila ug bunga sa abut.
38 Siya magapanalangin usab kanila, sa pagkaagi nga modaghan
sila sa hilabihan gayud; Ug dili niya pag-ibanan ang ilang kahayupan.
39 Unya usab, sila nagakadiyutay ug ginapatikuko Pinaagi sa pagdaugdaug,
kasamok, ug kasub-anan.
40 Iyang gibubo ang pagtamay ibabaw sa mga principe, Ug sila
ginapalakat didto sa kamingawan, diin walay dalan.
41 Bisan pa niini, iyang gibayaw ang mga hangul sa kahitas-an
gikan sa kagul-anan, Ug nagapadaghan kaniya sa kabanayan sama sa usa ka
panon.
42 Magatan-aw ang mga matul-id niini, ug mangalipay; Ug ang tanan
nga kasal-anan magatak-um sa iyang baba.
43 Bisan kinsa nga manggialamon manumbaling niining mga butanga;
Ug sila magapalandong sa mahigugmaong-kalolot ni Jehova.
CAPITLO 108
1 ¶ Ang akong kasingkasing naandam na, Oh Dios; Magaawit ako, oo,
magaawit ako ug mga pagdayeg, bisan uban sa akong himaya.
2 Pagmata, salterio ug alpa: Ako sa akong kaugalingon mangadlawon
pagmata.
3 Magahatag ako kanimo ug mga pasalamat, Oh Jehova, sa taliwala
sa mga katawohan; Ug kanimo magaawit ako sa mga pagdayeg sa taliwala sa
mga nasud.
4 Kay ang imong mahigugmaong-kalolot daku man ibabaw sa kalangitan;
Ug ang imong kamatuoran naga-abut ngadto sa mga langit.
5 Pagabayawon ka, Oh Dios, ibabaw sa kalangitan, Ug ang imong
himaya ibabaw sa tibook nga yuta.
6 ¶ Aron pagaluwason ang imong hinigugma, Luwasa sa imong toong
kamot, ug tubaga kami.
7 Ang Dios nagasulti diha sa iyang pagkabalaan: magakalipay ako;
Pagabahinon ko ang Sichem, ug pagasukdon ko ang walog sa Succoth.
8 Ang Galaad ako man; ang Manases ako; Ang Ephraim usab mao ang
panalipod sa akong ulo; Ang Juda mao ang akong magbubuhat sa balaod.
9 Ang Moab mao ang akong dolang nga hunawanan; Sa ibabaw sa Edom
igasalibay ko ang akong sapin; Mosinggit ako sa ibabaw sa Filistia.
10 Kinsa ba ang modala kanako ngadto sa ciudad nga kinutaan?
Kinsa ba ang motultol kanako ngadto sa Idumea?
11 Wala ba ikaw magasalikway kanamo, Oh Dios? Ug ikaw wala na
mouban, Oh Dios, sa among mga panon.
12 Hatagi kami ug tabang batok sa kaaway; Kay kawang lamang ang
tabang sa tawo.
13 Pinaagi sa Dios makabuhat kami sa pagkamaisugon: Kay siya
mao ang moyatak sa among mga kabatok.
CAPITLO 109
1 ¶ Ayaw pagpakahilum, Oh Dios, sa akong pagdayeg;
2 Kay ang baba sa tawong dautan, ug ang baba sa limbongan ilang
ginga-nga batok kanako: Nanagsulti sila batok kanako nga may dila nga bakakon.
3 Ila akong gilikusan usab sa mga pulong sa pagdumot, Ug nakig-away
sila batok kanako sa walay gipasikaran.
4 Tungod sa akong gugma nahimo silang mga kabatok ko. Apan ako
nagatugyan sa akong kaugalingon sa pag-ampo.
5 Ug tungod sa maayo ako gibaslan nila ug dautan, Ug ang pagdumot
gibalus tungod sa akong gugma.
6 ¶ Ibutang mo sa ibabaw niya ang usa ka tawo nga dautan; Ug patindoga
ang usa ka kabatok sa iyang toong kamot.
7 Sa diha nga siya pagahukman na, ipahulog siya nga sad-an; Ug
himoa nga ang iyang pag-ampo mahimong sala.
8 Pagapahamub-a ang iyang mga adlaw; Ug lain ang pakuhaa sa iyang
katungdanan.
9 Himoa nga mangailo ang iyang mga anak, Ug ang iyang asawa nga
usa ka balo.
10 Himoa nga ang iyang mga anak managlibud-suroy ug managpakilimos;
Ug ipapangita kanila ang ilang tinapay gikan sa ilang biniyaang mga dapit,
11 Pasagdi nga ang magpapautang magasakmit sa tanan nga anaa
kaniya; Ug pasagdi nga ang mga dumuloong magadawat sa tanan niyang kinabudlayan.
12 Ayaw itugot nga may malooy pa kaniya; Ni may bisan kinsa nga
malooy pa sa iyang mga anak nga ilo.
13 Ipaputol ang iyang kaliwatan; Sa mosunod nga kaliwatan ipapala
ang iyang ngalan.
14 Pahinumdumi kang Jehova ang kasal-anan sa ilang mga amahan;
Ug ayaw ipapala ang sala sa iyang inahan.
15 Pasagdi sila nga anaa sa atubangan ni Jehova sa kanunay, Aron
nga iyang pagapalaon gikan sa yuta ang paghandum kanila;
16 Tungod kay wala siya mahinumdum sa pagpakita ug kalooy, Kondili
gilutos niya ang tawong kabus ug hangul, Ug ang nadugmokan sa kasing-kasing,
aron sa pagpatay kanila.
17 Oo, nahagugma siya sa panunglo, ug midangat kini kaniya; Ug
wala ikalipay niya ang panalangin, ug kini halayo gikan kaniya.
18 Gisul-oban niya usab sa panunglo ang iyang kaugalingon ingon
sa iyang bisti, Ug mituhop kini sa iyang sulod nga mga bahin sama sa tubig;
Ug sama sa lana ngadto sa iyang kabukogan.
19 Ipahimo kini diha kaniya nga ingon sa bisti nga iyang gitabon
sa iyang kaugalingon, Ug ingon sa bakus nga ginabakus kaniya sa kanunay
20 Mao kini ang balus sa akong mga kabatok nga gikan kang Jehova,
Ug kanila nga nanagsulti ug dautan batok sa akong kalag.
21 ¶ Apan himoon mo kanako, Oh Jehova nga Ginoo, sumala sa imong
ngalan: Tungod kay ang imong mahigugmaong-kalolot maayo man, luwason mo
ako;
22 Kay ako kabus ug hangul, Ug ang akong kasingkasing nasamaran
sa sulod nako.
23 Nagapanaw na ako sama sa anino nga nagalingay: Ginabola-bola
ako ingon sa dulon.
24 Ang akong mga tuhod maluya tungod sa pagpuasa; Ug ang akong
unod mikupos tungod sa kakulang sa katambok.
25 Ako nahimo usab nga talamayon alang kanila: Sa nanagtan-aw
sila kanako, nanaglingo-lingo sila sa ulo nila.
26 Tabangi ako, Oh Jehova, Dios ko; Oh luwasa ako sumala sa imong
mahigugmaong-kalolot:
27 Aron sila mahibalo nga kini mao ang imong kamot; Nga ikaw,
Jehova, ang nagbuhat niini.
28 Patungloha sila, apan ikaw magpanalangin: Sa diha nga managpanindog
na sila, pagapakaulawan sila, Apan ang imong ulipon magakalipay.
29 Pabistihi sa kaulawan ang akong mga kabatok, Ug pataboni sila
sa ilang kaugalingong kaulaw ingon sa usa ka kupo.
30 Magahatag ako ug dagkung mga pasalamat ngadto kang Jehova
pinaagi sa akong baba; Oo, pagadayegon ko siya sa taliwala sa panon sa
katawohan.
31 Kay siya motindog diha sa toong kamot sa hangul, Aron sa pagluwas
kaniya gikan sa mga nagahukom sa iyang kalag.
CAPITLO 110
1 ¶ Si Jehova miingon sa akong Ginoo: Lumingkod ka sa akong toong
kamot, Hangtud nga ibutang ko ang imong mga kaaway nga tumbanan sa imong
mga tiil.
2 Ang baras sa imong kalig-on igapadala ni Jehova gikan sa Sion:
Magahari ka sa taliwala sa imong mga kaaway.
3 Ang imong katawohan managhalad sa ilang kaugalingon sa kinabubut-on
Sa adlaw sa imong gahum, sa matahum nga pagkabalaan: Gikan sa tagoangkan
sa kabuntagon Ikaw adunay tun-og sa imong pagkabatan-on.
4 Si Jehova nanumpa, ug siya dili magabasul: Ikaw mao ang sacerdote
nga walay katapusan Sunod sa laray ni Melchisedec.
5 ¶ Ang Ginoo sa imong toong kamot Magadasmag sa mga hari sa adlaw
sa iyang kaligutgut.
6 Siya magahukom sa taliwala sa mga nasud, Pagapun-on niya ang
mga dapit sa mga minatay, Siya magadasmag sa mga pangulo sa daghang mga
kayutaan.
7 Siya moinum sa sapa nga magagian diha sa dalan: Tungod niana
pagasakwaton niya ang ulo.
CAPITLO 111
1 ¶ Dayegon ninyo si Jehova. Magapasalamat ako kang Jehova sa bug-os
ko nga kasingkasing, Diha sa pagkatigum sa mga tawong matul-id ug sa katilingban.
2 Dagku ang mga buhat ni Jehova, Ginapangita sa tanang mga nahamuot
kanila.
3 Dungganon ug halangdon ang iyang buhat; Ug ang iyang pagkamatarung
nagalungtad sa walay katapusan.
4 Iyang gihimo ang iyang mga buhat nga katingalahan nga pagahandumon:
Puno sa gracia ug maloloy-on si Jehova.
5 Nagahatag siya ug makaon kanila nga may kahadlok kaniya: Sa
gihapon siya mahinumdum sa iyang tugon.
6 ¶ Ang gahum sa iyang mga buhat gipakita niya sa iyang katawohan,
Sa paghatag kanila sa panulondon sa mga nasud.
7 Ang mga buhat sa iyang mga kamot mao ang kamatuoran ug ang
justicia; Kalauman ang tanan niyang mga lagda.
8 Napamatud-an sila sa gihapon nga sa walay katapusan; Nabuhat
sila sa kamatuoran ug sa katul-iran.
9 Gipadala niya ang pagtubos sa iyang katawohan; Nagsugo siya
sa iyang tugon sa walay katapusan: Balaan ug talahuron ang iyang ngalan.
10 Ang pagkahadlok kang Jehova mao ang sinugdanan sa kaalam;
Ang tanan nga nanagtuman sa iyang mga sugo adunay maayong salabutan: Ang
iyang pagdayeg nagapadayon sa walay katapusan.
CAPITLO 112
1 ¶ Dayegon ninyo si Jehova. Bulahan ang tawo nga may kahadlok kang
Jehova, Nga diha sa iyang mga sugo nagakalipay sa hilabihan gayud.
2 Ang iyang kaliwat mahimong gamhanan sa ibabaw sa yuta: Mahimong
bulahan ang kaliwatan sa mga matul-id.
3 Mga bahandi ug katigayonan maoy anaa sa iyang balay; Ug ang
iyang pagkamatarung molungtad sa walay katapusan.
4 Sa mga matul-id mohayag ang suga taliwala sa kangitngitan:
Siya puno sa gracia, ug maloloy-on ug matarung.
5 Maayo alang sa tawo nga magapakita ug kalooy ug magapahulam;
Siya magapalig-on sa iyang katungod diha sa paghukom.
6 ¶ Kay siya dili gayud matrug; Ang mga matarung pagahandumon
sa walay katapusan.
7 Siya dili mahadlok sa mga balita nga dautan: Ang iyang kasingkasing
malig-on, nga nagasalig kang Jehova.
8 Malig-on ang iyang kasingkasing, siya dili mahadlok, hangtud
nga makita niya ang iyang tinguha ibabaw sa iyang mga kabatok.
9 Nagasabwag siya, nagahatag siya sa mga hangul; Ang iyang pagkamatarung
nagalungtad sa walay katapusan: Ang iyang sungay pagabayawon uban ang kadungganan.
10 Ang tawong dautan makakita niini, ug maguol; Magapakagut siya
sa iyang mga ngipon, ug dayong kawagtang: Mangahanaw ang tinguha sa mga
dautan.
CAPITLO 113
1 ¶ Dayegon ninyo si Jehova. Dayegon ninyo, Oh kamong mga alagad ni
Jehova, Dayega ang ngalan ni Jehova
2 Dalayegon ang ngalan ni Jehova Sukad karon ngadto sa umalabut
ug sa walay katapusan.
3 Gikan sa pagsilang sa adlaw ngadto sa pagsalop niini Pagadayegon
ang ngalan ni Jehova.
4 Si Jehova labing labaw sa tanang mga nasud, Ug ang iyang himaya
ibabaw sa kalangitan.
5 Kinsa ba ang sama kang Jehova nga atong Dios, Nga atua sa kahitas-an
ang iyang lingkoranan,
6 Nga nagapaubos sa iyang kaugalingon aron sa pagtan-aw Sa mga
butang nga atua sa langit ug dinhi sa yuta?
7 Gibangon niya ang kabus gikan sa abug, Ug gisakwat niya ang
hangul gikan sa pundok sa kinalibang;
8 Aron siya magapalingkod kaniya uban sa mga principe, Bisan
uban sa mga principe sa iyang katawohan.
9 Ang babaye nga apuli ginapabantay niya sa balay, Ug mahimo
siya nga inahan nga malipayon sa mga anak. (113-10) Dayegon ninyo si Jehova.
CAPITLO 114
1 ¶ Sa paglakaw sa Israel gikan sa Egipto, Ang panimalay ni Jacob
gikan sa katawohan nga lain ug pinulongan;
2 Ang Juda nahimong balaan niyang puloy-anan, Ang Israel nahimong
iyang gingharian.
3 Ang dagat nakakita niini, ug mingkalagiw; Ang Jordan misibug.
4 Ang kabukiran minglukso sama sa mga lakeng carnero, Ang kabungtoran
nga gagmay sama sa mga nating carnero.
5 Unsay gibati mo, Oh dagat, nga mingkalagiw ka? Ikaw, Oh Jordan,
nga misibug ka man?
6 Kamo nga kabukiran, nga minglukso kamo sama sa mga laekng carnero;
Kamong kabungtoran nga gagmay, nga sama sa mga nating carnero?
7 Kumurog, ikaw yuta, diha sa atubangan sa Ginoo, Diha sa atubangan
sa Dios ni Jacob,
8 Nga maoy naghimo sa bato nga danaw sa tubig, Ang bato nga santik
ngadto sa usa ka tuboran sa mga tubig.
CAPITLO 115
1 ¶ Dili kanamo, Oh Jehova, dili kanamo, Kondili sa imong ngalan ihatag
ang himaya, Tungod sa imong mahigugmaong-kalolot, ug tungod sa imong kamatuoran.
2 Busa, ngano ba nga magaingon ang mga nasud, Hain man karon
ang ilang Dios?
3 Apan ang among Dios anaa sa mga langit: Gibuhat niya ang tanang
nakapahimuot kaniya.
4 Ang ilang mga dios-dios mao ang salapi ug bulawan Binuhat sa
mga kamot sa mga tawo.
5 Sila adunay baba, apan sila dili makasulti; Sila adunay mga
mata, apan sila dili makakita;
6 Adunay mga igdulungog sila, apan sila dili makadungog; Sila
adunay mga ilong, apan sila dili makapanimaho;
7 Sila adunay mga kamot, apan sila dili makahikap; Sila adunay
mga tiil, apan sila dili makalakaw; Ni makasulti sila pinaagi sa ilang
totonlan.
8 Ang mga nanagbuhat kanila nahisama kanila; Oo, sama kanila,
ang tagsatagsa nga mosalig kanila.
9 ¶ Oh Israel, sumalig ka kang Jehova: Siya mao ang ilang tabang
ug ang ilang kalasag.
10 Oh panimalay ni Aaron, sumalig kamo kang Jehova: Siya mao
ang ilang tabang ug ang ilang kalasag.
11 Kamong mga nangahadlok kang Jehova sumalig kamo kang Jehova:
Siya mao ang ilang tabang ug ang ilang kalasag.
12 Si Jehova nahinumdum kanato; siya magapanalangin kanato: Magapanalangin
siya sa panimalay sa Israel; Magapanalangin siya sa panimalay ni Aaron.
13 Siya magapanalangin kanila nga may kahadlok kang Jehova, Sa
mga gagmay ug sa mga dagku.
14 Si Jehova magadugang sa pagpadaghan kaninyo, Kaninyo ug sa
inyong mga anak.
15 Mga gibulahan kamo ni Jehova, Nga nagbuhat sa langit ug sa
yuta.
16 Ang kalangitan mao ang mga langit ni Jehova; Apan gihatag
niya ang yuta alang sa mga anak sa mga tawo.
17 Ang mga minatay dili magadayeg kang Jehova, Ni may mausa niadtong
mga nanganaug ngadto sa hilum;
18 Apan pagadayegon nato si Jehova Sukad karon ngadto sa umalabut
ug sa walay katapusan. Dayegon ninyo si Jehova.
CAPITLO 116
1 ¶ Nahagugma ako kang Jehova, kay siya nagapatalinghug Sa akong tingog
ug sa akong mga pangaliyupo.
2 Tungod kay iyang gikiling kanako ang iyang igdulungog, Busa
magatawag ako kaniya samtang ako buhi pa.
3 Ginalikusan ako sa mga talikala sa kamatayon, ug ang kasakit
sa Sheol minggapusa kanako: Ang kaguol ug kasakit maoy hingpalgan ko.
4 Unya gisangpit ko ang ngalan ni Jehova: Oh Jehova, luwasa ang
akong kalag, nangamuyo ako kanimo.
5 Puno sa gracia si Jehova, ug matarung; Oo, maloloy-on ang atong
Dios.
6 Si Jehova nagabantay sa mga walay-pagtagad: Gipaubos ako, ug
iyang giluwas ako.
7 Bumalik ka sa imong kapahulayan, Oh kalag ko; Kay si Jehova
nagpanalangin sa madagayaon gayud kanimo.
8 Kay imong giluwas ang akong kalag gikan sa kamatayon, Ang akong
mga mata gikan sa mga luha, Ug ang akong mga tiil gikan sa pagkahidalin-as.
9 Magalakaw ako sa atubangan ni Jehova Sa yuta sa mga buhi.
10 ¶ Ako motoo, kay mosulti ako: Gisakit ako sa hilabihan gayud:
11 Sa hinanali ako nakaingon: Ang tanang tawo mga bakakon.
12 Unsa man ang akong igabayad kang Jehova Tungod sa tanan niyang
mga kaayohan kanako?
13 Dawaton ko ang copa sa kaluwasan, Ug pagasangpiton ko ang
ngalan ni Jehova.
14 Magabayad ako sa akong mga panaad kang Jehova, Oo, diha sa
atubangan sa tanan niyang katawohan.
15 Hamili sa pagtan-aw ni Jehova Ang kamatayon sa iyang mga balaan.
16 Oh Jehova, sa pagkamatuod ako mao ang imong alagad: Ako mao
ang imong alagad, ang anak nga lalake sa imong alagad nga babaye; Gihubad
mo ang akong mga talikala.
17 Akong ihalad kanimo ang halad-sa-pasalamat, Ug sangpiton ko
ang ngalan ni Jehova.
18 Kang Jehova magabayad ako sa akong mga panaad, Oo, diha sa
atubangan sa tanan niyang katawohan,
19 Sa mga sawang sa balay ni Jehova, Sa kinataliwad-an mo, Oh
Jerusalem. Dayegon ninyo si Jehova.
CAPITLO 117
1 ¶ Oh panagdayeg kamo kang Jehova, ngatanan kamo nga mga nasud; Mga
katawohan nga tanan, panagdayeg kamo kaniya.
2 Kay ang iyang mahigugmaong-kalolot daku alang kanato; Ug ang
kamatuoran ni Jehova nagalungtad sa walay katapusan.
3 Dayegon ninyo si Jehova.
CAPITLO 118
1 ¶ Oh paghatag kamo ug mga pasalamat kang Jehova; kay siya maayo
man; Kay ang iyang mahigugmaong-kalolot nagapadayon sa walay katapusan.
2 Ipaingon sa Israel karon, Nga ang iyang mahigugmaong-kalolot
nagapadayon sa walay katapusan.
3 Karon ipaingon sa panimalay ni Aaron, Nga ang iyang mahigugmaong-kalolot
nagapadayon sa walay katapusan.
4 Ipaingon karon kanila nga nangahadlok kang Jehova, Nga ang
iyang mahigugmaong-kalolot nagapadayon sa walay kapusan.
5 Gikan sa akong kalisdanan misangpit ako kang Jehova: Mitubag
si Jehova kanako ug iyang gibutang ako sa dapit nga halapad.
6 Si Jehova kadapig nako; dili ako mahadlok: Unsay arang mabuhat
sa tawo kanako?
7 Si Jehova kadapig nako sa taliwala sa mga nagatabang kanako:
Busa makita ko ang akong tinguha diha sa ibabaw kanila nga nanagdumot kanako.
8 Labing maayo ang pagdangup kang Jehova Kay sa pagsalig diha
sa tawo.
9 Labing maayo ang pagdangup kang Jehova Kay sa pagbutang sa
atong pagsalig diha sa mga principe.
10 Ang tanang mga nasud nanaglibut kanako: Sa ngalan ni Jehova
akong pagaputlon sila.
11 Nanaglikos sila kanako; oo, ilang gilibutan ako: Sa ngalan
ni Jehova akong pagawagtangon sila.
12 Nanaglikos sila kanako sama sa mga putyokan; sila gipalong
ingon sa kalayo sa mga tunok: Sa ngalan ni Jehova akong pagaputlon sila.
13 Sa kalit imong gitukmod ako aron nga ako mapukan; Apan si
Jehova mitabang kanako.
14 Si Jehova mao ang akong kalig-on ug ang akong alawiton; Ug
siya mao ang akong kaluwasan.
15 Ang tingog sa kalipay ug sa kaluwasan anaa sa mga balong-balong
sa mga matarung: Ang toong kamot ni Jehova nagabuhat nga maisugon.
16 Ang toong kamot ni Jehova nabayaw: Ang toong kamot ni Jehova
nagabuhat nga maisugon.
17 Dili ako mamatay, kondili mabuhi ako. Ug igapahayag ko ang
mga buhat ni Jehova.
18 Gicastigo ako ni Jehova sa masakit gayud; Apan ako wala niya
itugyan ngadto sa kamatayon.
19 ¶ Buksi kanako ang mga ganghaan sa pagkamatarung: Mosulod ako
kanila, magapasalamat ako kang Jehova.
20 Mao kini ang ganghaan ni Jehova; Niini mosulod ang mga matarung.
21 Pagapasalamatan ko ikaw; kay gipatalinghugan mo ako, Ug ikaw
nahimong akong kaluwasan.
22 Ang bato nga gisalikway sa mga magtutukod Nahimo nga pangulo
sa pamag-ang.
23 Mao kini ang buhat ni Jehova; Kini maoy katingalahan sa among
mga mata.
24 Kini mao ang adlaw nga gibuhat ni Jehova; Niini managmaya
ug managkalipay kita.
25 Luwasa karon, kanimo nangamuyo kami, Oh Jehova: Oh Jehova,
kanimo nangamuyo kami, ipadala ang kauswagan karon.
26 Bulahan siya nga moanhi sa ngalan ni Jehova: Gikan sa balay
ni Jehova kami nanagdayeg kanimo.
27 Si Jehova mao ang Dios, ug siya naghatag kanato ug kahayag:
Bangana ang halad sa mga linubid, bisan ngadto sa mga sungay sa halaran.
28 Ikaw mao ang akong Dios, ug kanimo magapasalamat ako: Ikaw
mao ang akong Dios, igapahitaas ko ikaw.
29 Oh managpasalamat kamo kang Jehova; kay siya maayo man; Kay
ang iyang mahigugmaong-kalolot nagapadayon sa walay katapusan.
CAPITLO 119
1 ¶ Bulahan sila nga mga hingpit sa dalan, Nga nanaglakaw sa Kasugoan
ni Jehova.
2 Bulahan sila nga nanagbantay sa iyang mga pagpamatuod, Nga
sa bug-os nilang kasingkasing nanagpangita kaniya.
3 Oo, sila wala magbuhat sa dili-pagkamatarung; Sila nanaglakaw
sa iyang mga dalan.
4 ¶ Ikaw nagsugo kanamo mahatungod sa imong mga lagda, Aron among
pagabantayan sila sa makugihon gayud.
5 Oh hinaut unta nga mahamutang ang akong mga dalan Sa pagtuman
sa imong kabalaoran!
6 Unya dili na ako pagapakaulawan, Sa mabantayan ko na ang tanan
mong mga sugo.
7 ¶ Magapasalamat ako kanimo uban sa katul-id sa kasingkasing,
Sa pagkakat-on ko sa imong mga matarung nga paghukom.
8 Pagabantayan ko ang imong kabalaoran: Oh hinaut unta nga ako
dili mo gayud pagabiyaan.
9 ¶ Unsay igahinlo sa usa ka batan-on sa iyang dalan? Pinaagi
sa pagmatngon subay sa imong pulong.
10 ¶ Uban sa bug-os ko nga kasingkasing gipangita ko ikaw: Oh
ayaw itugot nga ako mahisalaag gikan sa imong mga sugo.
11 ¶ Sa akong kasingkasing ginatipigan ko ang imong pulong, Aron
dili ako makasala batok kanimo.
12 ¶ Dalayegon ikaw, Oh Jehova: Tudloi ako sa imong kabalaoran.
13 ¶ Sa akong mga ngabil gisugilon ko Ang tanang mga tulomanon
sa imong baba.
14 Nagakalipay ako sa dalan sa imong mga pagpamatuod, Ingon sa
gidaghanon sa tanang mga bahandi.
15 Sa imong mga lagda magapalandong ako, Ug magatahud ako sa
imong mga dalan.
16 Magakalipay ako sa akong kaugalingon diha sa imong kabalaoran:
Dili ako malimot sa imong pulong.
17 ¶ Ibubo sa kadagaya ang kalooy mo sa imong alagad, aron mabuhi
ako; Sa ingon niini magabantay ako sa imong pulong.
18 ¶ Bukha ang akong mga mata, aron makatan-aw ako Sa mga katingalahang
butang gikan sa imong Kasugoan.
19 ¶ Ako dumuloong dinhi sa yuta: Ayaw itungina ang imong mga
sugo gikan kanako.
20 ¶ Nadugmok ang akong kalag tungod sa pagpangandoy Sa imong
mga tulomanon sa tanang mga panahon.
21 ¶ Gibadlong mo ang mga palabilabihon nga mga tinunglo, Nga
nanghimulag gikan sa imong mga sugo.
22 ¶ Palaa gikan kanako ang kaulawan ug ang pagkatalamayon; Kay
ang imong mga pagpamatuod gibantayan ko.
23 ¶ Ang mga principe usab nanaglingkod ug nanagsulti batok kanako;
Apan ang imong alagad nagapalandong sa imong kabalaoran.
24 ¶ Ang imong mga pagpamatuod usab maoy akong kalipay Ug akong
mga magtatambag
25 ¶ Mipilit sa abug ang akong kalag: Buhion mo ako sumala sa
imong pulong.
26 ¶ Gipahayag ko ang akong mga dalan, ug ikaw mitubag kanako:
Tudloi ako sa imong kabalaoran.
27 Ipasabut kanako ang dalan sa imong mga lagda: Sa ingon niini
magapalandong ako sa imong mga katingalahang buhat.
28 ¶ Natunaw ang akong kalag tungod sa kaguol: Lig-ona ako sumala
sa imong pulong.
29 Ipahalayo gikan kanako ang dalan sa kabakakan; Ug ihatag kanako
ang imong Kasugoan sa pagkamapuanguron.
30 ¶ Napili ko ang dalan sa pagkamatinumanon: Gibutang ko ang
imong mga tulomanon sa atubangan ko.
31 Napabilin ako sa dakung pagmatngon sa imong mga pagpamatuod:
Oh Jehova, ayaw ako ibutang sa kaulawan.
32 Sa dalan sa imong mga sugo magadalagan ako, Sa diha nga pagapadakuon
mo ang akong kasingkasing.
33 ¶ Tudloi ako, Oh Jehova, sa dalan sa imong kabalaoran; Ug pagabantayan
ko kini hangtud sa katapusan.
34 Hatagi ako ug salabutan, ug pagabantayan ko ang imong Kasugoan;
Oo, pagatumanon ko kini uban sa bug-os ko nga kasingkasing.
35 ¶ Mandoi ako sa dalan sa imong mga sugo; Kay niini anaa ang
akong kalipay
36 Ikiling mo ang akong kasingkasing ngadto sa imong mga pagpamatuod,
Ug dili ngadto sa kailibgon.
37 ¶ Ilikay ang akong mga mata gikan sa pagtan-aw sa kakawangan,
Ug hatagi ako ug kinabuhi sa imong mga dalan.
38 ¶ Palig-ona ang imong pulong nganhi sa imong alagad, Nga nagatudlo
sa pagkahadlok kanimo.
39 ¶ Kuhaa gikan kanako ang kaulawan nga akong nahadlokan; Kay
maayo ang imong mga tulomanon.
40 ¶ Ania karon, ginatinguha ko ang imong mga lagda: Hatagi ako
ug kinabuhi sa imong pagkamatarung.
41 ¶ Ipadangat usab nganhi kanako ang imong mahigugmaong-kalolot,
Oh Jehova, Bisan ang imong kaluwasan, sumala sa imong pulong.
42 Sa ingon niana, makabaton ako ug tubag alang kaniya nga nagapakaulaw
kanako; Kay misalig ako sa imong pulong.
43 ¶ Ug ayaw pagkuhaa sa tuman ang pulong sa kamatuoran gikan
sa akong baba; Kay ako milaum diha sa imong mga tulomanon.
44 Sa ingon niana, pagabantayan ko sa kanunay ang imong Kasugoan
Sa katuigan nga walay katapusan.
45 ¶ Ug magalakaw ako sa kagawasan; Kay gipangita ko ang imong
mga lagda.
46 Ug igasulti ko usab ang imong mga pagpamatuod sa atubangan
sa mga hari, Ug wala mahamutang sa kaulawan.
47 Ug sa akong kaugalingon magakalipay ako sa imong mga sugo,
Nga gihigugma ko.
48 Pagabayawon ko usab ang akong mga kamot ngadto sa imong mga
sugo, nga gihigugma ko; Ug magapalandong ako diha sa imong kabalaoran.
49 ¶ Hinumdumi ang pulong nga gihatag mo sa imong alagad, Tungod
kay imo akong gipalaum.
50 ¶ Mao kini ang kalipay ko sa akong kagul-anan; Kay ang imong
pulong naghatag kanako ug kinabuhi.
51 ¶ Ang mga palabilabihon nanagyubit kanako sa hilabihan gayud:
Apan wala ako mobulag gikan sa imong Kasugoan.
52 ¶ Nahinumdum ako, Oh Jehova, sa kanhi mong mga tulomanon, Ug
nalipay ako sa akong kaugalingon.
53 ¶ Ang mainit nga kaligutgut migahum kanako, Tungod sa tawong
dautan nga mibulag gikan sa imong Kasugoan.
54 ¶ Ang imong kabalaoran nahimo nga mga alawiton ko Sa balay
sa akong pagpanlangyaw.
55 ¶ Sa kagabhion nahinumdum ako sa imong ngalan, Oh Jehova, Ug
gibantayan ko ang imong Kasugoan.
56 Kini nabatonan ko, Tungod kay gibantayan ko ang imong mga
lagda.
57 ¶ Si Jehova mao ang akong bahin: Ako miingon nga magabantay
ako sa imong mga pulong.
58 ¶ Ang imong paglaban gipakilooy ko uban sa bug-os ko nga kasingkasing:
Kaloy-i ako sumala sa imong pulong.
59 ¶ Gipalandong ko ang akong mga dalan, Ug gipabalik ko ang akong
mga tiil ngadto sa imong mga pagpamatuod.
60 Midali ako, ug wala magdugay, Sa pagtuman sa imong mga sugo.
61 ¶ Ang mga gapus sa mga dautan gipanglikus kanako; Apan wala
ko hikalimti ang imong Kasugoan.
62 ¶ Sa tungang gabii mobangon ako sa pagpasalamat kanimo Tungod
sa imong mga tulomanon nga matarung.
63 ¶ Kauban ako sa tanang mga may kahadlok kanimo, Ug kanila nga
nanagtuman sa imong mga lagda.
64 ¶ Ang yuta, Oh Jehova, napuno sa imong mahigugmaong-kalolot:
Tudloi ako sa imong kabalaoran.
65 ¶ Maayo ang gibuhat mo sa imong alagad, Oh Jehova, sumala sa
imong pulong.
66 Tudloi ako sa maayong paghukom ug kinaadman;
67 ¶ Sa wala pa ako pagsakita, nahisalaag ako; Apan karon nagabantay
ako sa imong pulong.
68 ¶ Ikaw maayo ug nagabuhat sa maayo; Tudloi ako sa imong kabalaoran.
69 ¶ Batok kanako nanagmugna ug bakak ang mga palabilabihon: Uban
sa bug-os ko nga kasingkasing magatuman ako sa imong mga lagda.
70 Matambok ang ilang kasingkasing ingon sa sibu; Apan nagakalipay
ako diha sa imong Kasugoan.
71 ¶ Maayo pa alang kanako nga gisakit ako; Aron ako makakat-on
diha sa imong kabalaoran.
72 ¶ Labing maayo alang kanako ang Kasugoan sa imong baba Kay
sa mga linibo nga bulawan ug salapi.
73 ¶ Ang imong mga kamot nagbuhat kanako ug nag-umol kanako: Ihatag
kanako ang salabutan, aron ako makakat-on sa imong mga sugo.
74 ¶ Sila nga may mga kahadlok kanimo motan-aw kanako ug managkalipay,
Kay diha sa imong pulong milaum ako.
75 ¶ Nahibalo ako, Oh Jehova, nga ang imong mga paghukom matarung
man, Ug nga sa imong pagka-matinumanon gisakit mo ako.
76 ¶ Itugot, nagaampo ako kanimo, nga ang imong mahigugmaong-kalolot
mahimo nga akong kalipay, Sumala sa imong pulong alang sa imong alagad.
77 Ipadangat kanako ang imong malomong kalooy, aron mabuhi ako;
Kay ang imong Kasugoan maoy akong kalipay.
78 ¶ Ipabutang sa kaulawan ang mga palabilabihon; tungod kay gidaug
nila ako sa mga pagbutang-butang: Apan ako magapalandong diha sa imong
mga lagda.
79 Pabalika nganhi kanako kadtong mga nangahadlok kanimo; Ug
sila manghibalo sa imong mga pagpamatuod.
80 ¶ Mahingpit unta ang akong kasingkasing diha sa imong kabalaoran,
Aron ako dili maulawan.
81 ¶ Nangandoy ang akong kalag tungod sa imong kaluwasan; Apan
milaum ako sa imong pulong.
82 Ang akong mga mata nangaloy sa pagpaabut sa imong pulong,
Samtang ako nagaingon: Anus-a pa ba nimo ako lipaya?
83 ¶ Kay ako nahimong sama sa panit nga sudlanan sa vino nga anaa
sa asohan; Apan wala ko hikalimti ang imong kabalaoran.
84 ¶ Pipila na ba lamang ang mga adlaw sa imong alagad? Anus-a
pa ba nimo buhata ang paghukom batok niadtong nanaglutos kanako?
85 ¶ Ang mga palabilabihon nanagkalot ug mga gahong alang kanako,
Nga dili subay sumala sa imong Kasugoan.
86 Ang tanan nimong mga sugo matinumanon man: Sila nanaglutos
kanako sa pagkadili-matarung; tabangan mo ako.
87 Diriyot na ako nila malamoy dinhi sa ibabaw sa yuta; Apan
wala ko pagbiyai ang imong mga lagda.
88 ¶ Buhion mo ako sumala sa imong mahigugmaong-kalolot; Sa ingon
niana pagatumanon ko ang mga pagpamatuod sa imong baba.
89 ¶ Sa walay katapusan Oh Jehova, ang imong pulong nahamutang
sa langit.
90 Ang imong pagkamatinumanon alang man ngadto sa tanang mga
kaliwatan: Imong gitukod ang yuta, ug kini nagapadayon.
91 Sumala sa imong mga tulomanon sila nanagpadayon hangtud niining
adlawa; Kay ang tanang mga butang maoy imong mga sulogoon.
92 ¶ Gawas kong ang imong Kasugoan mahimo ko nga kalipay, Sa akong
kasakit mahanaw unya ako
93 ¶ Dili ko gayud hikalimtan ang imong mga lagda; Kay tungod
kanila gibanhaw mo ako.
94 ¶ Ako imo man, luwasa ako; Kay gipangita ko ang imong mga lagda.
95 ¶ Ang mga dautan nanaghulat kanako, sa paglaglag kanako; Apan
ako magapalandong sa imong mga pagpamatuod.
96 ¶ Nakita ko ang katapusan sa bugos nga pagkahingpit; Apan ang
imong sugo halapad sa hilabihan gayud.
97 ¶ Oh hilabihan ang paghigugma ko sa imong Kasugoan! Kini mao
ang akong gipalandong sa tibook nga adlaw.
98 ¶ Ang imong mga sugo nakapahimo kanako nga labi pang manggialamon
kay sa akong mga kaaway; Kay sila ania kanako sa kanunay.
99 Aduna akoy labaw pang salabutan kay sa tanan ko nga mga magtutudlo;
Kay ang imong mga pagpamatuod maoy akong gipalandong.
100 Labi pang masinabuton ako kay sa mga tigulang, Tungod kay
gibantayan ko ang imong mga lagda.
101 ¶ Gikan sa tanang mga dalan nga dautan, gipunggan ko ang akong
mga tiil, Aron nga ako makatuman sa imong pulong.
102 ¶ Wala ako tumipas gikan sa imong mga tulomanon; Kay imong
gitudloan ako.
103 ¶ Pagkatam-is gayud sa imong mga pulong sa akong pagtilaw!
Oo, labing matam-is pa kay sa dugos sa akong baba!
104 Pinaagi sa imong mga lagda nakabaton ako ug salabutan: Tungod
niini gidumtan ko ang tagsatagsa ka dalan sa kabakakan.
105 ¶ Ang imong pulong maoy lamparahan sa akong mga tiil, Ug kahayag
sa akong alagianan.
106 ¶ Nakapanumpa ako ug gimatudan ko kini, Nga ako magabantay
sa matarung mong mga tulomanon.
107 ¶ Ginasakit ako sa hilabihan gayud: Buhion mo ako, Oh Jehova,
sumala sa imong pulong.
108 ¶ Dawata, nangaliyupo ako kanimo, ang mga halad-nga-kinabubut-on
sa akong baba, Oh Jehova, Ug tudloi ako sa imong mga tulomanon.
109 ¶ Ang kalag ko sa kanunay ania sa akong kamot; Apan wala ko
hikalimti ang imong Kasugoan.
110 Gibutangan ako ug lit-ag sa mga datuan; apan ako wala mahisalaag
gikan sa imong mga lagda.
111 ¶ Ingon nga panulondon gidawat ko ang imong mga pagpamatuod
sa walay katapusan; Kay sila mao ang kalipay sa akong kasingkasing.
112 Gikiling ko ang akong kasingkasing sa pagbuhat sa imong kabalaoran
Sa gihapon, bisan ngadto sa katapusan.
113 ¶ Gidumtan ko sila nga may maduha-duhaon nga hunahuna; Apan
gihigugma ko ang imong Kasugoan.
114 ¶ Ikaw mao ang akong dapit nga dalangpanan ug ang akong taming:
Sa imong pulong nagalaum ako.
115 ¶ Pahalayo kamo gikan kanako, kamong mga mamumuhat sa kadautan,
Aron nga magabantay ako sa mga sugo sa akong Dios.
116 ¶ Sapnaya ako sumala sa imong pulong, aron ako mabuhi; Ug
ayaw ako pagpakaulawi sa akong paglaum.
117 Sapnaya ako sa itaas, ug maluwas ako, Ug magatahud diha sa
imong kabalaoran sa kanunay.
118 ¶ Gitalikdan mo kadtong tanan nga nangasayup gikan sa imong
kabalaoran; Kay ang ilang limbong mao ang kabakakan.
119 Ang tanang mga dautan sa yuta gisalikway mo sama sa taya:
Tungod niana gihigugma ko ang imong mga pagpamatuod.
120 Ang unod ko mikurog tungod sa kahadlok kanimo; Ug sa imong
mga paghukom nahadlok ako.
121 ¶ Ang justicia ug ang pagkamatarung gibuhat ko: Ayaw ako itugyan
sa mga nanagdaugdaug kanako.
122 Himoa ang pasalig mo sa imong alagad alang sa kaayohan: Ayaw
itugot nga ang palabilabihon modaugdaug kanako.
123 ¶ Ang akong mga mata nangaloy sa pagpaabut sa imong kaluwasan,
Ug tungod sa imong pulong nga matarung.
124 ¶ Buhata sa imong alagad sumala sa imong mahigugmaong-kalolot,
Ug tudloi ako sa imong kabalaoran.
125 Ako mao ang imong alagad; ihatag kanako ang salabutan, Aron
nga ako mahibalo sa imong mga pagpamatuod.
126 ¶ Mao na ang panahon nga si Jehova magabuhat; Kay gihimo nila
nga walay kapuslanan ang imong Kasugoan.
127 ¶ Tungod niana gihigugma ko ang imong mga sugo Labaw kay sa
bulawan, oo, labaw kay sa bulawan nga inulay.
128 Tungod niana gipakamahal ko ang tanan mong mga lagda mahatungod
sa tanang mga butang nga matarung; Ug gidumtan ko ang tagsatagsa ka dalan
sa kabakakan.
129 ¶ Mga katingalahan ang imong mga pagpamatuod; Busa nagabantay
kanila ang akong kalag.
130 ¶ Ang sinugdan sa imong mga pulong nagahatag ug kahayag; Nagahatag
kini ug salabutan alang sa mga walay-pagtagad.
131 ¶ Gibuka ko ug daku ang akong baba, ug nagahangus; Kay nangandoy
ako sa dakung kainit sa imong mga sugo.
132 ¶ Lingia ako, malooy ka kanako, Maingon sa nabatasan mo niadtong
mga nahigugma sa imong ngalan.
133 ¶ Pasunda ang akong mga lakang sa imong pulong; Ug ayaw itugot
nga may bisan unsa nga kadautan nga magagahum kanako.
134 ¶ Tubsa ako gikan sa pagdaugdaug sa tawo: Aron magatuman ako
sa imong mga lagda.
135 ¶ Ipasidlak ang imong nawong ibabaw sa imong alagad; Ug tudloi
ako sa imong kabalaoran.
136 ¶ Mga inagay-ay sa tubig nanaligdig gikan sa akong mga mata,
Tungod kay sila wala managtuman sa imong Kasugoan.
137 ¶ Matarung ikaw, Oh Jehova, Ug matul-id ang imong mga paghukom.
138 Gisugo mo ang imong mga pagpamatuod diha sa pagkamatarung
Ug sa pagkamatinumanon uyamut.
139 ¶ Ang akong pagsingkamot miut-ut kanako, Tungod kay ang akong
mga kabatok nanghikalimot sa imong mga pulong.
140 ¶ Ang imong pulong maulay gayud sa hilabihan, Tungod niana
ang imong alagad nahagugma niini.
141 ¶ Diyutay ako ug tinamay; Apan wala ko hikalimti ang imong
mga lagda.
142 ¶ Ang imong pagkamatarung mao ang pagkamatarung nga walay
katapusan, Ug ang imong Kasugoan mao ang kamatuoran.
143 ¶ Kasamok ug kaguol minggahum kanako; Apan ang imong mga sugo
maoy akong kalipay.
144 Walay katapusan ang pagkamatarung sa imong mga pagpamatuod:
Ihatag kanako ang salabutan ug ako mabuhi.
145 ¶ Misangpit ako uban sa bug-os ko nga kasingkasing; tubaga
ako, Oh Jehova: Bantayan ko gayud ang imong kabalaoran.
146 Kanimo misangpit ako; luwasa ako, Ug pagabantayan ko ang
imong mga pagpamatuod.
147 ¶ Giunhan ko ang banag-banag sa kabuntagon, ug mitu-aw ako:
Milaum ako diha sa imong mga pulong.
148 Giunhan sa akong mga mata ang pagtukaw sa kagabhion, Aron
ako makapalandong sa imong pulong.
149 ¶ Patalinghugi ang akong tingog sumala sa imong mahigugmaong-kalolot:
Buhion mo ako, Oh Jehova, sumala sa imong mga tulomanon.
150 ¶ Nanagpahiduol sila kanako ang nanagsunod sa kadautan; Halayo
sila sa imong Kasugoan.
151 Ikaw ania sa haduol, Oh Jehova, Ug ang tanan mong mga sugo
mga kamatuoran man.
152 ¶ Kanhi nahibalo na ako gikan sa imong mga pagpamatuod, Nga
gitukod mo sila sa walay katapusan.
153 ¶ Palandunga ang akong kasakitan, ug luwasa ako; Kay wala
ko hikalimti ang imong Kasugoan.
154 Labani ang akong katungod, ug tubsa ako: Buhion mo ako sumala
sa imong pulong.
155 ¶ Halayo sa mga dautan ang kaluwasan; Kay wala nila pangitaa
ang imong kabalaoran.
156 ¶ Dagku ang imong mga malomong-kalooy, Oh Jehova: Buhion mo
ako sumala sa imong mga tulomanon.
157 ¶ Daghan ang akong mga maglulutos ug ang akong mga kabatok;
Ngani wala ako motipas gikan sa imong mga pagpamatuod.
158 ¶ Nakita ko ang mga mabudhion, ug nasubo ako, Tungod kay sila
wala managbantay sa imong pulong.
159 ¶ Palandunga kong giunsa ko sa paghigugma ang imong mga lagda:
Buhion mo ako Oh Jehova, sumala sa imong mahigugmaongkalolot.
160 ¶ Kamatuoran mao ang natingban sa imong pulong; Ug ang tagsatagsa
sa imong matarung mga tulomanon nagapadayon sa walay katapusan.
161 ¶ Ang mga principe nanaglutos kanako sa walay gipasiparan;
Apan ang akong kasingkasing nagabarug nga may kahadlok sa imong mga pulong.
162 ¶ Nagakalipay ako sa imong pulong, Ingon sa usa nga nakakaplag
ug daghang mga inagaw.
163 ¶ Akong gidumtan ug gipakaluod ko ang kabakakan; Apan gihigugma
ko ang imong Kasugoan.
164 ¶ Makapito sa usa ka adlaw ginadayeg ko ikaw, Tungod sa imong
matarung mga tulomanon.
165 ¶ Ang mga nahagugma sa imong Kasugoan adunay pakigdait nga
daku; Ug kanila wala ang kahigayonan sa pagkapangdol.
166 ¶ Sa imong kaluwasan milaum ako, Oh Jehova, Ug nagtuman ako
sa imong mga sugo.
167 ¶ Ang akong kalag nagbantay sa imong mga pagpamatuod; Ug gihigugma
ko sila sa hilabihan gayud.
168 Gibantayan ko ang imong mga lagda ug ang imong mga pagpamatuod;
Kay ang tanan ko nga mga dalan anaa sa atubangan mo.
169 ¶ Ipahaduol ang akong pagtu-aw sa atubangan nimo, Oh Jehova
Hatagi ako ug salabutan sumala sa imong pulong
170 Ipadangat ang akong pag-ampo sa atubangan mo: Luwasa ako
sumala sa imong pulong.
171 ¶ Ipapamulong sa akong mga ngabil ang pagdayeg; Kay ikaw nagatudlo
kanako sa imong kabalaoran.
172 ¶ Ipaawit sa akong dila ang imong pulong; Kay ang tanan mong
mga sugo mga matarung man.
173 ¶ Ipaandam ang imong kamot sa pagtabang kanako; Kay gipili
ko ang imong mga lagda.
174 Gihidlaw ako sa imong kaluwasan, Oh Jehova, Ug ang imong
Kasugoan mao ang akong kalipay.
175 ¶ Buhion mo ang akong kalag, ug kini magadayeg kanimo; Ug
patabangi ako sa imong mga tulomanon.
176 ¶ Ako nahisalaag sama sa usa ka nawala nga carnero; pangitaa
ang imong alagad; Kay wala ko hikalimti ang imong mga sugo.
CAPITLO 120
1 ¶ Sa akong kalisdanan mitu-aw ako kang Jehova, Ug iyang gitubag
ako.
2 Luwasa ang akong kalag, Oh Jehova, gikan sa mga ngabil nga
bakakon, Ug gikan sa dila nga malimbongon
3 Unsa ba ang igahatag kanimo, ug unsa ba ang dugang nga pagabuhaton
kanimo, Ikaw dila nga malimbongon?
4 Mga mahait nga udyong sa gamhanan, Nga adunay mga baga sa enebro.
5 ¶ Alaut ako, nga milangyaw ako sa Mesech, Nga nagapuyo ako sa
mga balong-balong sa Kedar!
6 Dugay na nga nagpuyo ang akong kalag Uban kaniya nga nagadumot
sa pakigdait.
7 Ako uyon sa pakigdait: Apan kong ako mosulti, sila alang sa
pakiggubat.
CAPITLO 121
1 ¶ Iyahat ko ang akong mga mata ngadto sa kabukiran: Diin ba magagikan
ang akong tabang?
2 Ang akong tabang nagagikan kang Jehova, Nga nagbuhat sa langit
ug sa yuta.
3 Dili niya itugot nga mahidalin-as ang imong mga tiil: Siya
nga nagabantay kanimo dili mahatagpilaw.
4 Ania karon, siya nga nagabantay sa Israel Dili mahatagpilaw
ni mahikatulog.
5 Si Jehova mao ang imong magbalantay: Si Jehova mao ang imong
salimbong sa imong toong kamot.
6 Ang kainit sa adlaw dili moluya kanimo sa adlaw, Ni ang bulan
sa kagabhion.
7 Si Jehova magabantay kanimo gikan sa tanan nga kadautan; Siya
magabantay sa imong kalag.
8 Si Jehova magabantay sa imong paggula ug sa imong pagsulod
Sukad karon ngadto sa umalabut ug sa walay katapusan.
CAPITLO 122
1 ¶ Nalipay ako sa pag-ingon nila kanako: Mangadto kita sa balay ni
Jehova.
2 Ang among mga tiil nanagtindog Sa sulod sa imong mga ganghaan,
Oh Jerusalem,
3 Jerusalem, ikaw natukod Ingon nga usa ka ciudad nga madasok;
4 Didto mingtungas ang mga banay, bisan ang kabanayan ni Jehova,
Alang sa usa ka tulomanon sa Israel. Sa paghatag ug mga pasalamat sa ngalan
ni Jehova.
5 Kay didto atua ang mga trono sa paghukom, Ang mga trono sa
panimalay ni David.
6 ¶ Pag-ampo alang sa pakigdait sa Jerusalem: Manag-uswag sila
nga nahigugma kanimo.
7 Ang pakigdait anaa unta sa sulod sa imong mga kuta, Ug ang
kahamugaway sa sulod sa imong mga palacio.
8 Tungod lamang sa gugma sa akong kaigsoonan ug sa akong mga
kauban, Moingon ako karon: Ang pakigdait anaa sa sulod nimo.
9 Tungod lamang sa panimalay ni Jehova nga atong Dios Magapangita
ako alang sa imong kaayohan.
CAPITLO 123
1 ¶ Kanimo giyahat ko ang akong mga mata, Oh ikaw nga nagalingkod
sa kalangitan.
2 Tan-awa, ingon nga ang mga mata sa mga alagad nanagtutok sa
kamot sa ilang mga agalon, Ingon sa mga mata sa alagad nga babaye ngadto
sa iyang agalon nga babaye; Mao usab ang among mga mata nagatutok kang
Jehova nga among Dios, Hangtud nga siya adunay kalooy kanamo.
3 Malooy ka kanamo, Oh Jehova, malooy ka kanamo; Kay sa hilabihan
gayud napun-an kami sa pagtamay.
4 Ang among kalag napun-an sa hilabihan gayud Sa mga pagyubit
niadtong anaa sa kasayon, Ug sa pagtamay sa mga palabilabihon.
CAPITLO 124
1 ¶ Kong dili pa si Jehova maoy kakapig namo, Ipasulti sa Israel karon,
2 Kong dili pa si Jehova maoy kadapig namo, Sa diha nga ming-alsa
ang mga tawo batok kanamo;
3 Nan sila minglamoy na unta kanamo nga mga buhi, Sa diha nga
misilaub ang ilang kaligutgut batok kanamo:
4 Nan minglunop na unta kanamo ang mga tubig, Ang baha mibanlas
na unta ibabaw sa among kalag;
5 Nan mingsalanap na unta sa ibabaw sa among kalag ang mga tubig
nga palabilabihon.
6 ¶ Dalayegon si Jehova, Nga wala magtugyan kanamo ingon nga tulokbonon
ngadto sa ilang mga ngipon.
7 Ang among kalag giluwas ingon sa langgam nga gikan sa lit-ag
sa mga mangangayam: Ang lit-ag nabungkag, ug kami gipalingkawas.
8 Ang among tabang anaa sa ngalan ni Jehova, Nga nagbuhat sa
langit ug sa yuta.
CAPITLO 125
1 ¶ Sila nga nanagsalig kang Jehova Maingon sa bukid nga Sion, nga
dili matarug, kondili magapabilin sa walay katapusan.
2 Maingon nga sa Jerusalem nanaglibut ang kabukiran, Ingon niini
si Jehova nagalibut sa iyang katawohan Sukad karon ngadto sa umalabut ug
sa walay katapusan.
3 Kay ang baras sa kadautan dili mahamutang sa ibabaw sa bahin
sa mga matarung; Aron ang mga matarung dili makabakyaw sa ilang mga kamot
ngadto sa kasal-anan.
4 ¶ Buhata ang kaayohan, Oh Jehova, niadtong mga tawong maayo,
Ug ngadto kanila nga mga matul-id sa ilang mga kasingkasing.
5 Apan alang niadtong mga mingtipas ngadto sa ilang mga dalan
nga baliko, Si Jehova mao ang magamando kanila uban sa mga mamumuhat sa
kasal-anan. Ang pakigdait sa ibabaw sa Israel.
CAPITLO 126
1 ¶ Sa gipabalik na ni Jehova sila nga mingpauli ngadto sa Sion, Nanghisama
kami kanila nga nanagdamgo.
2 Unya ang among mga baba nangapuno sa pagkatawa, Ug ang among
mga dila nangapuno sa pag-awit: Unya gipamulong nila sa taliwala sa mga
nasud, Si Jehova nagbuhat sa dagkung mga butang alang kanila.
3 Si Jehova nagbuhat sa mga dagkung butang alang kanamo, Nga
niini napuno kami sa kalipay.
4 ¶ Papahaulii ang pagkabinihag namo, Oh Jehova, Ingon sa mga
sapa sa Habagatan.
5 Sila nga nanagpugas ug mga luha magaani sa kalipay.
6 Siya nga magalakaw ug magahilak, dinala ang binhi nga igpupugas,
Sa walay duhaduha mobalik siya nga may kalipay, nga magadala uban sa iyang
mga binangan nga humay.
CAPITLO 127
1 ¶ Gawas nga si Jehova ang magatukod sa balay, Kawang lamang ang
kahago niadtoong mga nagatukod niini: Gawas nga si Jehova ang magabantay
sa ciudad, Kawang lamang ang pagtukaw sa tawo-nga-magbalantay.
2 Kawang lamang ang inyong pagbangon sayo sa kabuntagon, Aron
magalangan sa pagpahulay, Sa pagkaon sa tinapay sa kabudlay; Kay niini
siya nagahatag sa iyang mga hinigugma sa katulogon.
3 Ania karon, ang mga kabataan mao ang panulondon ni Jehova;
Ug ang bunga sa tagoangkan maoy iyang balus.
4 Ingon sa mga udyong nga anaa sa kamot sa tawong gamhanan, Mao
usab ang kabataan sa pagkabatan-on.
5 Malipayon ang tawo nga ang iyang baslayan napuno sa mga udyong:
Dili sila mabutang sa kaulawan, Sa mosulti na sila sa ilang mga kaaway
diha sa ganghaan.
CAPITLO 128
1 ¶ Bulahan ang tagsatagsa nga may kahadlok kang Jehova, Nga nagalakaw
sa iyang mga dalan.
2 Kay ikaw magakaon sa kinabudlayan sa imong mga kamot: Magamalipayon
ikaw, ug adunay kaayohan uban kanimo.
3 Ang imong asawa mahimong ingon sa mabungaon nga parras, Sa
mga kasuokang dapit sa imong balay; Ang imong mga anak ingon sa mga tanum
nga oliva, Nga managlibut sa imong lamesa.
4 Ania karon, sa ingon niini pagabulahanon ang tawo Nga may kahadlok
kang Jehova.
5 Si Jehova magapanalangin kanimo gikan sa Sion: Ug masud-ong
mo ang kaayohan sa Jerusalem sa tanang mga adlaw sa imong kinabuhi.
6 Oo, masud-ong mo ang imong mga anak sa imong mga anak. Ang
pakigdait sa ibabaw sa Israel.
CAPITLO 129
1 ¶ Sa nakadaghan gisakit ako nila sukad pa sa akong pagkabatanon
hangtud karon, Ipasulti sa Israel karon,
2 Sa nakadaghan gisakit ako nila sukad pa sa akong pagkabatan-on
hangtud karon: Apan sila wala makadaug batok kanako.
3 Ang mga magdadaro nanagdaro sa ibabaw sa akong boko-boko; Nanaghimo
sila ug hatag-as nga mga tudling.
4 Si Jehova matarung man: Iyang gipamugto ang mga gapus sa mga
dautan.
5 ¶ Pakaulawi sila ug papasibuga sila, Ngatanan sila nga nanagdumot
sa Sion.
6 Himoa sila nga ingon sa mga balili diha sa mga atop sa balay,
Nga mangalaya sa dili pa sila motubo;
7 Nga niini ang kamot sa mag-aani dili mapuno, Ni mapuno ang
sabakan niya nga nagabugkos sa mga binangan sa mga uhay:
8 Ni manag-ingon ang nanagpangangi: Ang panalangin ni Jehova
anaa unta kaninyo; Managpanalangin kami kaninyo sa ngalan ni Jehova.
CAPITLO 130
1 ¶ Gikan sa mga kahiladman, nagtuaw ako kanimo, Oh Jehova.
2 Ginoo, patalinghugi ang akong tingog: Papatalinghugi sa imong
mga igdulungog Ang tingog sa akong mga pagpangaliyupo.
3 Kong ikaw, Jehova, magatimaan pa unta sa mga kasal-anan, Oh
Ginoo, kinsa ba ang arang makabarug?
4 Apan adunay pagpasaylo diha kanimo, Aron ikaw takus gayud nga
kahadlokan.
5 ¶ Nagahulat ako kang Jehova, ang akong kalag nagahulat, Ug sa
iyang pulong milaum ako.
6 Ang akong kalag nagahulat sa Ginoo Labaw niadtong mga magbalantay
nga nanagpaabut sa kabuntagon; Oo, labaw kay sa mga tawong-magbalantay
nga nagapaabut sa kabuntagon.
7 Oh Israel, lumaum ka kang Jehova; Kay kang Jehova anaa ang
mahigugmaong-kalolot, Ug kaniya anaa ang madagayaong pagtubos.
8 Ug siya magatubos sa Israel Gikan sa tanan niyang mga kasal-anan.
CAPITLO 131
1 ¶ Jehova, ang akong kasingkasing dili palabilabihon, ni mapahitason
ang akong mga mata; Ni magabansay-bansay ako sa akong kaugalingon alang
sa mga dagkung butang, Kun sa mga butang nga hilabihan da ka katingalahan
alang kanako.
2 Sa pagkatinuod gialam-alaman kore ug gipahilum ko ang akong
kalag; Sama sa usa ka bata nga gilutas sa iyang inahan, Sama sa usa ka
bata nga gilutas ang akong kalag sa sulod nako.
3 Oh Israel, lumaum ka kang Jehova Sukad karon ngadto sa umalabut
ug sa walay katapusan.
CAPITLO 132
1 ¶ Oh Jehova, hinumdumi alang kang David Ang tanan niyang kagul-anan;
2 Giunsa niya ang pagpanumpa kang Jehova, Ug sa pagsaad sa Gamhanan
ni Jacob:
3 Sa pagkatinuod dili ako mosulod sa balong-balong sa akong balay,
Ni mosaka ako ngadto sa akong higdaanan;
4 Dili ko pakatulgon ang akong mga mata, Ni tugotan ko nga mahatagpilaw
ang akong mga tabon-tabon;
5 Hangtud nga makakaplag ako ug dapit alang kang Jehova, Usa
ka tabernaculo alang sa Gamhanan ni Jacob.
6 Ania karon, sa Ephrata nadungog namo kini: Hingpalgan namo
kini sa kapatagan sa lasang.
7 Mangadto kita sa iyang mga tabernaculo; Managsimba kita didto
sa tumbanan sa iyang mga tiil.
8 Tumindog ka, Oh Jehova, ngadto sa imong dapit nga pahulayanan;
Ikaw, ug ang arca sa imong kalig-on.
9 Pasul-obi ang imong mga sacerdote sa pagkamatarung; Ug pahugyawa
sa kalipay ang imong mga balaan.
10 Tungod lamang kang David nga imong alagad Ayaw ipalingiw ang
nawong sa imong dinihog.
11 ¶ Si Jehova nanumpa kang David sa kamatuoran; Siya dili mobulag
gikan niana: Sa bunga sa imong lawas igabutang ko sa imong trono.
12 Kong ang imong mga anak managbantay sa akong tugon Ug sa akong
pagpamatuod nga akong igatudlo kanila, Ang ilang mga anak usab molingkod
sa imong trono hangtud sa walay katapusan.
13 Kay si Jehova nagpili sa Sion; Iyang gitinguha kini nga alang
sa iyang puloy-anan.
14 Kini mao ang akong dapit nga pahulayanan sa walay katapusan:
Dinhi magapuyo ako; kay gitinguha ko kini.
15 Sa madagayaon gayud ako magapanalangin sa iyang makaon: Pagabusgon
ko sa tinapay ang iyang mga kabus.
16 Ingon man usab ang iyang mga sacerdote, pagabistihan ko sa
kaluwasan; Ug ang iyang mga balaan managhugyaw sa makusog tungod sa kalipay.
17 Didto himoon ko nga ang sungay ni David mosalingsing: Ako
nagtagana ug lamparahan alang sa akong dinihog.
18 Ang iyang mga kaaway pagabistihan ko sa kaulawan; Apan sa
ibabaw sa iyang kaugalingon mamulak ang iyang purongpurong.
CAPITLO 133
1 ¶ Ania karon, pagkamaayo ug pagkamalipayon gayud Sa mga magsoon
nga managpuyo sa paghiusa!
2 Kini sama sa bililhon nga lana nga anaa sa ibabaw sa ulo, Nga
nagadaligdig ibabaw sa bungot, Bisan sa bungot ni Aaron; Nga midaligdig
ibabaw sa liab sa iyang mga bisti;
3 Sama sa tun-og sa Hermon, Nga nangatagak ibabaw sa kabukiran
sa Sion: Kay didto gisugo ni Jehova ang panalangin, Bisan sa kinabuhi nga
walay katapusan.
CAPITLO 134
1 ¶ Ania karon, dayegon ninyo si Jehova, ngatanan kamong mga alagad
ni Jehova, Nga sa kagabhion nanagbarug sa balay ni Jehova.
2 Bayawa ninyo ang inyong mga kamot ngadto sa balaang puloyanan,
Ug dayegon ninyo si Jehova.
3 Si Jehova magapanalangin kanimo gikan sa Sion; Bisan siya nga
nagbuhat sa langit ug sa yuta.
CAPITLO 135
1 ¶ Dayegon ninyo si Jehova. Dayegon ninyo ang ngalan ni Jehova; Dayega
siya, Oh kamong mga alagad ni Jehova,
2 Kamo nga nanagtindog sa balay ni Jehova, Diha sa mga sawang
sa balay sa atong Dios.
3 Dayegon ninyo si Jehova; kay si Jehova maayo man: Panag-awit
ug mga pagdayeg sa iyang ngalan; kay kini maoy makalilipay.
4 Kay si Jehova nagpili kang Jacob alang sa iyang kaugalingon,
Ug sa Israel alang sa iyang kaugalingon nga pagpanag-iya.
5 ¶ Kay nasayud ako nga si Jehova daku man, Ug nga ang atong Ginoo
labaw sa tanang mga dios.
6 Bisan unsa ang gikahimut-an ni Jehova, kini iyang gibuhat,
Didto sa langit ug dinhi sa yuta, diha sa kadagatan ug sa tanang mga kahiladman;
7 Siya nga nagapasaka sa mga panganod gikan sa mga kinatumyan
sa yuta; Siyan nga nagabuhat sa mga kilat alang sa ulan; Siya nga nagapagula
sa hangin gikan sa ilang mga tipiganan;
8 Siya nga milaglag sa mga panganay sa Egipto, Sa tawo ug sa
mananap;
9 Siya nga nagpadala ug mga ilhanan ug mga katingalahan diha
sa kinataliwad-an nimo, Oh Egipto, Sa ibabaw ni Faraon, ug sa ibabaw sa
tanan niyang mga ulipon;
10 Siya nga milaglag sa daghang mga nasud, Ug mipatay sa mga
gamhanang hari,
11 Kang Sihon, nga hari sa mga Amorehanon, Ug kang Og nga hari
sa Basan, Ug sa tanang mga gingharian sa Canaan,
12 Ug gihatag ang ilang yuta alang sa usa ka panulondon, Usa
ka panulondon ngadto sa Israel nga iyang katawohan.
13 Ang imong ngalan, Oh Jehova, nagapadayon sa walay katapusan;
Ang imong halandumon nga ngalan, Oh Jehova, ngadto sa tanang mga kaliwatan.
14 Kay si Jehova mohukom sa iyang katawohan, Ug magabasul sa
iyang kaugalingon mahatungod sa iyang mga alagad.
15 ¶ Ang mga dios-dios sa mga nasud mga salapi ug bulawan, Ang
buhat sa mga kamot sa mga tawo.
16 Sila adunay mga baba, apan sila dili makasulti; Sila adunay
mga mata, apan sila dili makakita;
17 Sila adunay mga igdulungog, apan dili sila makadungog; Ni
adunay gininhawa sa ilang mga baba.
18 Sila nga nanagbuhat kanila, manghisama kanila; Oo, ang tagsatagsa
nga mosalig kanila.
19 Oh panimalay sa Israel, dayegon ninyo si Jehova: Oh panimalay
ni Aaron, dayegon ninyo si Jehova:
20 Oh panimalay ni Levi, dayegon ninyo si Jehova: Kamo nga may
kahadlok kang Jehova, dayegon ninyo si Jehova.
21 Dalayegon si Jehova gikan sa Sion, Siya nga nagapuyo sa Jerusalem
Dayegon ninyo si Jehova.
CAPITLO 136
1 ¶ Oh paghatag ug mga pasalamat kang Jehova; kay siya maayo man;
Kay ang iyang mahigugmaong-kalolot nagapadayon sa walay katapusan.
2 Oh paghatag ug mga pasalamat ngadto sa Dios sa mga dios; Kay
ang iyang mahigugmaong-kalolot nagapadayon sa walay katapusan.
3 Oh paghatag ug mga pasalamat ngadto sa Ginoo sa mga ginoo;
Kay ang iyang mahigugmaong-kalolot nagapadayon sa walay katapusan:
4 Kaniya lamang nga nagabuhat sa dagkung mga katingalahan; Kay
ang iyang mahigugmaong-kalolot nagapadayon sa walay katapusan:
5 Kaniya nga tungod sa salabutan gihimo ang kalangitan; Kay ang
iyang mahigugmaong-kalolot nagapadayon sa walay katapusan:
6 Kaniya nga nagbuklad sa yuta ibabaw sa mga tubig; Kay ang iyang
mahigugmaong-kalolot nagapadayon sa walay katapusan:
7 Kaniya nga nagbuhat sa mga dagkung suga; Kay ang iyang mahigugmaong-kalolot
nagapadayon sa walay katapusan;
8 Ang adlaw aron sa paggahum sa adlaw; Kay ang iyang mahugugmaong-kalolot
9 Ang bulan ug mga bitoon aron sa paggahum sa kagabhion; Kay
ang iyang mahigugmaong-kalolot nagapadayon sa walay katapusan:
10 ¶ Kaniya nga naglaglag sa Egipto sa ilang mga panganay; Kay
ang iyang mahigugmaong-kalolot nagapadayon sa walay katapusan;
11 Ug nagkuha sa Israel gikan sa taliwala nila; Kay ang iyang
mahigugmaong-kalolot nagapadayon sa walay katapusan;
12 Uban sa kusganon nga kamot, ug uban sa tinuy-od nga bukton;
Kay ang iyang mahigugmaong-kalolot nagapadayon sa walay katapusan:
13 Kaniya nga nagpaiway sa Dagat nga Mapula sa pagkabahin; Kay
ang iyang mahigugmaong-kalolot nagapadayon sa walay katapusan;
14 Ug nagpaagi sa Israel latas sa taliwala niini; Kay ang iyang
mahigugmaong-kalolot nagapadayon sa walay katapusan;
15 Apan ang naglumos kang Faraon ug sa iyang kasundalohan didto
sa Dagat nga Mapula; Kay ang iyang mahigugmaongkalolot nagapadayon sa walay
katapusan:
16 Kaniya nga nagmando sa iyang katawohan latas sa kamingawan;
Kay ang iyang mahigugmaongkalolot nagapadayon sa walay katapusan:
17 Kaniya nga milaglag sa gamhanang mga hari; Kay ang iyang mahigugmaongkalolot
nagapadayon sa walay katapusan;
18 Ug mipatay sa mga bantugang hari; Kay ang iyang mahigugmaongkalolot
nagapadayon sa walay katapusan:
19 Kang Sihon nga hari sa mga Amorehanon; Kay ang iyang mahigugmaongkalolot
nagapadayon sa walay katapusan;
20 Ug kang Og nga hari sa Basan; Kay ang iyang mahigugmaongkalolot
nagapadayon sa walay katapusan;
21 Ug naghatag sa ilang yuta alang sa usa ka panulondon; Kay
ang iyang mahigugmaongkalolot nagapadayon sa walay katapusan;
22 Bisan sa usa ka panulondon ngadto sa Israel nga iyang alagad;
Kay ang iyang mahigugmaongkalolot nagapadayon sa walay katapusan:
23 ¶ Nga nahanumdum kanato sa atong pagkaubos ug kahimtang; Kay
ang iyang mahigugmaongkalolot nagapadayon sa walay katapusan;
24 Ug nagluwas kanato gikan sa atong mga kabatok; Kay ang iyang
mahigugmaongkalolot nagapadayon sa walay katapusan:
25 Siya nga nagahatag ug makaon sa tanan nga unod; Kay ang iyang
mahigugmaongkalolot nagapadayon sa walay katapusan.
26 Oh paghatag ug mga pasalamat ngadto sa Dios sa langit; Kay
ang iyang mahigugmaongkalolot nagapadayon sa walay katapusan.
CAPITLO 137
1 ¶ Haduol sa mga suba sa Babilonia, Didto kami nanaglingkod, oo,
nanaghilak kami, Sa nahinumdum kami sa Sion.
2 Sa ibabaw sa mga tangbo didto sa kinataliwad-an niini Gipamitay
namo ang among mga alpa.
3 Kay didto, sila nga mingdala kanamo nga mga binihag, nanagpangayo
kanamo ug mga awit, Ug sila nga nanagsakit kanamo nanagpangayo kanamo ug
kalipay, nga nagaingon: Awiti kami ug usa sa mga awit sa Sion.
4 Unsaon namo sa pag-awit sa alawiton ni Jehova Sa yuta nga dili
amo?
5 Kong mahikalimot ako kanimo, Oh Jerusalem, Pahikalimti sa akong
toong kamot ang iyang pagkabatid.
6 Papilita ang akong dila sa alingagngag sa akong baba, Kong
ako dili mahinumdum kanimo; Kong ang Jerusalem dili ko palabihon Ibabaw
sa akong dakung kalipay.
7 ¶ Hinumdumi, Oh Jehova, batok a mga anak sa Edom Ang adlaw sa
Jerusalem; Nga nanag-ingon: Gun-oba siya, gunoba siya, Bisan hangtud ngadto
sa mga patukoranan niana.
8 Oh anak nga babaye sa Babilonia, ikaw nga pagalaglagon, Malipayon
siya, nga magabalus kanimo Ingon sa imong pag-alagad kanamo.
9 Magamalipayon siya nga magakuha ug magasalibay sa imong mga
kabataan Batok sa bato.
CAPITLO 138
1 ¶ Magahatag ako kanimo sa mga pasalamat uban sa bug-os ko nga kasingkasing:
Sa atubangan sa mga dios, magaawit ako kanimo ug mga pagdayeg.
2 Magasimba ako patumong sa imong templo nga balaan, Ug magahatag
ako ug mga pasalamat sa imong ngalan, tungod sa imong mahigugmaong-kalolot
ug sa imong kamatuoran: Kay gipadaku mo ang imong pulong ibabaw sa bug-os
mong ngalan.
3 Sa adlaw nga ako nagsangpit, ikaw mitubag kanako, Gidasig mo
ako nga adunay kaligon sa akong kalag.
4 Ang tanang mga hari sa yuta managhatag kanimo sa mga pasalamat,
Oh Jehova, Kay nabati nila ang mga pulong nga gikan sa imong baba.
5 Oo, manag-awit sila sa mga dalan ni Jehova; Kay daku ang himaya
ni Jehova.
6 ¶ Kay bisan pa hataas si Jehova apan siya nagatagad sa mapinaubsanon;
Apan ang palabilabihon naila na niya gikan pa sa halayo.
7 Bisan pa ako magalakaw sa kinataliwad-an sa kasamok, ikaw magahatag
ug kinabuhi kanako; Batok sa kaligutgut sa akong mga kaaway, pagatuy-oron
mo ang imong kamot, Ug ang imong toong kamot magaluwas kanako.
8 Si Jehova magahingpit niadtong tanan nga mahitungod kanako;
Ang imong mahigugmaong-kalolot, Oh Jehova, nagapadayon sa walay katapusan;
Ayaw pagbiyai ang mga buhat sa imong kaugalingong mga kamot.
CAPITLO 139
1 ¶ Oh Jehova, ikaw nakasusi kanako, ug nahibalo kanako.
2 Ikaw nahibalo sa akong paglingkod ug sa akong pagtindog; Ikaw
nakasabut sa akong hunahuna bisan sa halayo.
3 Ikaw nagasusi sa akong alagianan ug sa akong paghigda, Ug ikaw
nahibalo sa tanan ko nga mga dalan.
4 Kay walay mausa ka pulong sa akong dila, Kondili, Oh Jehova,
ania karon, ang tanan hibaloan nimo.
5 Sa likod ug sa atubangan gibantayan mo ako, Ug kanako gitapion
mo ang imong kamot.
6 Alang kanako katingalahan kining kinaadmana; Kini hataas, dili
ako makakab-ut niini.
7 ¶ Asa ba ako paingon gikan sa imong Espiritu? Kun asa ba ako
mokalagiw gikan sa imong presencia?
8 Kong mosaka ako ngadto sa langit, didto atua ikaw: Kong sa
Sheol pagabuhaton ko ang akong higdaanan, ania karon, didto atua ikaw.
9 Kong itaud ko ang mga pako sa kaadlawon, Ug magapuyo sa labing
mga kinatumyang dapit sa dagat;
10 Bisan pa didto magamando ang imong kamot kanako, Ug ang imong
toong kamot magagunit kanako.
11 Kong moingon ako: Sa pagkamatuod, ang kangitngit motikyup
kanako. Ug ang kahayag nga nagalibut kanako mahimong gabii;
12 Bisan ngani ang kangitngit dili makatago gikan kanimo, Kondili
ang kagabhion mohayag ingon sa kasanag sa adlaw: Kanimo ang kangitngit
ug ang kahayag managsama lamang.
13 Kay ikaw ang nag-umol sa akong mga sulod nga bahin: Sa tagoangkan
sa akong inahan, imong gitabonan ako.
14 Mohatag ako ug mga pasalamat kanimo; tungod kay makalilisang
ug kahibulongan uyamut ang pagbuhat kanako: Kahibulongan man ang imong
mga buhat; Ug kini hibaloan kaayo sa akong kalag.
15 Ang akong lawas wala hisalipdi gikan kanimo, Sa diha nga sa
tago gibuhat ako, Ug sa pagbuhat nga kahibulongan didto sa mga dapit nga
labing ubos sa yuta.
16 Sa wala pa mahingpit ang lawas ko, nakita na sa imong mga
mata; Ug diha sa imong basahon nahasulat na ang tanan, Bisan pa ngani ang
mga adlaw nga natudlo alang kanako, Sa diha nga wala pay miabut kanila.
17 ¶ Pagkabililhon usab sa imong mga hunahuna alang kanako, Oh
Dios! Pagkadaku sa hilabihan ang gidaghanon nila!
18 Kong isipon ko sila labing daghan pa sila kay sa gidaghanon
sa balas: Sa akong paghimata, ako anaa gihapon kanimo.
19 Sa pagkamatuod gayud imong pagapatyon ang tawong dautan, Oh
Dios: Busa pahalayo kamo kanako, kamong mga tawo nga giuhaw sa dugo.
20 Kay sa mga pasipala, nanagsulti sila batok kanimo, Ug ang
imong mga kaaway nanaggamit sa imong ngalan sa walay kapuslanan.
21 Wala ba nako pagdumti sila, Oh Jehova, sila nga nanagdumot
kanimo? Ug wala ba ako masubo niadtong nanagpanukol batok kanimo?
22 Gidumtan ko sila uban sa hingpit nga pagdumot: Sila nahimong
akong mga kaaway.
23 Susiha ako, Oh Dios, ug hibaloi ang akong kasingkasing: Sulayi
ako, ug hibaloi ang akong mga hunahuna;
24 Ug tan-awa kong kanako aduna bay dalan sa pagkadautan, Ug
mandoi ako sa dalan nga walay katapusan.
CAPITLO 140
1 ¶ Luwasa ako, Oh Jehova, gikan sa tawo nga dautan; Bantayi ako gikan
sa tawo nga malupigon:
2 Nga nagalalang ug mga buhat sa kadautan diha sa ilang kasingkasing;
Sa kanunay nanagtigum sa ilang kaugalingon sa pakiggubat.
3 Ginabaid nila ang ilang mga dila sama sa usa ka bitin; Ang
kalala sa udto-udto anaa sa ilalum sa ilang mga ngabil. (Selah.
4 Tagoa ako, Oh Jehova, gikan sa mga kamot sa dautan; Bantayi
ako gikan sa tawo nga malupigon: Nga adunay tuyo sa pagpasimang sa akong
mga lakang.
5 Ang mga palabilabihon nanagtago ug lit-ag alang kanako, ug
mga gapus; Nanagladlad sila ug usa ka pukot daplin sa alagianan; Nanagbutang
sila ug mga bitik alang kanako. (Selah.
6 Miingon ako kang Jehova: Ikaw mao ang akong Dios: Patalinghugi
ang tingog sa akong mga pangaliyupo, Oh Jehova.
7 Oh Jehova nga Ginoo, ang kaligon sa akong kaluwasan, Ikaw ang
nagtabon sa akong ulo sa adlaw sa gubat.
8 ¶ Ayaw pag-itugot, Oh Jehova, ang mga tinguha sa tawong dautan;
Ayaw pag-ipapadayon ang iyang dautan nga paglalang, tingali unya sila managpahitaas
sa ilang kaugalingon. (Selah)
9 Mahitungod sa ulo niadtong mga nanaglibut kanako, Pataboni
sila sa buhat nga dautan sa ilang kaugalingong mga ngabil,
10 Ipahulog sa ibabaw nila ang mga nanagsiga nga baga: Ipasugba
sila ngadto sa kalayo, Ngadto sa mga halalum nga mga gahong, diin sila
dili na makagula.
11 Ang tawo nga magsusulti sa dautan dili magadayon sa yuta:
Ang kadautan magapangayam sa tawo nga malupigon aron sa pagpukan kaniya.
12 Nasayud ako nga si Jehova magalaban sa katungod sa mga sinakit,
Ug buhaton ang justicia alang sa mga tawong hangul.
13 Sa pagkamatuod gayud ang mga matarung mohatag sa mga pasalamat
sa imong ngalan: Ang mga matul-id sa kasingkasing managpuyo diha sa imong
presencia.
CAPITLO 141
1 ¶ Jehova, kanimo mitu-aw ako; dumali ka kanako: Patalinghugi ang
akong tingog, sa diha nga ako mosangpit kanimo.
2 Itugot nga ang akong pag-ampo modangat sa atubangan mo ingon
sa incienso, Ang pagbayaw sa akong mga kamot ingon sa halad sa kahaponon.
3 Butangan mo, Oh Jehova, ug bantay ang akong baba; Bantayi ang
pultahan sa akong mga ngabil.
4 Ayaw itugot nga makiling ang akong kasingkasing sa bisan unsa
nga butang dautan, Aron sa pagbansaybansay sa mga buhat sa kadautan Uban
sa mga tawo nga nagabuhat sa kasal-anan: Ug ayaw ako pakan-a sa ilang mga
kalan-on nga malalim.
5 ¶ Itugot nga ang matarung modaug kanako, kini maoy usa ka kalooy;
Ug ipabadlong niya ako, kini maoy ingon sa lana nga anaa sa ibabaw sa ulo;
Ayaw pagpadumilia ang akong ulo niini: Kay bisan pa sa ilang pagkadautan,
ang akong pag-ampo magapadayon.
6 Ang ilang mga maghuhukom pagapukanon sa mga kadaplinan sa bato;
Ug ilang mabati ang akong mga pulong; kay sila mga matam-is.
7 Ingon sa usa nga magadaro ug magadugmok sa yuta, Ang atong
mga bukog pagakatagon sa baba sa Sheol.
8 Kay ang akong mga mata gitutok kanimo, Oh Jehova nga Ginoo:
Kanimo midangup man ako; ayaw pagbiyai nga hubo ang akong kalag.
9 Ilikay ako gikan sa lit-ag nga ilang giladlad alang kanako,
Ug gikan sa mga bitik sa mga mamumuhat sa kasal-anan.
10 Pasagdi nga mahulog ang mga tawong dautan sa ilang kaugalingong
mga pukot, Samtang nga ako makalingkawas niana.
CAPITLO 142
1 ¶ Sa akong tingog nagatu-aw ako kang Jehova; Uban sa akong tingog
nangaliyupo ako kang Jehova.
2 Sa atubangan niya ginabubo ko ang akong pag-agulo; Sa atubangan
niya gisugid ko ang akong kaguol.
3 Sa diha nga nalumsan ang akong espiritu sa sulod nako, Hibaloan
mo ang akong alagianan. Sa dalan diin ako magalakaw Sila nanagtago ug lit-ag
alang kanako.
4 ¶ Sud-onga sa akong toong kamot, ug tan-awa; Kay walay bisan
kinsa nga tawo nga nakaila kanako: Sa dalangpanan, wala ako makakaplag;
Walay bisan kinsa nga tawo nga may kaawa alang sa akong kalag.
5 Kanimo mitu-aw ako, Oh Jehova; Ako miingon: Ikaw mao ang akong
dalangpanan, Ang akong bahin dinhi sa yuta sa mga buhi.
6 Patalinghugi ang akong pagtu-aw; Kay ginasakit ako sa hilabihan
gayud: Luwasa ako gikan sa akong mga manlulutos; Kay sila labi pang kusganon
kay kanako.
7 Kuhaa ang akong kalag gikan sa bilanggoan, Aron nga ako mohatag
ug mga pasalamat sa imong ngalan: Ang mga matarung managlibut kanako; Kay
ikaw sa pagkamadagayon gayud magapanalangin kanako.
CAPITLO 143
1 ¶ Dungga ang akong pag-ampo, Oh Jehova; patalinghugi ang akong mga
pangaliyupo: Sa imong pagkamatinumanon, ug sa imong pagkamatarung, tubaga
ako.
2 Ug ayaw paghukmi ang imong ulipon; Kay sa imong pagtan-aw walay
bisan kinsa nga tawo nga buhi nga matarung.
3 Kay gilutos sa kaaway ang akong kalag; Iyang gidugmok ang akong
kinabuhi ngadto sa yuta: Iyang gipapuyo ako sa mga mangitngit nga dapit,
ingon niadtong mga nangamatay sa hataas nang panahon.
4 Sa ingon niini nalumsan ang akong espiritu sa sulod nako; Ang
akong kasingkasing nga ania sa sulod nako nahimong biniyaan.
5 Akong hinumduman ang kanhing mga adlaw; Nagapalandong ako sa
tanan mong mga buhat; Nagapanghunahuna ako sa buhat sa imong mga kamot.
6 Gibayaw ko ang akong mga kamot nganha kanimo: Ang akong kalag
giuhaw kanimo, ingon sa yuta nga malaay. (Selah)
7 ¶ Dalia ang pagtubag kanako, Oh Jehova; nagakaluya na ang akong
espiritu: Ayaw tagoa ang imong nawong gikan kanako, Aron dili ako mahasama
niadtong mga nanganaug ngadto sa lubnganan.
8 Ipabati kanako ang imong mahigugmaong-kalolot sa kabuntagon;
Kay kanimo misalig ako: Ipahibalo kanako ang dalan nga akong pagalaktan;
Kay kanimo gibayaw ko ang akong kalag.
9 Luwasa ako, Oh Jehova, gikan sa akong mga kaaway: Kanimo midangup
ako aron nga matagoan mo ako.
10 Tudloi ako sa pagbuhat sa imong kabubut-on; Kay ikaw mao ang
akong Dios: Ang imong Espiritu maayo man; Mandoi ako didto sa yuta sa katul-iran.
11 Buhion mo ako, Oh Jehova, tungod lamang sa imong ngalan: Tungod
sa imong pagkamatarung, kuhaa ang akong kalag gikan sa kagul-anan.
12 Ug diha sa imong mahigugmaongkalolot, putla ang akong mga
kaaway, Ug laglaga silang tanan nga nanagsakit sa akong kalag; Kay ako
mao ang imong alagad.
CAPITLO 144
1 ¶ Dalayegon si Jehova nga akong bato, Nga nagatudlo sa akong mga
kamot sa pagpakiggubat, Ug sa akong mga tudlo sa pagpakig-away:
2 Ang mahigugmaong-kalolot ko, ug ang akong kuta, Ang hataas
ko nga torre, ug akong magbabawi; Ang akong taming, ug siya nga mao ang
akong gidangpan; Ang nakadaug sa akong katawohan sa ilalum ko.
3 Oh Jehova, unsa ba ang tawo, nga ikaw nagmatinagdanon man kaniya?
Kun ang anak sa tawo, nga ikaw nagpamalandong man kaniya?
4 Ang tawo sama sa kakawangan: Ang iyang mga adlaw molabay lamang
ingon sa anino.
5 Ipaubos ang imong kalangitan, Oh Jehova, ug kumunsad ka: Hikapa
ang kabukiran, ug sila moaso.
6 Pagul-a ang mga kilat, ug isabulak sila; Ipadala ang imong
mga udyong, ug patibulaaga sila.
7 Tuy-ora ang imong kamot gikan sa kahitas-an; Luwasa ako, ug
haw-asa ako gikan sa mga dagkung tubig, Gikan sa kamot sa mga dumuloong;
8 Kansang baba nagasulti ug limbong, Ug kansang toong kamot maoy
toong kamot sa kabakakan.
9 ¶ Moawit ako ug bag-ong alawiton kanimo, Oh Dios: Sa salterio
nga may napulo ka kuldas moawit ako ug mga pagdayeg kanimo.
10 Ikaw mao ang nagahatag ug kaluwasan sa mga hari; Nga nagaluwas
kang David nga iyang alagad gikan sa makamatay nga pinuti.
11 Luwasa ako, ug tubsa ako gikan sa kamot sa mga dumuloong,
Kansang baba nagasulti ug limbong, Ug kansang toong kamot maoy toong kamot
sa kabakakan.
12 Sa diha nga ang among mga anak nga lalake mangahimo nga ingon
sa mga tanum nga managpanubo sa ilang pagkabatan-on, Ug ang among mga anak
nga babaye nga ingon sa mga bato sa pamag-ang nga sinapsapan sunod sa hulagway
sa palacio;
13 Sa diha nga ang among mga dapa mangapuno, nga sangkap sa tanang
mga butang sa paggamit, Ug ang among kahayupan managpanganak sa linibo
ug sa napulo ka libo sa among mga kapatagan;
14 Sa diha nga ang among kabakahan takus sa mga bulohaton nga
mabug-at; Sa diha nga walay moabut nga kadaut, ug walay modangat nga kapildihon,
Ug walay pagsinggit sa pagpakitabang sa among kadalanan:
15 Malipayon ang katawohan nga anaa sa maong kahimtang; Oo, malipayon
ang katawohan kansang Dios mao si Jehova.
CAPITLO 145
1 ¶ Pagadayegon ko ikaw, Dios ko, Oh Hari; Ug pagadayegon ko ang imong
ngalan hangtud sa mga katuigan nga walay katapusan.
2 Sa matag-adlaw pagadayegon ko ikaw; Ug magadayeg ako sa imong
ngalan hangtud sa mga katuigan nga walay katapusan.
3 Daku man si Jehova, ug takus gayud nga pagadayegon; Ug ang
iyang pagkadaku dili gayud matukib.
4 Ang imong mga buhat igasugid nga may pagdayeg sa mga kaliwatan
ngadto sa mga kaliwatan, Ug magamantala sa imong mga gamhanang buhat.
5 Mahitungod sa katahum sa himaya sa imong pagkahalangdon, Ug
sa imong mga buhat nga kahibulongan, magapalandong ako.
6 Ug ang kagahum sa imong makalilisang nga mga buhat pagasultihan
sa mga tawo; Ug igapahayag ko ang imong pagkagamhanan.
7 Ilang pagahisgutan ang handumanan sa imong dakung kaayohan,
Ug manag-awit sa imong pagkamatarung.
8 Puno sa gracia ug maloloy-on si Jehova; Mahinay sa pagkasuko,
ug daku sa mahigugmaong-kalolot.
9 Si Jehova maayo sa ngatanan; Ug ang iyang mga malomong kalooy
anaa sa ibabaw sa tanan niyang mga buhat.
10 ¶ Ang tanan mong mga buhat managpasalamat kanimo, Oh Jehova;
Ug ang imong mga balaan managdayeg kanimo.
11 Sila managsulti mahitungod sa himaya sa imong gingharian,
Ug managhisgut mahitungod sa imong gahum;
12 Aron nga ang imong mga buhat nga gamhanan igapadayag ngadto
sa mga anak sa mga tawo, Ug ang himaya sa pagkahalangdon sa iyang gingharian.
13 Ang imong gingharian maoy gingharian nga walay katapusan,
Ug ang imong ginsakpan magapadayon ngadto sa tanang mga kaliwatan.
14 Si Jehova magasapnay niadtong tanang mga nangapukan, Ug magabangon
niadtong tanang mga nanghiumod.
15 Ang mga mata sa ngatanan nagahulat kanimo; Ug ginahatagan
mo sila sa ilang makaon sa matag-panahon.
16 Imong ginabuklad ang imong kamot, Ug ginatagbaw mo ang tinguha
sa tagsatagsa ka butang nga buhi.
17 Si Jehova maoy matarung sa tanan niyang mga paagi, Ug puno
sa gracia sa tanan niyang mga buhat.
18 Si Jehova haduol kanilang tanan nga nanagsangpit kaniya, Sa
tanan nga nanagsangpit kaniya sa kamatuoran.
19 Pagatumanon niya ang tinguha niadtong mga may kahadlok kaniya;
Pagapatalinghugan niya usab ang ilang pagtu-aw ug sila pagaluwason niya.
20 Pagabantayan ni Jehova ang tanan kanila nga nahagugma kaniya;
Apan ang tanang mga dautan iyang pagalaglagon.
21 Ang akong baba magasulti sa pagdayeg kang Jehova; Ug ipapagdayeg
sa tanan nga unod ang iyang balaan nga ngalan hangtud sa mga katuigan nga
walay katapusan.
CAPITLO 146
1 ¶ Dayegon ninyo si Jehova. Dayega si Jehova, Oh kalag ko.
2 Samtang buhi pa ako magadayeg ako kang Jehova: Magaawit ako
ug mga pagdayeg sa akong Dios samtang buhi pa ako.
3 Ayaw pag-ibutang ang inyong pagsalig sa mga principe, Ni sa
anak nga lalake sa tawo, nga kaniya walay panabang.
4 Mogula ang iyang gininhawa, sa yuta siya mobalik; Nianang maong
adlaw mahanaw ang iyang mga hunahuna.
5 ¶ Malipayon siya nga anaa kaniya ang Dios ni Jacob alang sa
iyang panabang, Kansang paglaum anaa kang Jehova nga iyang Dios:
6 Siya nga nagbuhat sa langit ug sa yuta, Sa dagat, ug sa tanan
nga anaa kanila; Nga mao ang nagabantay sa kamatuoran sa walay katapusan;
7 Siya nga nagabuhat sa justicia sa mga dinaugdaug; Siya nga
nagahatag sa makaon sa mga gigutom. Si Jehova nagapagawas sa mga binilanggo;
8 Si Jehova nagapabuka sa mga mata sa mga buta; Si Jehova nagapabangon
kanila nga nanghiumod; Si Jehova nahigugma sa mga matarung.
9 Si Jehova nagabantay sa mga dumuloong; Siya nagasapnay sa mga
ilo ug sa mga balo nga babaye; Apan ang dalan sa mga dautan iyang gituali.
10 Si Jehova magahari sa walay katapusan, Ang imong Dios, Oh
Sion, ngadto sa tanang mga kaliwatan. Dayegon ninyo si Jehova.
CAPITLO 147
1 ¶ Dayegon ninyo si Jehova; Kay maayo man ang pag-awit ug mga pagdayeg
sa atong Dios; Kay kini matahum ug angay ang pagdayeg.
2 Si Jehova nagapatindog sa Jerusalem; Ginatigum niya sa tingub
ang mga sinalikway sa Israel.
3 Iyang ginaayo ang kasingkasing nga nangadugmok, Ug ginabugkosan
niya ang ilang mga samad.
4 Iyang ginaisip ang gidaghanon sa mga bitoon; Nagahingalan siya
kanilang tanan sa ilang mga ngalan.
5 Daku ang atong Ginoo, ug sa gahum nga dili hitupngan; Ug ang
iyang salabutan walay kinutoban.
6 Ginasapnay ni Jehova ang mga maaghup: Ginapukan niya ang mga
dautan ngadto sa yuta.
7 Manag-awit kamo kang Jehova nga adunay mga pasalamat; Manag-awit
kamo nga adunay alpa ngadto sa atong Dios,
8 Nga nagatabon sa kalangitan sa mga panganod, Nga nagatagana
sa ulan alang sa yuta, Nga nagapaturok sa balili ibabaw sa kabukiran.
9 Siya nagahatag sa mananap sa iyang makaon, Ug sa mga kuyabog
sa mga uwak nga nanag-iyagak.
10 Wala niya kahimut-i ang kusog sa kabayo: Siya walay kalipay
sa mga tiil nga matulin sa tawo.
11 Ang kalipay ni Jehova anaa kanila nga may kahadlok kaniya,
Anaa niadtong mga nagalaum sa iyang mahigugmaong-kalolot.
12 ¶ Dayega si Jehova, Oh Jerusalem; Dayegon mo ang imong Dios,
Oh Sion.
13 Kay iyang gilig-on ang mga trangka sa imong mga ganghaan;
Siya nanalangin sa imong mga anak nga anaa sa sulod nimo.
14 Gibuhat niya ang pakigdait diha sa imong mga utlanan; Iyang
ginabusog ikaw sa katambok sa trigo.
15 Siya nagapadla sa iyang sugo sa ibabaw sa yuta; Sa matulin
gayud nagadalagan ang iyang pulong.
16 Siya nagahatag sa nieve sama sa balhibo sa carnero; Ginasaliyab
niya ang tun-og sama sa mga abo.
17 Ginasalibay niya ang iyang yelo sama sa mga tinipak sa tinapay:
Sa atubangan sa iyang katugnaw kinsa ba ang makaantus?
18 Siya nagapadala sa iyang pulong, ug ginatunaw sila: Ginapahuros
niya ang iyang hangin, ug mingbul-og ang katubigan.
19 Ginapakita niya ang iyang pulong kang Jacob, Ang iyang kabalaoran
ug ang iyang mga tulomanon kang Israel.
20 Wala niya buhata ang ingon niini sa bisan unsa nga nasud;
Ug mahitungod sa iyang mga tulomanon, sila wala manghibalo q2 niana. Dayegon
ninyo si Jehova.
CAPITLO 148
1 ¶ Dayegon ninyo si Jehova. Dayegon ninyo si Jehova gikan sa kalangitan:
Dayegon ninyo siya diha sa mga kahitas-an.
2 Dayegon ninyo siya, kamong tanang mga manolonda: Dayegon ninyo
siya, kamong tanang mga panon niya.
3 Dayegon ninyo siya, adlaw ug bulan: Dayegon ninyo siya, kamong
tanang kabitoonan sa kahayag.
4 Dayegon ninyo siya, kamong mga langit sa kalangitan, Ug kamong
katubigan nga anaa sa ibabaw sa kalangitan.
5 Ipapagdayeg kanila ang ngalan ni Jehova; Kay siya nagsugo,
ug sila nangahimo.
6 Iya usab nga gitukod sila hangtud sa mga katuigan nga walay
katapusan: Gibuhat niya ang usa ka pahibalo nga dili mahanaw.
7 ¶ Dayega si Jehova gikan sa yuta Kamong mga mananap sa dagat,
ug ngatanan kamong mga kahiladman;
8 Kalayo ug ulan-nga-yelo, nieve ug inalisngaw; Hangin sa bagyo,
nga nagatuman sa iyang pulong;
9 Kabukiran ug tanang kabungtoran; Mga mabungaong kahoy ug tanang
mga cedro;
10 Kamananapan ug tanang kahayupan; Mga butang nanagkamang ug
nanaglupad nga kalanggaman;
11 Mga hari sa yuta ug tanan nga mga katawohan; Mga principe
ug tanang mga maghuhukom sa yuta;
12 Mga batan-ong lalake ug mga ulay; Mga tigulang ug kabataan:
13 Ipapagdayeg kanila ang ngalan ni Jehova; Kay ang iyang ngalan
lamang mao ang gibayaw; Ang iyang himaya maoy labaw sa yuta ug sa kalangitan.
14 Ug ginabayaw niya ang sungay sa iyang katawohan, Ang pagdayeg
sa tanan niyang mga balaan; Bisan sa mga anak sa Israel, ang katawohan
nga haduol kaniya. Dayegon ninyo si Jehova.
CAPITLO 149
1 ¶ Dayegon ninyo si Jehova. Panag-awit kamo kang Jehova ug bag-ong
alawiton, Ug ang iyang pagdayeg diha sa katilingban sa mga balaan.
2 Papaglipaya ang Israel diha kaniya nga mao ang nagbuhat kaniya:
Papagmayaa ang mga anak sa Sion sa ilang Hari.
3 Ipapagdayeg kanila ang iyang ngalan sa pagsayaw: Paawita sila
sa mga pagdayeg kaniya uban ang gagmay nga tambor ug alpa.
4 Kay si Jehova mahimuot sa iyang katawohan: Himoon niyang matahum
ang mga maaghup uban sa kaluwasan.
5 Papaglipaya ang mga balaan sa pagdaug sa himaya: Paawita sila
sa kalipay diha sa ilang mga higdaanan.
6 ¶ Itugot nga ang hataas nga mga pagdayeg sa Dios anha unta sa
ilang mga baba, Ug ang espada nga duruhay sulab, sa ilang kamot;
7 Aron sa pagpanimalus sa mga nasud, Ug sa mga silot diha sa
ibabaw sa mga katawohan;
8 Aron sa paggapus sa ilang mga hari sa mga talikala, Ug sa ilang
mga harianon sa mga talikala nga puthaw;
9 Aron pagabuhaton kanila ang paghukom nga nahasulat: Kini mao
ang kadungganan nga nabatonan sa tanan niyang mga balaan. Dayegon ninyo
si Jehova.
CAPITLO 150
1 ¶ Dayegon ninyo si Jehova. Dayega ang Dios nga anaa sa iyang balang
puluy-anan: Dayega siya diha sa kalangitan sa iyang gahum.
2 Dayega siya tungod sa iyang mga buhat nga gamhanan: Dayega
siya sumala sa iyang labaw nga pagkahalangdon.
3 Dayega siya nga adunay huni sa trompeta: Dayega siya nga adunay
salterio ug alpa.
4 Dayega siya nga adunay gagmay nga tambor ug pagsayaw: Dayega
siya uban ang mga tulonggon nga kinuldasan ug organo.
5 Dayega siya uban sa mga piyangpiyang nga matunog. Dayega siya
nga adunay mga piyang-piyang nga malanog ug tunog.
6 Ipapagdayeg sa tagsatagsa nga adunay gininhawa si Jehova. Dayegon
ninyo si Jehova.
Back to Cebuano Bible Options